**ХI. С. ВАКИЛОВ, Р.ХI. РАДЖАБОВА**

**АВАР МАЦI**

**Лъабабилеб классалъула**

**цIалул пособиялъе методикиял**

**малъа-хъваял**

**МахIачхъала 2019**

**ХI.С. ВАКИЛОВ, Р.ХI. РАДЖАБОВА**

**АВАР МАЦI**

**Лъабабилеб классалъул цIалул**

**пособиялъе методикиял**

**малъа-хъваял**

**МахIачхъала 2019**

**УДК**

**ББК**

 **Вакилов Х.С., Раджабова Р.Г.**

 Аварский язык. 3 класс. Методическое пособие / Вакилов Х.С., Р.Г. Раджабова. – I-е изд. – 2019. – 136 с.

 Гьаб тIехь хъван буго ХI. С. Вакиловасул 3 классалъул «Авар мацI» абураб цIалул пособиялдаса пайда босулел байбихьул классазул мугIалимзабазе. ТIехьалда жанир руго учебникалда кьурал разделазе унго-унгояб куцалъ дандекколел дарсазул малъа-хъваял. Авар мацIалъул цIалул пособие тIубанго дандеккола Байбихьул школалъул лъайкьеялъул федералияб пачалихъияб стандарталда.

**КУРСАЛЪУЛ ГIЕЛМИЯБГИН МЕТОДИКИЯЛ КЬУЧIАЛ**

#  Лъабабилеб классалъул учебник гIуцIун буго «КIиабилеб классалда малъараб материал такрар гьаби», «Предложение. РагIабазул дандрай», «РагIул гIуцIи», «Каламалъул бутIаби (предметияб цIар, прилагательное, рикIкIен, глагол)» ва «ЛъагIалида жаниб лъазабураб материал такрар гьаби» абурал бутIабаздасан.

 ЦIалул соналъул байбихьуда цебесеб классалда малъараб материал такрар гьабиялъ цIалдохъабазе кумек гьабула, гьелда тIасан щвараб лъай цIидасан рекIелъе бачIине гуребги, гьеб гIамлъизабизе ва цо чIванкъотIараб тартибалде, низамалде чIезабизе. Гьелда тIадеги, цебесеб материал такрар гьабиялдалъун кIиабилеб классалда цIалдохъабазул лъугьараб бажари жеги цебетIола.

 Учебникалда «КIиабилеб классалда малъараб материал такрар гьаби» абураб разделалъулъ кьун руго цIалдохъабазул кIвар буссинабизе кколел гьал хадусел мацIалъул бутIаби: **калам, текст, предложение,** **рагIи.** Гьаниб цIалдохъабазухъа бажаризе ккола гьел тIадехун рихьизарурал бутIабазе мухIканго определение кьезеги щвараб лъаялдаса жидерго каламалъул практикаялда пайда босизеги.

 Лъабабилеб классалъул программаялда цIиял фонетикиял баянал кьун гьечIо, амма такрар гьабизе учебникалда бихьизабураб материалалъ квербакъи гьабула рагьарал ва рагьукъал гьаркьал ратIа рахъизеги, геминатал ва лабиалиял гьаркьал гъорлъ ругел рагIаби битIун абизеги (цIализеги), гьел рихьизарулел хIарпал мухIканго хъвазеги цIалдохъабазул лъугьараб бажари жеги камиллъизабизе.

 Жакъасеб авар мацІалъул программаялда рекъон лъабабилеб классазул цІалдохъабазда предложениялъул хІакъалъулъ гьал хадусел баянал лъазе ккола:

 1. Хабариял, суалиял, тІалабиял ва ахІул предложениял;

 2. Предложениялъул бетІерал членал: подлежащее, сказуемое ва битІараб дополнение. Предложениялъул бетІерал гурел членал (тайпабазде рикьичІого);

 3. Предложениялъулъ рагІабазда гьоркьоб бугеб бухьен.

 КІиабилеб классалда цІалдохъаби калам предложениязде биххизеги, предложениялда жаниб жинца иш гьабулел ялъуни жиндир хІакъалъулъ бицунел рагІаби ва гьезул хІакъалъулъ щиб бицунеб бугебали бихьизабулел рагІаби (ай подлежащеял ва сказуемоял) ратизеги, суалаздалъун гьезда гьоркьоб бухьен чІезабизеги, предложениялда жаниб магІналъул рахъалъ цІикІкІараб кІвар жиндир бугеб рагІи, гьаракь борхизабун, бихьизабизеги ругьунлъулел ратани, лъабабилеб классалда цІалдохъабаз мухIканго лъай-хъвай гьабула хабариял, суалиял, тІалабиял, ахІул предложениязулгун, битІараб дополнениялъулгун ва предложениялъул бетІерал гурел членазулгун (тайпабазде рикьичІого); жеги гъваридго гьез лъазарула подлежащееги сказуемоеги; гьелда тІадеги, лъимал ругьунлъула предложениялдаса цоцазда рухьарал рагІаби, ратІа росун хъвазе; хабариял, суалиял, тІалабиял ва ахІул предложениял цІалулаго, интонация цІунизе.

 Лъабабилеб классалъул учебникалда «Предложение» абураб тема малъизе байбихьула 29 хІалтІиялдасан. Гьаниб цІалдохъабазда ракІалде щвезабула гьадинаб теорияб баян: «Предложениялъ цо тІубараб пикру бичІчІизабула.» ТІехьалда ругел хадусел хІалтІабазул кумекалдалъун лъималазе кьола хабариял, суалиял ва ахІул предложениязул хІакъалъулъ баянал. Гьезда лъала хабариял предложенияз сундулниги хІакъалъулъ бицунеблъи, суалиял предложенияз цо щибниги жо гьикъулеблъи, цІехолеблъи, ахІул предложенияз рекІел асар (вохи, виххи, хІинкъи, пашманлъи) загьир гьабулеблъи.

 ЦІикІкІараб кІвар буго тІадехун рахсарал предложениялъул тайпаби

жидер каламалъулъ хІалтІизаризе, абулаго гьезул интонация цІунизе, хъвавулъ дандеколел лъалхъул ишараби лъезе цІалдохъаби ругьун гьариялъул. Гьелъиеги гІезегІанго хІалтІаби кьун руго учебникалда.

 Предложениялъе хасиятлъун бугеб гІаламат ккола жиндилъ предложениялъул бетІерал членал (подлежащее, сказуемое ва битІараб дополнение) рукІин. Подлежащее, сказуемое ва битІараб дополнение бетІерал членаллъун рикІкІуна, щай гурелъул гьез предложениялъул аслияб пикру загьир гьабула, ай гьел рукІине бегьула предложениялъул кьучІлъун. Гьединлъидал гІемерисеб мехалъ предложениялъул анализ гьабизе байбихьула гьел членал рихьизариялдасан. Лъабабилеб классалъул цІалдохъаби ругьун гьарула магІнаялъулал ва формалиялгин-грамматикиял суалаздалъун предложениялъул бетІерал членал ратІа гьаризе, масала: подлежащее малъулаго, гьадинаб къагІида хІалтІизабизе бегьула (анализалъе босула паредметияб цІар подлежащеелъун ккараб, кІиго-ункъо рагІудасан гІуцІараб предложение.).

 Цин лъимал тІамула суратаздасан предложениял гІуцІизе (*Хасалихълъи бачІана. ГъутІбуздаса тІанхал гъуна. ТІугьдул ракъвана. Рамазан хІалтІана.)* ва лъил яги сундул хІакъалъулъ бицунеб бугебали бихьизабизе (*ТIугьдузул, хаслихълъиялъул, тІанхазул ва Рамазанил* хІакъалъулъ бицунеб буго). Гьеб ккола магІнаялъулаб суал. Цинги лъимал ругьунлъизарула формалиялгин-грамматикаял суалал лъезе (*бачІана щиб?* *гъуна* *щал?* *ракъвана* *щал?* *хІалтІана щив?).*

 Жиндир хІакъалъулъ бицен гьабулеб рагІи чІезабизеги гьелъие *щив? щиб? щал?* абурал суалал лъезеги лъан хадуб, сураталдасан предложениял гІуцІула жинца ишгьабулеб рагІи балагьизе (*Мусаца тІехь цІалулеб буго. Чанахъанас хІанчІида туманкІ речІчІана. Бакъуца хинлъи кьуна).* Цинги жинца иш гьабулел рагІабазе грамматикиял суалал лъола: *лъица? сунца?*

 Хадуб хІасил гьабула: «Предложениялда жаниб жинца иш гьабулеб,

ялъуни жиндир хІакъалъулъ бицен гьабулеб рагІи подлежащее ккола. Подлежащее *щив? щий? щиб? щал? лъица? сунца?* абурал суалазул цоялъе жаваблъун бачІуна».

 Авар мацІалда подлежащее букІине бегьула, аслияб, актив падежазда гуребги, кьовул ва жинда падежаздаги, ва *лъие? сундуе?* *лъида? сунда?* абурал суалазул цоялъе жаваблъунги бачІуна.

 Амма лъабабилеб классалъул тІехьалда, подлежащеял ратизе ва гьезие суалал лъезе, ругьун гьариялъул хІалтІабазулъ гІемериселъ дандчІвала гІицІго аслияб ва актив падежалда ругел рагІаби. Гьединлъидал мугІалимас хІаракат бахъула рехсараб ункъабго падежияб формаялда подлежащеял ругел текстаздаса пайда босизе.

 Гьаниб мугІалимасда кІочене бегьуларо жиндир кумекалдалъун иш гьабулеб рагІиги актив падежалда букІунеблъи ва гьеб хъвалсараб дополнение кколеблъи, масала: *ГІалица бацІ тІилица чІвана.*

 Сказуемое малъулагоги, гьабго метод хІалтІизабула, ай цо чанго предложениеги кьун, цин магІнаялъул суал лъола, масала: *Вас шагьаралдаса вуссана. ТІутІ къеда чІола. Дунялалъул кьер хисана* абурал предложениязулъ *васасул, тІотІол, дунялалъул* хІакъалъулъ щиб бицунеб? Цинги грамматикиял суалал лъола: *васас щиб гьабураб? тІотІоца щиб гьабураб? дунялалъе* *щиб лъугьараб?* Гьединал суалаздалъун подлежащеялъул ишбихьизабулел рагІаби ратІа гьарун, хІасил гьабула: «Предложениялда жаниб подлежащеялъ гьабулеб иш, гьелъул ахIвал-хIал бихьизабулеб рагІи ккола сказуемое.

 Сказуемое *щиб гьабулеб? щиб гьабилеб? щиб гьабураб? щиб* *лъугьараб? щиб хІалалда бугеб?* абуралсуалазе жаваблъун бачІуна».

 БитІараб дополнение малъулаго, аслияб кІвар буссинабула подлежащеялъ гьабулеб иш сунда тІаде кколеб бугебали баян гьабиялде. Гьелъие гІоло, суалазул кумекалдалъун, цин жинца иш бихьизабулеб рагІи, цинги подлежащеялъул хІакъалъулъ бицунеб рагІи батІа гьабула. Хадуб жинда тІаде подлежащеялъул ишкколеб рагІи бигьаго батизе кІола. Масала: *Гьороца гъветІ* *бегизабуна.* «*Иш лъица гьабун бугеб*?» «*Гьороца.»* «*Гьороца щиб гьабураб?» -* «*Бегизабуна*.» «*Гьороца иш сунда тІад гьабураб?»* – «*ГъотІода тІад*.» ХІасил гьабила: «Подлежащеялъул иш жинда тІаде кколеб рагІуда битІараб дополнение абула». Гьелдаго цадахъ цІалдохъабазда бичІчІизабула битІараб дополнение кидаго цого цо аслияб падежалда букІенеблъи ва *щив? щий?* *щиб? щал?* абурал суалазул цоялъе жаваблъун бачІунеблъи.

 БетІерал гурел членазулгун лъай-хъвай гьабилелде цІалдохъабазда бичІчІизабула предложениялъулъ бетІералги бетІерал гурелги членал рукІунеллъи ва подлежащее, сказуемое, битІараб дополнение бетІерал членал кколеллъи. Цинги бетІерал гурел членазул кІвар бихьизабизе цІалдохъабазе суал кьезе бегьула щай предложениялда жанир, бетІерал членал гурелги, бетІерал гурел членалги рукІунелилан. Масала: *ХІинкъараб гІанкІ авлахъалдасан бекерулеб букІана* абураб предложениялъул разбор гьабун хадуб, цІалдохъабазда цІехола *хІинкъараб, авлахъалдасан* абурал рагІаби щай къваригІунелилан.

 Цинги хІасил гьабула: «БетІерал гурел членаз подлежащеялъеги, сказумоялъеги, битІараб дополнениялъеги баян кьола».

 БетІерал гурел членал я подлежащеялда, я сказуемоялда яги битІараб дополнениялда рухьун рукІунеллъи бихьизабула 63 хІалтІиялда. Гьеб хІалтІи гьабулаго, цин гьел рагІаби предложениялда жанир кинаб бетІераб членалда магІнаялъул рахъалъ рухьун ругелали хал гьабизе ккола, цинги гьезие кинал суалал рачІунелали балагьула.

 «РагІул гІуцІи» абураб тема лъазабулаго, гьал хадусел масъалаби тІуразаризе ккола:

 1. ЦІалдохъабазе рагІул бутІабазул, ай кьибилалъул, аслуялъул,

ахиралъул ва суффиксалъул хІакъалъулъ бичІчІи кьей;

 2. РагІул гІуцІиялъул разбор гьабизе лъимал ругьун гьари. Лъабабилеб классалъул цІалдохъабазухъа бажаризе ккола рагІулъ кьибил, аслу, ахир, суффикс батизе; кьурал рагІабазе батІи-батІиял суффиксалгун кьибил цоял рагІаби тІаса рищизе (*квеш, квешаб, квешлъи, квешезе*).

 3. Кьибил цоял рагІабаздаса синонимал ратІа рахъизе лъимал ругьун гьари;

 4. БитІунхъваялдасан щулиял ругьунлъаби ва хІалбихьиял рукІинари. РагІул аслуялъулъ рагьарал ва рагьукъал гьаркьал хисулел къагІидабазулгун лъималазул лъай-хъвай гьаби, *- лъи* суффикс жубалаго, рагІул аслуялъулъ ругел *д, т* гьаркьал гьоркьоса тІагІунел рукІиналде цІалдохъабазул кІвар буссинаби.

 5. РагІи лъугьиналъул ва лексикиял хІалтІабаздалъун лъималазул рагІабазул нахърател бечелъизаби, творческиял хІалтІаби тІоритІиялдалъун цІалдохъабазул калам цебетІезабиялда хурхарал масъалаби тІуразари.

 Лъабабилеб классалъул учебникалда рагІул гІуцІиялъул материал гьаб хадусеб тартибалда кьун буго: магІна гІагарал рагІаби, кьибил, ахир, аслу, суффикс.

 КІудияб пайда букІуна темаялда хурхарал теориялъул аслиял баяназулгун цІалдохъабазул лъай-хъвай гьабиялъул методикаги гьединабго иргаялда бихьизабуни.

 ГІагарал рагІабазул цоцазда гьоркьоб бугеб магІнаялъул бухьен цІалдохъабазда бичІчІизабизе тІехьалда кьун буго 72 хІалтІи. Амма гьеб хІалтІи тІубазе байбихьилалде, лъикІ букІинаан лъималазулгун гьадинаб накъит гьабуни:

 МугІалимас цІалдохъабазда цІехола щиб жо кколеб *ахилан* абун. ЦІалдохъабаз жаваб кьун хадуб*, ах* абураб рагІи доскаялдаги тетрадаздаги хъвала.

 *Ахил* тІалаб гьабулев чиясда кин абулебилан цоги нухалъ цІехола мугІалимас. Доскаялдаги тетрадаздаги хъвала *ахихъан* абураб рагІи.

 Гьединаб къагІидаялъ цІалдохъабаз баян гьабула *яцгІал*, *кочІохъан, хъухъадиро* абурал рагІабазулги.

 РагІаби хъвазе кола, хІубал гьарун:

*ах яц кечІ хъухъади ахихъан яцгІал кочІохъан хъухъадиро*

 Цинги гьел рагІаби дандекквеялдалъун хІасил гьабула: щибаб хІобода ругел рагІабазул гІаммаб магІнаги гІаммаб бутІаги бугилан ва гьединал рагІабазда магІна гІагарал рагІабиянги абулин.

 72 хІалтІи гьабулаго, цІалдохъабазда рагІи лъугьиналдаги ва рагІул форма лъугьиналдаги гьоркьоб бугеб батІалъи бичІчІизабизе, халкквезе ккола рагІул формабазда хадубги.

 РагІул форма МагІна гІагарал рагІаби

 *ах рохь ах рохь*

 *ахил рохьил ахихъан рохьоб*

 *ахикь рохьихъан*

 *чан багьа*

 *чанаве багьаяб*

 *чанахъан багьаго*

 *чанахъанлъи багьалъи*

 Кьибил ккола магІна гІагарал рагІабазул гІаммаб бутІа. Гьединлъидал рагІулъ кьибил балагьизе ккани, цин къваригІуна магІна гІагарал рагІаби тІаса рищизе. Цинги гьел дандекквела, хадуб, гьезул гІаммаб бутІа бихьизабула.

 Кьибил бихьизабиялъул бажари камил гьабула учебникалда кьурал х1алтІаби тІуразариялдалъун.

 «Кьибил, кьибил цоял рагІаби» абураб тема лъазабулаго, цІалдохъабазул

кІвар буссинабизе ккола синонимаздеги, щай гурелъул гІемерисел цІалдохъабаз магІна гІагарал рагІаби ратеян абигун, гІаммаб бутІа (кьибил) гьечІел магІна гІагарал рагІаби (синонимал) абула.

 Кьибил цоял рагІабаздаги синонимаздаги гьоркьоб бугеб батІалъи бичІчІизабизе кумек гьабула 78 хІалтІиялъ.

 РагІул ахир малъулаго, цІалдохъабазда рагІабазулъ гьеб битІун батІа гьабизе кІвеялда гІей гьабун чІезе бегьуларо. ЦІалдохъабазда рагІаби магІнаялъул рахъалъ цоцада рухьинаризе ахиралъул бугеб кІварги бичІчІизабизе ккола. Гьелъие гІоло тІехьалда кьун руго 80 – 82 хІалтІаби.

 РагІул ахир батІа гьабизе ругьунлъун хадуб, аслу батизе бигьалъула. 85 хІалтІиялъ авар мацІалда рагІаби гІицІго аслуялдасанги аслугун ахиралдасанги гІуцІарал рукІунеллъи бихьизабулеб буго. Гьелда тІадеги, гьеб хІалтІи тІубаялдалъун, цІалдохъабазда бичІчІула аслу батІи-батІияб букІунеблъи.

 «Суффикс» абураб тема лъазабизе, тІехьалда кьун руго цохІо предметияб цІаралъул суффиксал, щай гурелъул цогидал каламалъул бутІабазул суффиксал ратІа гьаризе лъималазе захІмалъула. Гьеб тема малъулаго, мугІалимасда цебечІараб масъала буго суффиксалъул хІакъалъулъ бичІчІи кьейги, цІиял рагІаби лъугьинаризе, гьезул бугеб кІвар цІалдохъабазда бичІчІизабиги (Суффиксаз рагІабазе кьолеб батІи-батІияб магІнаялда гьаниб тІадчІей гьабизе кколаро).

 Суффиксалъул хІакъалъулъ бичІчІи кьола кьибил цоял рагІаби дандекквеялдалъун (101 хІалтІи). Гьаниб, кьибил ва ахир батІа гьабун хадуб, баянлъула суффикс кьибилалда хадуб букІунеб рагІул бутІа кколеблъи ва гьелъул кумекалдалъун цІиял рагІаби лъугьунеллъи.

 ЦІалдохъабазда цІиял рагІаби лъугьинаризе бугеб суффиксазул кІвар жеги мухІканго бичІчІизабизе, бегьулеб бакІалда гьезул кумекалдалъун

лъугьарал рагІабазул магІнаги баян гьабизе ккола.

 Авар мацІалда лъикІаланго рагІабазул аслуялъулъ, жал падежазде сверизарулаго, гьединго гІемерлъул формаялда хисизарулаго, гьаркьазул хиси ккола. Гьединал рагІабазул битІунхъвай, фонетикияб принципалда рекъон, гІуцІун буго.

 Лъабабилеб классалда гьеб тема малъиялъул аслияб мурад буго цІалдохъабазда практикияб хІалтІулъ гьаб тайпаялъул рагІабаздаса битІараб къагІидаялда пайда босизе кІвей, гьединал рагІабазул битІунхъвай лъазе, гьезие кумек щвей, гьединго цо-цо рагІабазул кІиго аслу букІин гьезда бичІчІизаби.

 Аслуялъулъ кколеб хиси цІалдохъабазда бигьаго бичІчІула 96 хІалтІиялдаса. Гьениб цІалдохъабазул рес буго хисарабги хисичІебги аслу дандекквезе. РагІул аслуялъулъ хиси кколеб букІин бихьизабизе бищунго лъикІаб къагІидалъун рикІкІине бегьула, рагІаби падежазул суалазе жаваблъун кколедухъги лъун, аслуялъулъ бугеб батІалъи батизе лъимал тІами (98, 99, 102, 103 хІалтІаби). Гьединал хІалтІабазул хІасилалда аслуялъул хиси кколеб букІинги ва гьел хисухъе хъвазе кколеблъиги бичІчІизабула.

 ЦІалдохъабаз суалазул кумекалдалъун рагІаби хисизаризе бегьула падежазул лъабабилеб свериялда рекъон гуребги, кІиабилеб свериялда рекъонги. Гьеб мехалъ гьел рагІабазул аслуялъулъ хисиги кколаро. Гьединлъидал тІадехун кьурал хІалтІаби гьарулаго, цІалдохъабазда бичІчІизабизе ккола рагІаби кІиго битІияб куцалъ хисизе бегьулеблъи (*ТІехь – тІехьалъул, тІохьол; хьибил – хьибилалъул, хьолбол*).

 Лъабабилеб классалъул программаялда бищун кІудияб бакІ ккола «Каламалъул бутІаби» абураб темаялъ. Гьеб тема лъазабизе бихьизабун буго 41 сагІат.

 Гьелдалъун нилъеда бихьулеб буго байбихьул классазда каламалъул

бутІаби лъазариялде кІудияб кІвар кьолеблъи.

 ХІакъикъаталдаги, каламалъул бутІаби ккола жиделъ лексикияб ва грамматикияб магІнаби ругел рагІабазул бищунго кІвар бугел тІелал. Гьединлъидал гІелмуялда гІемерисеб мехалъ каламалъул бутІабазда абула рагІабазул лексикиялгин грамматикиял тІелалин.

 Байбихьул классазда гьел тІелал малъулаго, аслияб масъала буго жидер каламалъул практикаялъулъ гьоркьоса къотІичІого хІалтІизабулеб щибаб рагІулгун лъай-хъвай гьабизе, ай гьел рагІабаздехун нух бахъизе цІалдохъаби ругьун гьари. Цоял рагІабаз предметал, цогияз гІаламатал, лъабабилез ишал ва гь. ц. рихьизарула. Гьеб кинабго лъаялдалъун рагІабазул хІакъалъулъ бугеб бичІчІи лъималаз низамалде ккезабула.

 Грамматикаялъул дарсазда каламалъул бутІаби лъазарула мацІалъул

 киналго рахъаздаги рухьун, гьелъ кумек гьабула мацІ тІубанго бичІчІун лъазабизе.

 Каламалъул бутІаби малъичІони, лъималазе рагІабазул битІунхъвай лъазеги захІмалъула.

 КІиабилеб ва лъабабилеб классазда каламалъул бутІаби дагь-дагьккун, балъохараб къагІидаялъ кьун руго. Масала, предметияб цІар кІиабилеб классалда лъазабулаго, мугІалимасда цебе чІараб масъала буго *щив? щий? щиб? щал?* абурал суалазе жаваблъун рачIунел рагIабаз предмет бихьизабулеблъи бичIчIизабизеги суалал битІун лъезе ва гьезда рекъон рагІаби ратІа гьаризе лъимал ругьун гьариги.

 Лъабабилеб классалда, кІиабилеб классалда малъараб материалги такрар гьабун, лъималаз бицуна предметияб цІаралъул хІакъалъулъ ва лъай-хъвай гьабула гьелъул грамматикиял гІаламатазулгун. Гьезда лъала жинс, цолъул ва гІемерлъул форма, падежазде свери, гьединго тІехьалда ругел хІалтІабаз кумек гьабула «Хасал ва гІаммал предметиял цІарал» абураб тема цІалдохъабазда гъваридго бичІчІизе.

 Нилъеда лъала предметияб цІаралъул лъабго батІияб жинс букІин: чиясул, чІужуялъул ва гьоркьохъеб. Гьел жинсал чІезаризе (рихьизаризе) нилъее бищунго цІикІкІун кумек гьабула суалаз. Гьездалъалъун цІалдохъабазда бичІчІизабула чиясул жинсалъул предметиял цІарал *щив?* чІужуялъул жинсалъул предметиял цІарал *щий?* гьоркьохъеб жинсалъул предметиял цІарал *щиб?* абурал суалазе жаваблъун рачІунеллъи.

 ТІадехун рехсарал суалаз гурелги, предметияб цІаралъул жинсал ратІа рахъизе квербакъула жинсиял гІаламатазги. Авар мацІалда жиндаго жаниб жинсияб гІаламат бугел предметиял цІарал цІакъго дагьал руго (масала: *вац, яц, яс, вакьад, якьад* ва гь. ц.). Жинсиял гІаламатал гІемерисеб мехалъ рукІуна предметиял цІаразда рухьарал рагІабазулъ. Гьединлъидал, батІи-батІиял жинсалъул предметиял цІарал гъорлъ ругел рагІабазул дандраязул разбор гьабулаго, щибаб жинсалъе хасиятаб гІаламат букІиналдеги кІвар буссинабизе ккола.

 Предметияб цІаралъул лъабго батІияб жинс букІинги, гьезул щибалъе хасаб суал букІинги бичІчІун хадуб, цІалдохъабазул кІвар буссинабула цого предметияб цІар кІиго яги лъабабго жинсалъе гІахьалаб букІине бегьулеблъиялдеги, гьединал рагІабазул жинс предложениялда жаниб гурони батІа гьабизе бегьунгутІиялдеги.

 Лъабабилеб классалда «Предметияб цІаралъул цолъул ва гІемерлъул форма» абураб темаялда тІад хІалтІулаго, цІалдохъаби ругьунлъула:

 а) магІнаялде ва суффиксазде балагьун, цолъул ва гІемерлъул формаялда ругел рагІаби ратІа гьаризе;

 б) жидер каламалъулъ цІикІкІун хІалтІизарулел предметиял цІарал гІемерлъул формаялдаги (ва гІаксалдаги) цолъул формаялдаги лъезе;

 в) гІемерлъул форма лъугьинабулаго, рагІул аслу битІун хисизе;

 г) цолъул ва гІемерлъул формаялда ругел рагІаби предложениялда жанир цогидал рагІабигун битІун рухьинаризе.

 Цолъул ва гІемерлъул формаялда гьоркьоб бугеб батІалъи бихьизабизе кумек гьабула тІехьалда бугеб 156 хІалтІиялъ. Гьенир кьурал тІадкъаялги тІуразарун, хадусеб определение цІалула.

 ЦІалдохъаби, гІемерлъул форма лъугьинабулаго, рагІул аслу битІун

хисизабизе ругьун гьаризелъун кьун руго 160, 166 хІалтІаби. ЦІалдохъабазда предметиял цІаразул гІемерлъул форма лъугьинабизе лъараб гІоларо, гьел формаби предложениязда жанир цогидал рагІабигун битІун рухьинаризеги лъазе ккола. Гьелъие кьун руго 162, 163 хІалтІаби.

 Авар мацІалда дандчІвала жал гІемерлъул яги цолъул формаялда хІалтІизаризе бегьуларел предметиял цІарал. Байбихьул классазул программаялъ тІалаб гьабуларо гьединал предметиял цІаралгун цІалдохъабазул лъай-хъвай гьабизе. Амма лъабабилеб классазул цІалдохъабаз мугІалимасда чанцІулго цІехола *чакар, рахь, ролъ, гІазу* гІадал рагІабаздасан гІемерлъул форма кин лъугьинабизе бегьулебилан абун. Гьединлъидал мугІалимас хІаракат бахъизе ккола гІицІго цолъул яги гІемерлъул формаялда хІалтІизарулел рагІабазулги бицине.

 Падеж ккола синтаксисияб категория. Предложениялъулъ предметияб цІаралъул падежалъ цогидал рагІабаздехун батІи-батІиял гьоркьоблъаби рихьизарула. Гьединлъидал падеж лъазабула цІалдохъабазда предложениялъулъ рагІабазда гьоркьоб бугеб бухьен бичІчІун хадуб, ай падежазда тІад хІалтІи байбихьизе бегьула предложениялъулъ грамматикаялъул ва магІналъул рахъалъ цоцазда рухьарал рагІаби (рагІабазул дандраял) ратІа гьаризе цІалдохъаби ругьунлъун хадуб. Хадуселъги падежазда тІад гьабулеб кинабго хІалтІи бухьинабула предложениялъулъ рагІабазда гьоркьоб бугеб бухьеналда тІад гьабулеб хІалтІиялда. ЦІалдохъанасда мухІканго лъазе ккола предложениялъулъ чІванкъотІараб предметияб цІар кинаб рагІуда бухьун бугебали.

 Программаялда рекъон лъабабилеб классалда предметияб цІаралъул

щуго падеж лъазе ккола (аслияб п., актив п., хаслъул п., кьовул п., жинда п.). ГІадатал падежазда цадахъ жинда падеж лъазабизе ккеялъул гІилла буго, цо-цо гІадатаб падежалда гуребги, гьеб падежияб формаялдаги субъект (ай подлежащее) букІин.

 Гьел падежал малъулаго, цІалдохъабазда лъазе ккола:

 1. Предметияб цІар жинда бараб рагІи батизе ва гьелдаса предметияб цІаралъе суал лъезе;

 2. Суалазда рекъон, предметияб цІаралъул падеж батизе, гІаксалдаги щибаб падежалъул суалал лъазе;

 3. ТІадехун рехсарал падежазда ругел рагІаби предложениязда жанир битІун хІалтІизаризе;

 4. Предложениялъулъ гьел падежазул аслияб хъулухъ бихьизабизе.

 «Предметияб цІар падежазде свери» абураб тема лъазабула гІага-шагарго гьадинаб тартибалда.

 Цин цІалдохъабазда бичІчІизабула предложениязда, цогидал рагІабаздасан лъурал суалазда рекъон, предметиял цІаразул ахир хисулеблъи (ай гьезие кьела падежазде свериялъул хІакъалъулъ гІаммаб бичІчІи). Гьеб бичІчІизе квербакъула предложениязул анализ гьабиялъ: батІа гьабун босула предложениялъул аслу (подлежащее ва сказуемое). БатІи-батІиял рагІабазда бухьунаго, цо-цо предметияб цІаралъул ахирал хисиялда хадуб халкквеялдалъун цІалдохъаби рачІуна гьадинаб хІасилалде: «Суалазда рекъон предметияб цІаралъул ахирал хисиялда падежазде свери абула».

 Цинги рачІине бегьула падежазул цІаразде, ай щибаб падеж мухІканго баян гьабиялде. Гьединаб хІалтІи гьабула предложениялъулъ предметияб цІар гъорлъ бугеб рагІабазул дандрай батІа гьабизе ва предметияб цІаралъе битІун суалал лъезе цІалдохъабазда бажариялдасаги *щив (-б, -й)? щал? лъица? сунца? лъие? сундуе? лъил? сундул? лъида? сунда?* абурал суалазе

жаваблъун рачІунел предметиял цІаралгун предложениял гІуцІизе

лъаялдасаги пайда босун.

 Хадуб падежаз предложениялъулъ тІубалеб аслияб хъулухъ бихьизабула.

 Падежал лъазарулаго, мугІалимас хІисабалде босизе ккола цоги гьадинаб рахъги: программаялда рекъон, предметиял цІарал падежазде свериялъул тайпаби лъабабилеб классалъул лъималазда малъуларо. Амма цого суалалъе цоял предметиял цІаразул актив падежалда – *ас*, цогидазул – *алъ*, лъабабилезул – *ца* ахирал рачІунеллъи бихьизабизе ккола. Гьелъие кумек гьабула тІехьалда ругел 172, 174 хІалтІабаз.

 Лъабабилеб классалда, прилагательное лъазабулаго, кІиго масъала тІубазабизе ккола:

 а) прилагательноялъул хІакъалъулъ баян кьей;

 б) цІалдохъабазул жидер каламалъулъ прилагательноял хІалтІизариялъул бажари камиллъизаби.

 Цо чІванкъотІарал прилагательноязул хасиятал гІамлъизариялдалъун, цІалдохъабаз, каламалъул бутІа хІисабалда, прилагательноялъе хасал гІаламатал рихьизарула:

 а) предметалъул гІаламат загьир гьабула;

 б) *кинав? кинай? кинаб? кинал?* абурал суалазе жаваблъун бачІуна;

 в) жинсаздеги цолъул ва гІемерлъул формаялдеги хисула;

 г) предметияб цІаргун бухьун букІуна.

 Прилагательное жинсазде хисулеб букІин бихьизабизе, гьадинаб хІалтІи гьабизе бегьула: мугІалимас чиясул, чІужуялъул ва гьоркьохъеб жинсазда ругел предметиял цІарал ургъула. Гьезие магІнаялъул рахъалъ дандекколеб прилагательное тІасабищула:

 *Вас (кинав?) цІакъ…*

 *Яс (кинай?) цІакъ…*

 *Оц (кинаб?) цІакъ…*

 Гьаниб гьоркьор риччарал прилагательноялъул суффиксал хъвазеги щай

гьел суффиксал батІи-батІиял ругелали ва гьел батІи-батІиял рукІин сунда бараб букІунебали баян гьабизеги къваригІуна.

 ЦІалдохъабаз предметиял цІаразулги прилагательноязулги жинс чІезабула ва хІасил гьабула:

 1. Предметияб цІаралда дандеккун прилагательноял цолъул формаялда жинсазде хисула;

 2. Прилагательноялъул жинс, жинда бухьараб предметияб цІаралъул жинсалда рекъон, чІезабула;

 3. Чиясул жинсалъул прилагательное *кинав?* абураб суалалъе жаваблъун бачІуна ва гьелъул *-ав*, *-яв* суффиксал рукІуна. ЧІужуялъул жинсалъул прилагательное *кинай?* абураб суалалъе жаваблъун бачІуна ва гьелъул -*ай, -яй* суффиксал рукІуна. Гьоркьохъеб жинсалъул прилагательное *кинаб?* абураб суалалъе жаваблъун бачІуна ва гьелъул *-аб*, *-яб* суффиксал рукІуна.

 ГІемерлъул формаялда ругел прилагательноязда хадуб халкколаго, цІалдохъабазда якъинлъула гІемерлъул формаялъул прилагательноял жинсазде хисулареллъи.

 Прилагательноязул хІакъалъулъ бицунаго, С. З. ГІалихановас[[1]](#footnote-1) хъвалеб буго цІалдохъабаз кІалъалеб ва хъвалеб мехалъ жинсиял гІаламатал *(-в, -й, -б)* ва гІемерлъул формаялъул *-л* гьоркьор риччалел ругилан. Гьединлъидал, прилагательноял битІун хъвазе ругьун гьаризе ккани, гьелъул жинсиял гІаламатал ва гІемерлъул формаялъул *-л* битІун абизе, цІализе ругьун гьаризе кколилан. Гьай-гьай, мугІалимас гьеб рахъалде цІикІкІун кІвар кьуни, цІалдохъабаз, прилагательноялъул суффиксал хъвалаго, гъалатІал риччалароан.

 Лъабабилеб классалда, рикІкІен малъулаго, лъазе ккола:

 1. РикІкІеналъул магІна ва гьелъие лъолел суалал;

 2. Къадаралъул ва иргадулал рикІкІенал ва гьезул битІунхъвай;

 Гьелда тІадеги, цІалдохъабазухъа бажаризе ккола рикІкІенал предметиял цІаралгун рухьинаризеги тарихал гьоркьор ругеб текст битІун цІализеги.

 ТІадехун кьурал баяназул бищун кІвар бугеб ккола къадаралъул ва иргадул рикІкІеназул битІунхъвай. Учебникалда гьезул битІунхъваялъул хІакъалъулъ гьал хадусел къагІидаби кьун руго:

 1. Къадар бихьизабулеб рикІкІеналъул ахиралда *о* хъвала: *Лъабго,* *кІиго, нусго*.

 2. Иргадул рикІкІеназе хIалтIизабулеб *абилеб* абураб рагІи рекІкІун хъвала: *кІиабилеб, лъабабилеб*.

 Гьединал рикІкІенал, цифрабаздалъун хъвалел ругони, ратІаго хъвала: *2 абилеб, 3 абилеб.*

 МугІалимасда тІадаб буго гьаб тема, цІалдохъабазда, практикияб куцалда пайда босизе кІоледухъ, лъикІго ва гъваридго бичІчІизабизе.

 Нилъеда лъала авар мацІалда цогидал каламалъул бутІабазда дандеккун глаголалъул цІикІкІун грамматикиял гІаламатал рукІунеллъи. Масала, гьелъул буго ункъо батІияб заман, ункъо наклонение, буголъиялъул ва гьечІолъиялъул форма, гьеб букІуна жинсияб, жубараб ва составияб, бухьараб ва тІадчІараб ва гь. ц. Амма байбихьул классазда цІалдохъабаз лъай-хъвай гьабула гьеб каламалъул бутІаялъе хасиятал гІицІго цо-цоял категориязулгун. КІиабилеб ва лъабабилеб классазул учебниказда гьеб материал кьун буго гьаб хадусеб тартибалда, масала: кІиабилеб классалда малъула глаголалъул магІна ва гьелъул суалал, ай лъимал ругьун гьарула *щиб гьабураб? щиб лъугьараб?* *щиб гьабилеб? щиб гьабизе бугеб? щиб гьабулеб? щиб гьабулеб бугеб?* абурал суалазе жаваблъун рачІунел предметалъул иш ялъуни ахІвал-хІал бихьизабулел рагІаби ратІа гьаризе, каламалъулъ гьел битІун хІалтІизаризе. Лъабабилеб классалда цІалдохъабазе каламалъул цо бутІа хІисабалда глаголалъул хІакъалъулъ бичІчІи кьола. Гьелда тІадеги, цІалдохъабазда лъала предложениялъулъ глаголалъул кІвар бихьизабизе, предметиял цІаралгун рекъонги ккезарун, гьел каламалъулъ хІалтІизаризе; гьез лъай-хъвай гьабула жидер каламалъулъ гІемерисеб мехалъ дандчІвалел араб, бачІунеб, гІахьалаб ва гьанже заманалъул формабазулгунги жинсиял глаголазулгунги.

 ЦІалдохъабазе хасго захІмалъула глаголалъул заманал лъазаризе. Лъабабилеб классалъул грамматикаялъул жакъасеб программаялда рекъон, цІалдохъабаз лъай-хъвай гьабизе ккола, заманазул гІадатал формабазулгун гурелги, составиял формабазулгунги (*«ГІадатаб глагол», «Составияб глагол»* гІадал терминал абичІого, практикияб къагІидаялъ).

 Глаголазул заманал малъулаго, къваригІуна гьезул аслияб магІна рагьизе, ай цІалдохъабазухъа бажаризе ккола иш кида лъугьунеб букІин бихьизабизе. Масала, цІалдохъаби тІамула цебего, нилъ кІалъан хадуб, бокьараб заманалда тІабигІаталда ккараб лъугьа-бахъиналъул хІакъалъулъ предложениял гІуцІизе ва гьезулъ ругел глаголазе суалал лъезе. Глаголазул ункъабго заманалдеги, гьезул батІи-батІиял формабаздеги ва гьезие лъурал суалаздеги лъабабилеб классалъул цІалдохъабазул кІвар буссинабизе учебникалда кьун буго 284 хІалтІи.

 Гьединал хІалтІаби тІоритІун хадуб, цІалдохъабаз, мугІалимасул нухмалъиялда гъорлъ, гьадинаб хІасил гьабула:

 1. Глагол заманазде хисула. Глаголалъул заман ункъо буго: араб, бачІунеб, гІахьалаб, гьанже заман;

 2. Араб заманалъул глаголаз цебего, нилъ кІалъалелде лъугьараб иш бихьизабула ва гьел *щиб гьабураб? щиб гьабун бугеб? щиб гьабулеб букІараб?* абурал суалазе главаблъун рачІуна;

 3. БачІунеб заманалъул глаголаз, нилъ кІалъан хадуб, лъугьунеб иш бихьизабула ва гьел *щиб гьабилеб? щиб гьабизе бугеб?* абурал суалазе жаваблъун рачІуна;

 4. ГІахьалаб заманалъул глаголаз, цо хасаб заман гьечІого, иш бокьараб

заманалда (цебеги, гьанжеги, хадубги) лъугьунеблъи бихьизабула ва гьел *щиб гьабулеб?* абураб суалалъе жаваблъун рачІуна.

 5. Гьанже заманалъул глаголаз гьабсагІат, нилъ кІалъалеб мехалъ лъугьунеб иш бихьизабула ва гьел *щиб гьабулеб бугеб?* абураб суалалъе жаваблъун рачІуна.

 Глаголалъул заман бихьизабизе лъабабилеб классалъул цІалдохъабазе кІудияб кумек гьабула суалаз. Гьединлъидал, глаголазул заманал лъазарулаго, мугІалимас хІаракат бахъула суалаздаса битІун пайда босизе цІалдохъаби ругьун гьаризе.

 Гьелда тІадеги, глаголазул заманазул аслияб магІна цІалдохъабазда бичІчІула цого цо глаголалъул батІи-батІиял заманиял формаби дандекквеялъ. Гьединлъидал, глаголалъул щибаб заман лъазабулаго, гьоркьоса къотІичІого, тІоритІизе, учебникалда кьун руго предложениязда жанир ругел глаголазе суалал лъезеги, батІи-батІиял суалазе жаваблъун рачІунел глаголал, ратІа росун, хъвазеги, глаголал заманазде хисизеги лъимал тІамулел хІалтІаби.

 Лъабабилеб классалъул цІалдохъабазухъа бажаризе ккола ункъабго заманалъул глагол жидер каламалъулъ битІун хІалтІизабизе. Гьеб бажари камиллъиялъе гІоло кІудияб пайда босула текстаздаса. Учебникалда ругел хІалтІабазул тІадкъаязда рекъон, цІалдохъабаз, кьурал суалазе жаваблъун кколедухъ, предложениял гІуцІула, глаголалги магІна данде кколелъур лъун, текст хъвала; глаголалги хисун, рагІабаздасан предложениял гІуцІула, цо чІванкъотІараб заманалда глаголалги хІалтІизарун, хабар гІуцІула.

 «Глагол заманазде хиси» абураб тема лъазабизе кьурал хІалтІабазул гІемерисел руго, цІалдохъабазул мацІ бечед гьабизе, санагІатал, творческиял.

 ГРАММАТИКАЯЛЪУЛ ДАРСИДА КАЛАМ ЦЕБЕТІЕЗАБИ

 Лъабабилеб классалда, кІиабилелда гІадин, цІалдохъабазул калам цебетІезабиялда цебе лъураб масъалалъул ккола кІалзул ва хъвавул формаялда, гъалатІал риччачІого, жалго жидедаго чІун, жидерго пикру загьир гьабизе, лъимал ругьун гьари.

 Авар мацІалъул грамматика лъазабулаго, санагІалъи букІуна рагІаби битІун абизеги, гьезулъ ударение битІун лъезеги, бичІчІун рагІабазул дандраял ва предложениял гІуцІизеги, батІи-батІиял тайпабазул предложенияздаса пайда босизеги, гьезулъ рагІаби тартибалда лъезеги, интонацияги цІунун, предложениял битІун абизеги, лъалхъул ишарабаздаса пайда босизеги лъималазда малъизе.

 Калам цебетІезабизе ялъуни калам гІуцІизе, ругьун гьариялъе лъабабилеб классазул грамматикаялъул программаялда хасаб заман бихьизабун гьечІо. Гьеб темаялда хурхарал хІалтІаби тІолго цІалул соналда жанир гьаризе ккола. Авар мацІалъул щибаб дарсие къимат кьезе ккола, калам цебетІезабиялъе гІоло гьабулеб хІалтІухъги балагьун.

 КІиабилелда гІадин, лъабабилеб классалъул тІехьалдаги калам цебетІезабиялъул хІалтІаби, лъабго рахъги хІисабалде босун, кьун руго:

 1. ЦІалдохъабазул рагІабазул нахърател бечелъизаби ва мухІкан гьаби (лексикияб даража);

 2. Предложение ва рагІабазул дандрай лъазаби (синтаксисияб даража);

 3. Бухьараб калам лъазаби (тексталъул даража).

 РагІи ккола мацІалъул аслияб, магІна бугеб бутІа. РагІабаз ва гьезул цолъабаз рихьизарула чІванкъотІарал предметал ва абстрактиял бичІчІиял, рагІабаздалъун загьир гьарула рекІел кутакаб асар, рекІел хІал, рекІел багъари. Загьир гьабураб щибаб пикру грамматикаялъул рахъалъ цоцада рухьарал, цо чІванкъотІараб тартибалдаги лъурал рагІабаздалъун херхуна. ГІадамасул рагІабазул нахърател бечедаб бугебгІан, гьесул рес буго жиндирго пикру жеги гІатІидго ва мухІканго загьир гьабизе. Гьединлъидал байбихьул классазул методикаялъ бергьенлъиялдалъун калам цебетІезабиялъе аслияб (кІвар бугеб) шартІлъун бихьизабун буго рагІабазул къадар.

 Школалда рагІабазул нахърател лъазабула цо чІванкъотІараб низамалда. Методикаялъ бихьизабухъе, калам цебетІезабиялъе гІоло словарияб хІалтІи гьабула гьал хадусел рахъалги хІисабалде росун:

 1. Словарь бечелъизаби, ай цІалдохъабазда дандчІвачІел цІиял ялъуни гІага-шагарго гурони ричІчІуларел рагІаби лъазари;

 2. РагІабазул нахърател мухІкан гьаби;

 3. Словарь активлъизаби;

 4. Литературиял гурел рагІаби лъималазул словаралдаса нахъе рехи.

 Лъабабилеб классалда гьединаб хІалтІи гьабизе кІудияб кумек гьабула учебникалда кьурал хасал лексикиял хІалтІабазги жидеда гьоркьор лексикиял тІадкъаял ругел грамматикаялъул хІалтІабазги:

 Гьел хІалтІаби тІоритІула цин кІалзул формаялда, цинги хъван.

 Лъабабилеб классалда каламалъул бутІаби лъазарулагоги, кьолел руго батІи-батІиял лексикиял хІалтІаби. Масала, 123 хІалтІиялда лъималазе кьураб тІадкъай буго предметиял цІаразул щибаб тІелалъе жеги лъаб-лъаб рагІи тІаса бищизе. 124 хІалтІиялъ тІалаб гьабулеб буго суффиксазул кумекалдалъун глаголаздасан предметиял цІарал лъугьинаризе. 130 хІалтІи кьун буго гІагарлъи бихьизабулел рагІабазул магІна баян гьабизе ва гь. ц.

 Лъималазул мацІ бечелъула синонимазда, антонимазда, рагІул битІараб ва хъвалсараб, цо ва гІемер магІнаялда тІад хІалтІи гьабиялдалъунги. Гьединал тайпаялъул хІалтІаби цІалдохъабаз тІоритІула прилагательноял, глаголал лъазарулаго (192 – 196, 230–240 абилел хІалтІаби).

 Учебникалда дандчІвала гІезегІанго бицанкІаби. Гьезул мурад буго лъималазда сипат-сурат гьабулел ва ишал рихьизарулел рагІаби ратизе

кІвей. Гьединаб хІалтІиялъги гьезул словарь активияблъун лъугьинабула.

 ГІаммаб куцалда абуни, учебникалда къанагІатго батула лексикияб хІалтІиялда хурхичІеб грамматикаялъул тІадкъай. Грамматикаялъул рахъалъ бугеб лъай баян ва щула гьабизе, жеги цІикІкІун рагІаби росарабгІан, бечелъула лъималазул рагІабазул нахърател.

 Предложение битІун гІуцІиялъул ва гьеб тексталъулъ мухІканго хІалтІизабиялъул бажари лъугьинабиялда тІад хІалтІи гьабула дагь-дагьккун щибаб дарсида. Гьеб мурадалъе тІехьалда гІемерал хІалтІаби кьун руго. Гьез квербакъи гьабула предложениялъул аслиял гІаламатал ричІчІизе, ай тексталъулъ (каламалъулъ) предложениялъул бугеб кІварги ва гьеб предложение абиялъул хаслъиги бихьизабизе, кина-кинал бутІабаздасан гьеб гІуцІун бугебали лъазе ва гь. ц. Гьелда тІадеги, учебниказда кьурал синтаксисиял хІалтІабаз кумек гьабула батІи-батІиял тайпабазул предложениял ратІа гьаризе, гьезулъ рагІабазул тартиб цІунизе, суалаздалъун гьел рагІабазда гьоркьоб бухьен чІезабизе ва гь. ц.

 Лъабабилеб классалъул программаялъ кІудияб кІвар кьолеб буго бухьараб каламалда тІад гьабулеб хІалтІиялдеги.

 Учебникалда кІудияб бакІ ккола тексталъ. КІиабилеб классалда тексталъул темаялъулгун лъай-хъвай гьабулеб батани, лъабабилеб классалда цІалдохъабазул тексталъул хІакъалъулъ бугеб бичІчІи дагьабги гъварилъизабула. Гьаниб, тексталъул темаялда тІад гуребги, гьелъул аслияб пикруялда тІадги хІалтІи гьабула. ЦІалдохъабаз лъазабула тексталъул темаялъул определение, гьез практикияб къагІидаялъ «тексталъул аслияб пикру» абураб бичІчІиялъулгун лъай-хъвай гьабула. Тексталъул тема чІезабизеги аслияб пикру загьир гьабизеги цІалдохъаби ругьун гьарула тІубараб цІалул соналъ. Гьединал хІалтІабаз тексталъул художествиял хаслъабиги, гІуцІиги, хІасилги битІун бичІчІизе кумек гьабула. Грамматикаялда яги битІунхъваялда хурхараб, цо чІванкъотІарал тІадкъаялгун текст, тІаде балагьун, хъвазе кьун бугониги, хъваялда цебе цІалдохъабазда чара гьечІого лъазе ккола гьелъул хІасил. Гьединлъидал тексталъе лъун руго *“Тексталъулъ сундул хІакъалъулъ бицунеб бугеб?”. “Тексталъул* *тема кинаб бугеб?”* гІадал суалалги.

 Тексталъул тема, гьелъ загьир гьабулеб аслияб пикру ва гьелда лъураб цІар цоцазда щулаго рухьун рукІуна, ай гьез цоцазда асар гьабула. Тексталъул цІаралдалъун загьирлъула гьелъул тема ва гьелъ загьир гьабулеб аслияб пикру.

 Гьединлъидал учебникалда гІезегІанго текстал кьун руго жидеда лъурал цІараздалъун темаби загьирлъулел. Тексталда цІар лъеялъул магІна ккола гьелъул тема къокъго аби, ялъуни аслияб пикру загьир гьаби. Гьелъул хІакъалъулъ практикияб къагІидаялъ цІалдохъабазда бицуна.

 Тексталда цІар лъезеги гьелъул тема чІезабизеги цІалдохъаби ругьун гьари грамматикаялъул дарсазда цере лъурал мурадазул цояблъун букІине ккола.

 Лъабабилеб классалда цІалдохъабаз лъай-хъвай гьабула хабарияб, сипатияб ва пикрияб текстазулгун. Учебникалда текстазул лъабабго тайпаялъе определениялги кьун руго. Тексталъул гьединал хаслъабазулгун цІалдохъабаз лъай-хъвай гьабула практикияб къагІидаялъ, каламалда хурхарал тІадкъаял тІуразарулаго. Аслияб масъала буго, цебе лъураб мурадалда бан, кІалъалаго жидер каламалъулъ батІи-батІияб тайпаялъул текстаздаса пайда босизе цІалдохъаби ругьун гьари.

 Хабарияб тексталдасан лъала кинаб букІаниги лъугьа-бахъин ккараб куцги ва сундалъун (кин) гьеб лъугьарабалиги. Гьеб гІуцІун букІуна гьал хадусел бутІабаздасан: байбихьи, аслияб бутІа, ахир.

 Каламалъулъ сипатияб текст хІалтІизабула кинаб букІаниги ахІвал-хІалалъул, хІайваналъул, тІабигІаталъул, харил ва гьел гурел цогидазулги хасияталъул бицине. Сипатияб тексталъул гІуцІи хабарияб ва пикрияб текстазул гІуцІиялдаса батІияб букІуна. Тексталъул щибаб бутІаялъулъ гІемерисеб мехалъ сипат-сурат гьабулеб предметалъул кинаб букІаниги хаслъиялъул хІакъалъулъ бицуна. МугІалимас хІисабалде босизе ккола сипатияб тексталъулъги жиндир темаги ва гьелъ загьир гьабулеб аслияб пикруги букІин. Аслияб пикруялда жанибе уна, сундулниги хІакъалъулъ сипат-сурат гъорлъе ккезабун, авторасул бицин, гьесул гьелдехун бугеб бербалагьи. Сипатиял текстазул анализ гьабиялъул мурад буго сундул (яги кинал хаслъабазул) хІакъалъулъ авторас сипат-сурат гьабулеб бугебали ва кинал рагІабаздаса пайда босулеб бугебали бихьизаби. Аслияб пикру гІемерисеб мехалъ загьир гьабула тІоцебесеб яги ахирияб предложениялъ. ТІубараб тексталъулъ аслияб пикру загьир гьабизе ккани, цІалдохъабазул гьелда тІаде кІвар буссинабизе ккола.

 Пикрияб тексталдаса кІалъалес (яги хъвадарулес) пайда босула сверухъ бугеб тІабигІаталда кколел лъугьа-бахъиназул, гІиллаги бихьизабун, баян кьезе. ТІабигІаталда кколел лъугьа-бахъиназул гІилла бихьизабизеги, грамматикаялъул масъала тІубазабизеги, цо кинаб букІаниги рагІул битІунхъвай хІужжабаздалъун щула гьабизеги цІалдохъабаз жиндир каламалъулъ гІезегІанго хІалтІизарула пикриял текстал.

 Чара гьечІого къваригІуна пикрияб тексталъул гІуцІиялда тІадги хІалтІизе. Гьелъул букІине бегьула кІиго бутІа: тІоцебесеб бутІаялъулъ бицуна хІужжабаздалъун чІезабулеб жоялъул хІакъалъулъ, кІиабилеб бутІа гІуцІун букІуна жибго хІужжаялдасан. Тексталъул бутІабазулгун цІалдохъабаз лъай-хъвай гьабула тІабигІаталъул, авар ва гІурус мацІалъул цІалул, грамматикаялъул ва гь.ц. дарсазда. Масала, авар мацІалъул дарсида мугІалимас гьоркьор лъола разилъизениги нахъе чІвазениги бегьулареб жо: *“ГьитІинаб* абураб рагІи прилагательное ккола”. Гьелдаса хадуб гьеб рагІи прилагательное букІин бихьизабула (ай далил бачуна): *ГьитІинаб* абураб рагІуца предметалъул гІаламат бихьизабула, *кинаб?* абураб суалалъе

жаваблъунги бачІуна, цолъул формаялда жинсаздеги хисула: *кинав?*

*гьитІинав вас, кинай? гьитІинай яс, кинаб*? *гьитІинаб бече”.*

 Кинаб бугониги тайпаялъул тексталда тІад хІалтІулаго, мугІалимас кІвар кьезе ккола тексталъул хІасилалдеги, гьелъул гІуцІиялдеги ва сипат-сурат гьабиялъул алаталдеги. Тексталъул гьеб лъабабго рахъалъ цоцазе асар гьабула, амма, тексталда тІад хІалтІулаго, гьелъул щибаб рахъалдехун хасаб бербалагьи букІине ккола. Текст рагІа-ракьанде щвараб куцалъ лъазе ккани, цІалдохъабазда бичІчІизе ккола гьелъул хІасил (ай тема ва аслияб пикру, чІванкъотІарал лъугьа-рахъинал ва гьезда гьоркьоб бугеб бухьен), тексталъул гІуцІи (ай щибаб бутІаялъул мурад, гьел бутІабазда гьоркьоб бугеб бухьен), сипат-сурат гьабиялъулалатал (ай жиндир гьоркьоблъи, аслияб пикру кин авторас загьир гьабураб; гьеб мурадалъе кинал рагІаби, кинал дандекквеял, метафорал ва гь.ц. хІалтІизарурал).

 ТІадехун абухъе, кІиабилеб ва лъабабилеб классазул авар мацІалъул тІахьазда кІудияб бакІ кьолеб буго текстазда тІад гьабулеб хІалтІиялъе. Текстазе кьурал тІадкъаязулъ гьел текстазда тІад кинаб хІалтІи гьабизе кколебали бихьизабун гьечІониги, рес рекъараб къадаралда цІалдохъабазул кІвар буссинабизе ккола тексталъул бутІабазул къадаралде, гьел бутІабазда гьоркьоб бугеб бухьеналде, рагІаби дурусго хІалтІизариялде, дандекквеяздаса битІун пайда босиялде ва гь. ц. Тексталъул хІасил бичІчІизабичІого, цІалдохъаби гьеб текст хъвазе риччазе кколаро. Гьединлъидал щибаб хІалтІи байбихьула текст цІализе цІалдохъаби тІамиялдасан, амма, гІезегІанго хІалтІабазул тІадкъаязда рекъон, лъималаз суалазе жавабал кьола, тексталъул тема чІезабула, тексталда цІар лъола яги тексталда лъураб цІаралъул магІна баян гьабула, текст бутІабазде биххула ва гь. ц.

 Лъабабилеб классалъул цІалдохъабазул калам цебетІезабиялъе кІудияб кумек гьабула гьал хадур рехсарал хІалтІабазги:

 а) ругьунлъиялъул изложениял;

 б) ругьунлъиялъул сочинениял;

 в) тІаде балагьун, текст хъвай;

 г) батІи-батІиял диктантал;

 д) суалазе жавабал хъвай;

 е) текст рекІехъе хъвай.

 Программаялда рекъон грамматикиял дарсазда изложениял ва сочинениял тІоритІула хъванги бицунги.

 Изложение хъвазе, хІадурулаго, тексталъул тема, гьелда лъураб цІар (щай гьединаб цІар лъун бугебали) баян гьабула, текст бутІабазде биххула, предложениялъулъ ругел рагІабазул тартибалде кІвар кьола. Чара гьечІого рагІаби хъвазе хІадурлъула (рагІаби слогалккун абула, битІун хъвазе захІматал рагІаби доскаялда хъвала). Изложение хъвалеб заманалда, цІалдохъабаз предложениял битІун хъвалел ругищали, гьоркьоса къотІичІого, мугІалимас хал гьабула, нагагьлъун къваригІани, щибаб лъимадуе кумекги гьабула.

 ТІубараб дарсида изложениял гьаризе рихьизарурал текстазулъ ругел рагІабазул къадар гІага-шагарго 50-60 бахуна.

 Учебникалда гІезегІанго кьун руго, суалазда рекъон, изложениял тІоритІизе цо чанго предложениялдасан гІуцІарал тексталги. Гьединал изложениял хъвазе дарсил цо бутІа бихьизабула.

 Изложениязулгун цадахъ бухьараб калам цебетІезабиялъул мурадалда тІоритІула ругьунлъиялъул сочинениялги. Программаялъ бихьизабухъе, кІиабилеб ва лъабабилеб классазда сочинение хъваялъул магІна ккола жидер расандабазул, экскурсиязул, рекІелгъеялъул, гьудул-гьалмагъзабазул, хІалтІул, хІаязул, цІалул, тІабигІаталъухъ халкквеялъул хІакъалъулъги, ва гьединго сюжет гьечІел ва сюжеталъулал суратаздасанги киназго цадахъ хабар гІуцІи.

 Учебникалда гІезегІанго кьун руго жинца цІалараб тексталда релълъараб

темаялда тІасан хабар гІуцІизе цІалдохъаби тІамулел хІалтІабиги, масала, гьединаллъун ккола 45, 148, 259 абилел хIалтIаби.

 Хасаб бакІ ккола сураталдаса хъвалел сочиненияз. Гьел тІоритІизе ккола гьадинаб къагІидаялъ: цин цІалдохъабаз сураталдасан хабар гІуцІула кІалалъ (бицун), цинги текст хъвала. Гьелъ кумек гьабула лъималазул, кІалзул гуребги, хъвавул каламги цебетІезабизе.

АВАР МАЦІАЛЪУЛ ДАРСИДЕХУН РУКІИНЕ ККОЛЕЛ ТІАЛАБАЛ

 Жакъа къоялда авар мацІалъул дарсида цебечІараб аслияб масъалалъун букІине ккола мацІ лъазабиялъул рахъ калам цебетІезабиялъул рахъалда щулаго бухьинаби. Абизе бегьула, авар мацІалъул щибаб дарс цІалдохъабазул калам цебетІезабиялде буссараб букІине кколилан. Гьелда тІадеги, авар мацІалъул дарсида цадахъго тІуразаризе ккола лъайгун тарбия кьеялъул ва цІалдохъабазул гІакълу цІубазабиялъул масъалабиги.

 Лъайкьеялъул масъала яшавалде бахъинабиялъе шартІ буго цІалдохъабазе, программаялда рекъон, лъай кьей ва, щибаб темаялда рекъезарун, хасал бажариял лъугьинари.

 Гьай-гьай, хасаб бажари лъугьуна, цІалдохъаби материалалъул анализ ва синтез гьабизеги, цо кинал ругониги грамматикиял бичІчІиял дандекквезеги, гьел тІелазде рикьизеги ругьунлъани. Лъайкьеялъул масъала тІубазабиялъе гІоло мугІалимас бихьизабула щибаб дарсида цІалдохъабазе щвезе кколеб лъайги гьезухъа букІине кколеб бажариги.

 Дарсида тарбия кьеялъул масъала тІубазабула, учебникалда кьураб мацІалъул материалалъул тематикаги хІисабалде босун. Масала, кІиабилеб классалъул учебникалда гуребги, лъабабилеб классалъул учебникалдаги гІезегІанго кьун руго хІайваназул ва хІанчІазул, гьел цІуниялъул, лъималаз цоцазе ва чІахІиязе гьабулеб кумекалъул, хІурматалъул, тІабигІат цІунизе ккеялъул ва гь. ц. хІакъалъулъ бицунел текстал. Гьедин бугониги, гІицІго учебникалда ругел текстаздаса пайда босиялдалъун тарбия кьеялъул масъала тІубаларо. Чара гьечІого къваригІуна гьеб лъай цІалдохъабазул гІамал-хасияталъулъ, ишазулъ, гьез бахъулеб жигаралъулъ, хІаракаталъулъ загьир гьабизе. Гьединго мугІалимас хІаракат бахъизе ккола, цо кинаб бугониги лъугьа-бахъиналъе, жидеца гьарулел ишазе битІараб къимат кьезе, цІалдохъаби ругьун гьаризе.

 ЦІалдохъабазул гІакълу цІубазабиялъул масъала тІубаялъул магІна ккола гьезул авар мацІалъул дарсида батІи-батІияб бажари лъугьинаби. Хасго цІалдохъабазда бажаризе ккола:

 текст лъикІ лъазе ва гьелъул анализ гьабизе: тексталъул аслияб магІна загьир гьабизе, гьелда цІар лъезе, гьеб бутІабазде биххизе, бутІабазда гьоркьоб бухьен чІезабизе, тексталъе суалал лъезе, лъурал суалазе битІун жаваб кьезе;

 жидер аслиял гІаламаталги хІисабалде росун, рагІаби дандекквезе (гьединаб бажари лъугьинчІони, цІалдохъабазе захІмалъула предметияб цІар, глагол, прилагательное, кьибил, суффикс ва гь.ц. гІадал морфологиял ва рагІи лъугьиналъул бичІчІиял цоцаздаса ратІа рахъизе);

 цІалдодахъабаз жидецаго чІезарурал хаслъаби ялъуни мугІалимас рихьизарурал гІаламатал хІисабалдеги росун, рагІаби тІелазде рикьизе;

 цІалдохъабаз жидецаго гІуцІараб ялъуни мугІалимас кьураб планалда рекъон, цо кинал ругониги грамматикиял бичІчІиял, битІунхъваялъул къагІидаби гІамлъизаризе;

 цІалул тІехьалдаса пайда босизе, ай гьелъул хІасил лъазе, кьураб тІадкъаялда рекъон, киназго цадахъ хІалтІи тІубазе; бихьизабураб мисалалда рекъон, хІалтІи тІубазе.

 Щибаб дарсида кІвар кьезе ккола берцинго ва бацІцІадго хъваялъул

бажари камиллъизабиялда тІадги. Берцинго хъваялъе, хатІ куцаялъе лъабабилеб классалъул программаялда хасаб заман бихьизабун гьечІо. Гьединлъидал лъикІ букІинаан, тІадехун рехсараб бажари камиллъизабулел хІалтІаби тІоритІизе, дарсил бокьараб бутІаялда 5–8 минут бихьизабуни. (Кьезе бегьула рокъобеги.)[[2]](#footnote-2)

 Дарсида кІудияб бакІ кквезе ккола учебникалда тІад гьабулеб хІалтІиялъ. Нижер щаклъи гьечІо гьеб хІалтІи дарсил тайпаялде бараб букІиналда, амма цІияб материал баян гьабулеб дарсаздаги щвараб лъай щула гьабулеб дарсаздаги учебникалда кьурал тІадкъаял цІалдохъабаз гьоркьохъеб къагІидаялда 30-35 минуталъ тІурала. МугІалилимас чара гьечІого цІалдохъаби ругьун гьаризе ккола, жалго жидедаго чІун, цІалул тІехьгун хІалтІизе. Жалго жидедаго чІун, тІехьгун хІалтІиялъ тІадкъаялъул хІасил битІун бичІчІизеги (щиб гьабизе кколеб), гьеб тІадкъай тІубазабиялъул къагІида балагьизеги (кин гьеб тІубалеб, кинаб къагІидаялъ) бугеб цІалдохъабазул бажари цебетІола. Цебехун абухъе, учебникалда гІемерисел хІалтІаби байбихьула «ЦІале.» абураб тІадкъаялдасан. ЦIалдохъабазда лъикІ лъазе ккола, тексталъул хІасилги гьелъулъ ругел рагІабазул магІнаги бичІчІизе, гьединаб тІадкъай кьун бугеблъи. МацІалъул материалалда хадуб чІван къотІарал тІадкъаял кьун руго. ТІадкъай цо чанго бугони, гьел тартибалде тІурала. Лъабабилеб классалъул учебникалда гІезегІанго кьун руго, жилдалда жанисеб рахъалда ругел (авалалдаги ахиралдаги) тІадкъаял тІуразариялъул къагІидазда рекъон, тІоритІизе кколел хІалтІабиги. Гьел къагІидабаздаса пайда босизеги лъимал ругьун гьаризе ккола.

 Авар мацІалъул дарсазда кІудияб кІвар кьола хъвавул хІалтІабаздеги цІалдохъаби битІун хъвазе ругьун гьариялдеги. Гьелдалъун мугІалимасул пикру букІине кколаро, лъимал тІубанго дарсида хъвадаризе кколилан. Гьедин бугониги гІага-шагарго дарсил лъабго бутІа гьабун кІиго бутІа чара гьечІого кьезе ккола грамматикаялда, битІунхъваялда ва калам цебетІезабиялда хурхарал хъвавул хІалтІабазе.

 МугІалимасда кІочене кколаро грамматикияб ва битІунхъваялъул материал рагІа-ракьанде щвараб, камилаб хІалтІудалъун гурони цІалдохъабазда бичІчІулареблъи. Практикаялъ бихьизабухъе, битІун хъваялъулъ тІадегІанаб даражаялде рахуна гІицІго киналго шартІал чІезаризе бажарулев мугІалимасул цІалдохъаби. Гьединав мугІалимасул кидаго хІадурун рукІуна дарсие къваригІарал алатал: берзул алатал, цІалул тІехь, дидактикияб материал ва гь. ц. Гьесул дарсида цІалдохъаби, жалго жидедаго чІун, хІалтІула, гьабулеб хІалтІулъ гІедегІи букІунаро, мугІалимасул рахъалъан щибаб лъимадуе, къваригІун батани, жиндир заманалда кумек щола.

 Щибаб дарсил чара гьечІого букІине ккола мурад. Дарсил киналго бутІаби, гьединго гІуцІиги цебе лъураб мурадалъе мутІигІал рукІине ккола. ЦІалул масъала лъеялъул ва дарсил мурад бихьизабиялъул магІна ккола мугІалимасги цІалдохъабазги цадахъго хІалтІи гьабизе байбихьи. «Щиб лъазе кколеб, сундуе ругьунлъизе кколел?»,–гьеле гьединаб къагІидаялъул цІалул масъала букІине ккола щибав цІалдохъанасе бихьизабураб (ай щибав цІалдохъанасда цебе лъураб). Кинаб методалдалъун дарсида материал лъазабизе кколебали мугІалимас жинцаго чІезабула. Учебник гІуцІун руго цІехон балагьулеб метод дарсида хІалтІизабиялъул мурадалда. Гьеб методалда рекъон, цІалдохъабаз мугІалимасул нухмалъиялда гъорлъ яги жидецаго учебникалда лъурал суалазе жавабал ралагьула, тІадкъаял тІуразарула, дандеккола, гІамлъизарула. ТІадкъаял гІамлъизарула яги хІасил гьабула правилоялдалъун. Цинги гьеб правило щула гьабизе батІи-батІиял хІалтІаби тІоритІула. Учебниказда ругел киналго хІалтІаби ва гьезие кьурал тІадкъаял дандеккола дарсил темаялъе ва мурадалъе. Дарс кидаго лъугІула хІасил гьабиялдалъун. ЦІалдохъабаз цІидасан абула дарсил авалалда жидеда цебе лъураб цІалул масъала ва гьал хадур рехсарал суалазе жавабал кьола: дарсида цІияб щиб лъараб? Сундуе ругьунлъарал? Сундулъ цоцазе кумек гьабураб?

**КАЛЕНДАРИЯБГИН ТЕМАТИКИЯБ ПЛАН**

|  |  |  |  |
| --- | --- | --- | --- |
| Ан-кьил№ | дарсил№ | Дарсил тема | ХІалтІабазул№ |
|  12 3 4 | 1 (1)2(2)1(3)2(4)1(5)2(6)1(7)  |  КІиабилеб классалда малъараб материал такрар гьаби МацІалъул ва каламалъул бутІаби хІисабалда текст, предложение ва рагІи. Предложениялъул хІакъалъулъ бугеб лъай гІамлъизаби.Текст.Предмет, предметалъул гIаламат ва иш бихьизабулел рагІаби.Гьаркьар ва хІарпал. Рагьукъал ва рагьарал гьаркьал. Рагьарал хIарпал е, ё, ю, я Геминатал ва лабиалиял гьаркьалДиктант | 1–3 хІ.4–8 хІ.9–12 хІ.13–17 хІ.18–22 хІ. 23–28 хІ.- |
| 567 8 9 10 | 2(8)1,2(9,10)1(1)2(11)3(12)1(13)2(14)1 (15)2(16)1 (17)2(2)3(18)1(19) | ПредложениеРагІабазул дандрайПредложениеХабариял, суалиял ва тІалабиял предложениялКалам цебетІезабиялъул хІалтІи. (Сочинение)АхІул предложениеПодлежащееСказуемоеБитІараб дополнениеПредложениялъул бетІерал ва бетІерал гурел членалПредложениялъулъ рагІабазда гьоркьоб бугеб бухьен.РагІабазул дандрай.Калам цебетІезабиялъул хІалтІи (Изложение).РагІул гІуцІиМагІна гІагарал рагІаби.Кьибил, кьибил цоял рагІаби. | 29–32 хІ.33–41 хІ.–42–46 хІ.47–49 хІ.50–53 хІ.54–57 хІ.58–61 хІ.62–65 хІ.66–70 хІ.-72–74 хІ.75–79 хІ. |
| 11 1213 1415 16171819202122 232425 26 2728293031З23334 | 2(20)1 (21)2(3)3(22)1(23)2(24)1(4) 2(25)3(26)1(27)2(28)1(29)2(30)1(31)2 (32)1 (33)2 (34)1 (35)2 (36)1 (37)2 (5)3 (38)1 (39)2 (40)1 (41)2(42)1(43)2 (44)1 (45)2 (6)3(46)1 (47)2 (48)1 (49)2 (50)1 (51)2 (52)1 (53)2 (7)3 (54)1 (55)2 (56)1 (57)2 (8)3 (58)1 (59)2 (60)1 (61)2 (9)3 (62)1 (63)2 (64)1 (65)2 (66)1 (67)2 (68) | РагІул ахирРагІул ахир ва аслуКалам цебетІезабиялъул хІалтІи (сочинение) Суффикс РагІул аслуялъулъ гьаркьазул хиси РагІул аслуялъулъ гьаркьазул хисиКалам цебетІезабиялъул хІалтІи (изложение)РагІул гІуцІи такрар гьабиКонтролияб диктантКаламалъул бутІаби Каламалъул бутІабазул хІакъалъулъ бичІчІиКаламалъул бутІаби ва предложениялъул членалХабарияб текст. Хабарияб тексталъул изложениеПредметияб цІар. Предметияб цІар Щив? щий? ва щиб? абурал суала-зе жаваблъун рачІунел рагІабиГІаммал цІаралХасал цІаралХасал цІаралПредметияб цІаралъул жинсПредметияб цІаралъул жинсПредметияб цІаралъул жинс Калам цебетІезабиялъул хІалтІи. (Ругьунлъиялъул изложение).Предметияб цІар формабазде хиси.Предметияб цІар формабазде хиси.Предметияб цІар падежазде свери (падежазде свериялъул хІакъалъулъ гІаммаб бичІчІи)Предметияб цІар падежазде свери.Предметияб цІар падежазде свери.ДиктантПрилагательное Каламалъул бутІа хІисабалда прилагательноялъул хІакъалъулъ гІаммаб бичІчІи.Прилагательноялгун предметиял цІарал рухьун рукІин.Калам цебетІезабиялъул хІалтІи (Ругьунлъиялъул изложение).Цого яги гІага-шагараб магІна-ялъулги гІаксаб магІнаялъулги прилагательноял.Сипатияб текст.Прилагательное жинсазде хиси.Прилагательное формабазде хиси.Контролияб диктантРикІкІенРикІкІеналъул хІакъалъулъ бичІчІи.РикІкІеналъул хІакъалъулъ щвараб лъай гІамлъизаби.ГлаголКаламалъул бутІа хІисабалда глаго-лалъул хІакъалъулъ бичІчІи кьей.Калам цебетІезабиялъул хІалтІи. (Сочинение.)Предложениялда жаниб глаголалъ тІубалеб хъулухъ.Глаголал-синонимал ва глаголал-антонимал.Цо ва гІемер магІнаялъулги битІараб ва хъвалсараб магІнаялъулги глаголал.Пикрияб текстКалам цебетІезабиялъул хІалтІи. (Изложение.)Глаголалъул заманазул хІакъалъулъ бичІчІи.Глаголалъул араб заман.Глаголалъул бачІунеб заман.Глаголалъул гІахьалаб заман.Калам цебетІезабиялъул хІалтІи. (Изложение.)Глаголалъул гьанже заман.Глаголал заманазде хиси.Глаголал предметияб цІаргун рекъонккей.Контролияб диктант.ЛъагІалида жаниб малъараб материал такрар гьаби.Предложениялъул хІакъалъулъ щвараб лъай гІамлъизаби.Тексталъул хІакъалъулъ щвараб лъай гІамлъизаби. РагІул магІнаял бутІаби.Каламалъул бутІаби такрар гьари. | 80–83 хІ.84–88 хІ.89 хI90–95 хІ.96 –100 хІ.101–104 хІ.–105–109 хІ. –110–114 хІ.115–118 хІ.119–120 хІ.121–124 хІ.125–128 хІ.129 –132 хІ.133–136 хІ.137–140 хІ.141–145 хІ.146–148 хІ.149–153 хІ.154–155 хІ.156–160 хІ.161–165 хІ.166–171 хІ.172–175 хІ.176–180 хІ.-181–185 хІ.186–190 хІ.191 хI.192–196 хІ.197–200 хІ.201–205 хІ.206–211 хІ.-212–215 хІ.216–220 хІ.221–224 хІ.225 хІ.226–229 хІ.230–234 хІ.235–239 хІ.240–243 хІ.244 хI.245–249 хІ.250–254 хІ.255–261 хІ.262–266 хІ.267 хI.268–271 хІ.272–276 хІ.277–281 хІ.- 282–285 хІ.286–290 хІ.291 –295 хІ. |

**ЛЪАБАБИЛЕБ КЛАССАЛЪУЛ АВАР МАЦ1АЛЪУЛ КУРС ЛЪАЗАБИЯЛЪ ЩВЕЗЕ РАК1АЛДА РУГЕЛ Х1АСИЛАЛ**

|  |  |  |
| --- | --- | --- |
| **Тема** | **Темаялъе баян** |  **Гьаризе кколел хIалтIабазул** **тайпаби** |
| ТIоцебесеб четверть (18+2 сагIат) |
| КIиабилеб классалда малъараб материал такрар гьаби (7 сагIат) | МацIалъул ва каламалъул бутIа хIисабалда текст, предложение ва рагIи.Предмет, предметалъул гIаламатал ва предметалъул ишал рихьизарулел рагIаби.Гьаркьал ва хIарпал.Рагьарал ва рагьукъал гьаркьал. **Е, ё, ю, я** рагьарал хIарпал. Геминатал ва лабиалиял гьаркьал.Грамматикиял тIадкъаялгун диктант. |  Учебник, гьелъул бугеб кIвар ва гьелъул гIуцIи лъазе.  ГIадамазул гIумруялъулъ каламалъул бугеб кIваралъулги кIалзул ва хъвавул каламалъул хаслъабазулги бицине. Суратаздасан текстал гIуцIизе. Текстазе цIарал кьезе.  Текстазул темаби баян гьаризе.Текстазулъ предложениязул къадар чIезабизе(щибаб предложениялъулъ цо сундулниги бицуна, щибаб предложениялъул ахиралда гьаракь гIодоцинабула, лъалхъи гьабула).  Предложениялъул хIакъалъулъ бугеб лъай мухIкан гьабизе. Хъвавул ва кIалзул каламалъулъ предложениял цоцаздаса ратIа гьаризе бугеб бажари цебетIезабизе. Цо кинаб бугониги темаялда тIасан текст гIуцIизе.  Тексталъул ратIа тIурал предложенияздаса бугеб батIалъи бихьизабизе. Суалаздалъун каламалъул бутIаби рихьизаризе. БатIи-батIиял рагIабазул дандраял гIуцIизе (прилагательное + предметияб цIар, предметияб цIар + прилагательное). Учебникалдаса текстал ва предложениял, тIаде балагьун, хъвазе (цебеккунго гьезул анализги гьабун). Гьаракь ва хIарп, рагьарал ва рагьукъал гьаркьал ратIа рахъулаго, рагIабазул гьаркьилабгин хIарпалъулаб анализ гьабизе. ХIарпазе характеристика кьезе. Гьаркьалги хIарпалги рагIулъ битIун абизе.  Геминатал ва лабиалиял гьаркьал битIун цIализе ва гьел рихьизарулел хIарпал битIун хъвазе бугеб бажари камиллъизабизе.  *Ццин, квачI* гIадал рагIабазул фонетикияб разбор гьабизе. |
| Предложение. РагIабазул дандрай. (12 сагIат) | Жидеца бицунеб жоялъул мурадалде балагьун, предложениялъул тайпаби: хабарияб, суалияб ва тIалабияб. Интонациялде балагьун, ахIул предложение.  Предложениялъул бетIерал членал: подлежащее, сказуемое ва битIараб дополнение. Предложениялъул бетIерал гурел членал. Предложениялъулъ рагIабазда гьоркьоб бугеб бухьен. ГIадатал тIиритIарал ва тIиритIичIел предложениял. ГIадатал ва журарал предложениял. РагIабазул дандрай. РагIабазул дандраязулъ аслиябги нахъбилълъарабги рагIи. РагIабазул дандраязулъ рагIабазда гьоркьоб бугеб бухьен. Цо кинаб бугониги темаялда тIасан сочинение. Ругьунлъиялъул изложение. |  Предложениялъул хаслъаби лъазе.  Сураталдасан магIнаялъул рахъалъ цоцазда рухьарал предложениял гIуцIизе. Жидеца бицунеб жоялъул мурадалъухъ ва интонациялъухъ балагьун, рикьун ругел хабариял, суалиял, тIалабиял ва ахIул предложениязда хадуб халкквезе. Предложениялъулъ рагIабазе магIнаялъулал суалал лъезе. Предложениялъул грамматикияб аслу бихьизабизе. Предложениялъул бетIерал членал ратизе. Предложениялъул бетIерал гурел членал ратизе. Г1адатал т1ирит1арал ва т1ирит1ич1ел предложениял г1уц1изе.  Предложениялъулъ рагIабазул дандраял ратIа гьаризе. РагIабазул дандраял гIуцIизе. Предложениязул гIурхъи чIезабизе. Предложениялъул авалалда кIудияб хIарп хъвазе, ахиралда къваригIараб лъалхъул ишара лъезе. Сураталдасан предложениял гIуцIизе. Суалаздалъун текс цIидасан гIуцIизе. Тексталъул бутIабазул тартиб чIезабизе. Тексталда цIар лъезе. Жидеца халккураб жоялда тIасан хабар (текст) гIуцIизе. Кьурал тIадкъаял тIуразарулаго, учебникалдаса текстал, тIаде балагьун, хъвазе. |
| РагIул гIуцIи (1 сагIат) | МагIна гIагарал рагIаби.  |  ГIаммаб бутIа ва гIаммаб магIна бихьизабизе. |
| КIиабилеб четверть (14+2 сагIат) |
| РагIул гIуцIи (10 сагIат) | Кьибил ва кьибил цоял рагIаби. Кьибил цоял рагIаби ва цого цо рагIул формаби. РагIул ахир ва аслу. Суффикс. Ахиразул кумекалдалъун рагIул форма хиси ва суффиксазул кумекалдалъун цIиял рагIаби лъугьин. РагIул аслуялъулъ кколел рагьарал ва рагьукъал гьаркьазул хиса-басиял. Тексталъул гIуцIи. Текст рекIехъе хъвай. Текст гIуцIи. Хабарияб текст. Сураталдасан сочинение. Суалазда рекъон изложение. Контролияб диктант. |  Кьибил цоял рагIаби ралагьизе, кьибил бихьизабизе. Кьибил цоял рагIаби ва цого цо рагIул формаби дандекквезе.  РагIул гIуцIиялъул схемаялъул анализ гьабизе ва гьелъие рагIаби тIаса рищизе. РагIул ахир ва аслу бихьизабизе. Ахиралъ тIубалеб хъулухъ бихьизабизе (предложениялъулъ ва рагIабазул дандраялъулъ ахиралъ рагIаби магIнаялъул рахъалъ цоцалъ рекъезарула).  РагIулъ суффикс бихьизабизе. Суффиксалъул кумекалдалъун цIиял рагIаби лъугьинаризе. РагIул гIуцIиялъул разбор гьабизе.  Аслуялъулъ гьаркьал хисиялъул къагIидаби лъазе. РагIабиги батIи-батIиял формабазде хисун, предложениял гIуцIизе. Учебникалдаса текстал хъвазе, гьезда цIарал лъезе, гьел бутIабазде риххизе. Текст рекIехъе хъвазе.  Планалда рекъон рагIул гIуцIиялъул хIакъалъулъ бицине.  Хабарияб тексталъул анализги гьабун, изложение хъвазе. Планалда рекъон хабарияб текст гIуцIизе.  Сураталдасан сочинение хъвазе. |
| Каламалъул бутIаби (3 сагIат) | Авар мацIалъул каламалъул бутIаби: предметияб цIар, прилагательное, глагол, рикIкIен, цIарубакI ва наречие. Каламалъул бутIаби цоцаздаса ратIарахъи. Каламалъул бутIабазул синтаксисияб роль. Хабарияб текст (гIаммаб бичIчIи), Хабарияб тексталъул изложение. |  МагIнаялъухъ, суалазухъ ва предложениялъулъ тIубалеб хъулухъалъухъ балагьун, каламалъул бутIаби лъазаризе. Каламалъул бутIабазде рагIаби рикьизе. Тексталъул анализ гьабизе (предложениязул гIурхъи бихьизабула, предложениязул ахиралда лъалхъул ишараби лъола).  Цо кинаб бугониги каламалъул бутIа гъорлъеги ккезабун, предложениял гIуцIизе. Предложениял членазде риххизе, гьел членаллъун кинал каламалъул бутIаби ккун ругелали баян гьабизе.  Каламалъул бутIа хIисабалда рагIул ва предложениялъул членалъул магIнаби дандекквезе. Хабарияб тексталъул хаслъаби лъазе. Тексталда цIар лъезе, бутIабиккун гьеб бицине бугеб бажари цебетIезабизе. Планалда рекъон текст гIуцIизе. |
| Предметияб цIар (3 сагIат) | Предметияб цIаралъул магIна, гьелъие лъолел суалал ва предложениялъулъ гьелъ тIубалеб хъулухъ. ГIаммал предметиял цIарал. |  Предметияб цIаралъул лексикияб магIна ва гьелъие лъолел суалал лъазе. Предметияб цIаралъул хIакъалъулъ щвараб бичIчIи камиллъизабизе.  Каламалъулъ предметиял цIараз тIубалеб хъулухъ бихьизабизе. РагIаби тIелазде рикьизе бугеб бажари цебетIезабизе. |
|  |
| Лъабабилеб четверть (20+2 сагIат) |
| Предметияб цIар (Хадусеб бутIа) (12 сагIат) | Хасал предметиял цIарал. Хасал предметиял цIаразул бетIералда кIудияб хIарп. Предметияб цIаралъул жинс: чиясул, чIужуялъул ва гьоркьохъеб. Предметияб цIаралъул цолъул ва гIемерлъул форма. ГIицIго цолъул формаялда хIалтIизарулел яги гIицIго гIемерлъул формаялда хIалтIизарулел предметиял цIарал. Предметиял цIарал падежазде свери *(асл.п., акт.п., хас.п., кьов.п.* ва *жинда п.).* Ругьунлъиялъул изложение. Контролияб диктант. |  Инсан вихьизабулел предметиял цIарал цогидал предметиял цIараздаса ратIа гьаризе, гьезие битIун суалал лъезе. РагIул лексикияб магIна мухIкан гьабизе. ГIезегIанго предметиял цIаразул цо чанго магIна (ай гIемер магIна) букIиналде кIвар буссинабизе.  ГIаммал ва хасал предметиял цIарал дандекквезе. Хасал цIаразул бетIералда кIудияб хIарп хъвазе кколеблъи ракIалде щвезабизе. ХIайваназул цIараздаги ва хIайваназда лъурал тIокIцIараздаги гьоркьоб бугеб батIалъи бихьизабизе. Цо-цо предметиял цIарал гIаммаллъунги хасаллъунги рукIунеллъи лъазе. Предметияб цIаралъул жинс бихьизабиялъул къагIидаби лъазе. Предметиял цIаразда рухьарал рагIабазул жинсиял гIаламатаздалъун жинс чIезабизе. МагIнаялде ва суффиксазде балагьун, цолъул ва гIемерлъул формаялда ругел рагIаби ратIа гьаризе.  Каламалъулъ цIикIкIун хIалтIизарулел предметиял цIарал цолъул ва гIемерлъул формабазде хисизаризе. Предметиял цIарал падежазде сверизаризе. Падежазул хаслъабазда хадуб халкквезе. Суалаздалъун рагIабазул дандраялъулъ ва предложениялъулъ предметияб цIаралъул падеж чIезабизе. БатIи-батIиял падежазул формабазда ругел предметиял цIаразул предложениялъулъ бугеб кIваралъулгун лъай-хъвай гьабизе.  Подлежащеелъун ккараб предметияб цIаралъул падеж бихьизабиялъул бажари цебетIезабизе.  Кьурал грамматикиял гIаламатаздалъун предметиял цIаразда гьоркьоса цояб тIаса бищизе.  Предметиял цIаралъул разбор гьабизе (жинс, падеж, цолъул ва г1емерлъул форма бихьизабула). Предложениял членазде риххизе.  БатIи-батIиял тайпабазул предложениял гIуцIизе. Словариял диктантал гьаризе. БицанкIаби чIвазе. БатIи-батIиял темабазда тIасан харбал (текстал) гIуцIизе. Сураталъулаб диктант хъвазе. Сураталде балагьун, текст гIуцIизе. Учебникалдаса текстал хъвазе ва, гьезул тайпаби (хабариял, сипатиял ва пикриял) чIезабулаго, анализ гьабизе. Цо лъихъениги кагътал хъвазе. Ругьунлъиялъул изложение хъвазе. КучIдул пасихIго цIализе. Предложениял кколеб тартибалдаги лъун, текстал гIуцIизе. ГIинзулалгин берзулал диктантал хъвазе. Грамматикиял тIадкъаялгун диктант хъвазе. Диктанталъулъ ккарал гъалатIазул анализ гьабизе. |
| Прилагательное (8 сагIат) | ПрилагательноялъулмагIна, гьелъие лъолел суалал ва предложениялъулъ гьелъ тIубалеб хъулухъ. Прилагательноялгун предметиял цIарал рухьун рукIин. Цого яги гIага-шагараб магIнаялъулги гIаксаб магIнаялъулги прилагательноял. Прилагательноял-антонимал каламалъулъ хIалтIизари. Прилагательноял жинсазде хиси. Прилагательноял формабазде хиси. ГIелмияб текст ва гьелъул хаслъаби. Сипатияб текст, гьелъулъ прилагательноялъул бугеб кIвар. Грамматикиял тIадкъаялгун контролияб диктант. |  Прилагательноялъул гIаламатал лъазе. Каламалъулъ прилагательнояз тIубалеб хъулухъалда хадуб халкквезе.  Тексталъулъ прилагательноял суалазул кумекалдалъун рихьизаризе. Предметияб цIаралда прилагательное бараб букIин баян гьабизе. Предложениялъулъ рагIабазда гьоркьоб бухьен чIезабиялъул бажари цебетIезабизе. Прилагательноял-синонимазул ва прилагательноял-антонимазул хIакъалъулъ бугеб лъай гъварид гьабизе. Каламалъулъ прилагательноял-синонимал ва прилагательноял-антонимал битIун хIалтIизариялъул бажари цебетIезабизе. Прилагательное жинсазде хисизе.  Тексталъулъ ва предложениялъулъ прилагательноязул жинс, цолъул ва гIемерлъул форма бихьизабизе.  Прилагательноялъул цолъул ва гIемерлъул формаялъул суффиксал битIун хъвазе. Предметиял цIаразе рекъон ккарал прилагательноял тIаса рищизе («прилагательное + предметияб цIар» гIадал рагIабазул дандраял гIуцIула). Прилагательноялгун предметиял цIарал рухьине. Предложениялъулъ прилагательноялъ тIубалеб хъулухъ бихьизабизе. Прилагательноялгун предложениял гIуцIизе (схемаялда рекъонги). Берзулгин гIинзул диктантал хъвазе. БицанкIабазе жавабал ратизе. Киназго гIуцIараб планалда рекъон гIелмияб тексталъул изложение хъвазе. Сипатияб тексталъул хаслъаби лъазе. Сипатияб текст гIуцIизе, гIуцIараб тексталъул анализ гьабизе ва гьелъие къимат кьезе.  Грамматикиял тIадкъаялгун, контролияб диктант хъвазе. |
| РикIкIен (2 сагIат) |  РикIкIеналъул магIна ва гьелъие лъолел суалал (чан? чанабилеб? чанабилей? чанабилев? чанабилел?).  Къадаралъул ва иргадул рикIкIенал ва гьезул битIунхъвай. |  РикIкIеналъул хIакъалъулъ бичIчIи кьезе.  РикIкIеналъул лексикияб магIна ва гьелъие лъолел суалаллъазе. Каламалъулъ рикIкIеналъ тIубалеб хъулухъалда хадуб халкквезе. Тексталъулъ рикIкIенал битIун хъвазе. РикIкIенал предметиял цIаралгун рухьун рукIунеллъи бичIчIизе. Къадаралъул рикIкIеналда хадуб предметияб цIар кидаго цолъул формаялда букIунеблъи лъазе Берзул диктант хъвазе. РагIабиги дандран, предложениял гIуцIизе. Суалазул кумекалдалъун текст гIуцIизе. Текстазда тIад хIалтIизе.БицанкIабазе жавабал ратизе. |
| Ункъабилеб четверть (16+3 сагIат) |
| Глагол (16 сагIат) | Глаголалъул магIна, гьелъие лъолел суалал ва предложениялъулъ гьелъ тIубалеб хъулухъ. Жинсиял ва жинсиял гурел глаголал (лъай-хъвай гьаби). Жинсиял глаголал предметияб цIаргун рекъон ккей. Глаголалъул мурадияб форма. Глаголал заманабазде хиси: бачIунеб, гьанже, араб, гIахьалаб заман. Цого яги гIага-шагарал магIнаялъул глаголалги гIаксаб магIнаялъул глаголалги (синонимал и антонимал). Цо ва гIемер магIнаялъул глаголал. БитIараб ва хъвалсараб магIнаялъул глаголал. Сураталдасан сочинение. Пикрияб тексталъул хаслъаби. Ругьунлъиялъул изложение. Планалда рекъон изложение. Грамматикиял тIадкъаялгун контролияб диктант. |  Каламалъул бутIа хIисабалда глаголалъул хаслъи лъазе. Цогидал каламалъул бутIабазулъ, магIнаялде ва суалазде балагьун, глагол бихьизабизе. Нилъер каламалъулъ глаголалъ тIубалеб хъулухъ бихьизабизе. Предложениял членазде риххизаризе. Глаголазул лексикияб магIна мухIкан гьабизе (гIемер магIна букIин, синонимал, антонимал). Цо ва гIемер магIнаялъулги битIараб ва хъвалсараб магIнаялъулги глаголал каламалъулъ хIалтIизаризе. Жинсиял ва жинсиял гурел глаголазулгун лъай-хъвай гьабизе. Предложениялъулъ рагIаби рекъонккезаризе бугеб бажари цебетIезабизе. Глаголал заманазде ва формабазде хисизе. Суалалде ва магIнаялде балагьун, глаголалъул заман, цолъул ва гIемерлъул форма чIезабизе. Араб, бачIунеб заманалъул гIадатал ва составиял формаби лъугьинаризе. Суалаздалъун араб заманалъул глаголал ратIа гьаризе. БачIунеб ва гIахьалаб заманалъул глаголал ратIа гьаризе, гьезие суалал лъезе.Суалазул кумекалдалъун гьанже заманалъул глаголал ратIа гьаризе ва цогидал заманаздаса гьел лъугьинаризе. Суалаздалъун глаголалъул мурадияб форма лъазабизе. Предложениялъулъ бугеб глаголалъул кIварги бихьизабун, предложениялъул синтаксисияб разбор гьабизе.  Глаголалги гъорлъе ккезарун, предложениял гIуцIизе.  Кьураб темаялда тIасан предложениял гIуцIизе.  КечI рекIехъе хъвазе.ТексталъулъгIемер магIнаялъул глаголал ратизе. Пикрияб тексталъул хаслъаби лъазе. Пикриял текстал гIуцIизе. Лъурал суалазда рекъон сураталдасан хабар гIуцIизе, хабаралда цIар лъезе. Цадахъго гIуцIараб планалда рекъон хабарияб тексталъул изложение хъвазе. Эркенаб диктант хъвазе. Грамматикиял тIадкъаялгун контролияб диктант хъвазе. |
| ЛъагIалида жаниб малъараб материал лъазаби (3 сагIат) | Текст ва предложение. РагIул магIнаял бутIаби. Каламалъул бутIаби. |  Каламалъулъ предложениялъул ва рагIул бугеб кIваралъул хIакъалъулъ щвараб лъай мухIкан гьабизе. Каламалъулъ предложениял битIун хIалтIизариялъул бажари цебетIезабизе. «Предложение» ва «РагIи» абурал бичIчIиял дандекквезе. Предложениял членазде риххизе (ай предложениялъул синтаксисияб разбор гьабизе). Тексталъул хаслъабазул хIакъалъулъ щвараб лъай мухIкан гьабизе. РагIул магIнаял бутIабазул хIакъалъулъ щвараб лъай гIамлъизабизе. Суффиксазул кумекалдалъун цIиял рагIаби лъугьинаризе. Предметияб цIаралъул, прилагательноялъул, глаголалъул хIакъалъулъ щвараб лъай гIамлъизабизе; гьел цоцаздаса ратIа рахъизеги каламалъулъ гьездасан пайда босизеги бугеб бажари цебетIезабизе. Предложениял гIуцIизе, гIаксаб магIнаялъул рагIаби (антонимал) ургъизе. Текст гIуцIизе. Диктант хъвазе. |

**3 классалъул курс лъазабун лъугIун хадуб кьолел хIасилал**

**Напсиял хIасилал:**

 - школалдехун ва цIалиялдехун бугеб бербалагьи цIикIкIинаби;

 - мугIалимасул, цадахъ цIалулел гьалмагъзабазул ва эбел-инсул рахъалъан щвараб къиматги хIисабалде босун, жинца жиндиего къимат кьезе бажари;

 - инсанасул напсалъул лъикIаб хасиятги обществоялда гIадамазул гIумруялда, гьезул гьоркьоблъиялда бухьараб рахъ лъалеблъиги бихьизабулел кIвар ва магIна бугел мурадал цере лъей.

**Метапредметиял хIасилал:**

- рахьдал мацI гъваридго лъазабиялдалъун сверухъ тIабигIаталда нахъгIунтIи;

 - цо сундулниги анализ гьабизеги, гьеб гIамлъизабизеги, тIелазде бикьизеги, релълъаралда дандекквезеги, гьелъулъ къваригIараб жо балагьизеги, гьеб хисизеги бугеб бажари лъугьин;

 - информациялъулаб культураялда бухьарал (ай цIализе, хъвадаризе, цIалул тIехьгун хIалтIизе бугел) бажариял куцай;

 - цо сундулниги план гьабизе, гьелда хадуб халкквезе, гьелъие къимат кьезе, мухIканго мурад лъезе, гъалатIал ритIизаризе бугеб бажари лъугьин;

 - мацIалъул бечелъи бичIчIи ва щулияб гьоркьоблъи гьабизе гьелдаса пайда босизе бажари;

 - хурхен гьабиялъул батIи-батIиял масъалаби тIуразариялъе гIоло каламалъул ва мацIалъул алатал хIалтIизаризе щвалде щун лъай;

**Предметиял хIасилал:**

 Рахьдал мацIалъул курс лъазабулаго, лъабабилеб классалъул цIалдохъаби

ругьунлъула:

 - авар мацIалъе хасиятал гьаркьал (хIарпал): *xl, гь, кь, къ, ml* ва гь. ц., гьединго геминатал ва лабиалиял гьаркьал рихьизарулел хIарпал къосинчIого ритIун рахъизе ва гьел гъорлъ ругел рагIаби, предложениял, гъалатI биччачIого, чвахун цIализе;

 - рагIаби, предложениял, 40–50 рагIи бугел текстал, гъалатIал риччачIого, битIун хъвазе;

 - рагIул фонетикияб разбор гьабизе: рагIаби слогазде риххизе, ударение бугелги гьечIелги слогал ратIарахъизе, рагьарал ва рагьукъал хIарпал ратизе, рагIулъ гьезул къадар чIезабизе;

 - рагIул гIуцIиялъул разбор гьабизе (кьибил, аслу, суффикс, ахир ратIа рахъи);

 - батIи-батIиял каламалъул бутIабазул кьибил цоял рагIаби тIасарищизе;

 - каламалъул бутIаби ва гьезул грамматикиял гIаламатал рихьизаризе;

 - предметиял цIаразул гIемерлъул форма лъугьинабизе;

 - предметиял цIарал падежазде сверизаризе;

 - предметияб цIаралъул жинсалда ва формаялда рекъон прилагательноял жинсазде ва цолъул ва гIемерлъул формаялде хисизе;

 - къадаралъул ва иргадул рикIкIенал цоцаздаса ратIарахъизе ва гьел битIун хъвазе;

 - глаголал заманазде хисизе;

 - текстазулъ синонимал ва антонимал ралагьизе ва хIалтIизаризе (терминал чара гьечIого лъазе кколаро);

 - предложениялда жаниб суалаздалъун рагIабазда гьоркьоб бухьен чIезабизе, рагIабазул дандраял ратизе;

 - предложениязул синтаксисияб разбор гьабизе (Жидеца бицунеб жоялъул мурадалде ва интонациялде балагьун, предложениязул тайпаби

рихьизаризе, бетIерал ва бетIерал гурел членал ратIа рахъизе, суалазул

кумекалдалъун гьезда гьоркьоб бухьен чIезабизе, гIадатаб тIибитIараб ва

кIиго предложениялдасан гIуцIараб жубараб предложение бихьизабизе);

 - предложениялъул интонация цIунизе;

 - текст бутIабазде биххизе, магIна бугеб тексталъул бутIа цIияб мухъидаса хъвазе;

 - тексталъулъ предложениязда гьоркьоб бухьен чIезабизе;

 - темаялда мугъги чIван, тексталда цIар лъезе, тексталъул аслияб пикру загьир гьабизе;

 - рагIабазул дандраялъулъ аслиябги нахъбилълъарабги рагIи батизе;

 - киназго цадахъ гIуцIараб планалда рекъон ругьунлъиялъул изложение хъвазе;

 - тексталъул тайпа бихьизабизе, ай хабариял, сипатиял ва пикриял текстал цоцаздаса ратIарахъизе;

 - цебекунго хIадурлъиги гьабун, тIабигIаталъухъ халкквеялъул хIакъалъулъ, сюжетияб сураталда тIаса сочинение хъвазе;

 - лъилниги, сундулниги хIакъалъулъ сипат-сурат гъорлъе ккезабун, ялъуни жиндирго пикру загьир гьабун, текст гIуцIизе.

**ДАРСАЗУЛ МЕТОДИКИЯЛ МАЛЪА-ХЪВАЯЛ**

**КIИАБИЛЕБ КЛАССАЛДА МАЛЪАРАБ МАТЕРИАЛ ТАКРАР ГЬАБИ**

 **1 ДАРС**

 **Тема.** МацIалъул ва каламалъул бутIа хIисабалда текст, предложение ва рагIи.

 **Дарсил мурад:** гIадамазда гьоркьоб хурхен гьабулеб алат хIисабалда мацIалъул хIакъалъулъ бичIчIи кьей; мацIалъул ва каламалъул бутIабазул хIакъалъулъ авалияб бичIчIи кьей; гьел бутIаби цоцаздаса ратIарахъизеги гьездаса каламалъулъ пайда босизеги цIалдохъабазул бугеб бажари цебетIезаби.

 I. Авар мацIалъул хIакъалъулъ байбихьул рагIи. Учебникалъулгун лъай-хъвай гьаби.

 МугIалимас цо кинав вугониги цIалдохъан дарсил цIар доскаялда битIун ва берцинго хъвазе тIамула.

 *- Кин нужеда ракIалда кколеб, щай дарсида гьединаб цIар лъун бугеб?*

 *- Кина-кинал мацIазда магIарулал кIалъалел?*

 МугIалимас абун, гьал хадусел предложениял хъвай: *Школалда цIалдохъабаз авар мацI лъазабула. Гьезие гьеб цIакъго бокьула.*

 *- Лъимал, нужее авар мацI бокьулищ?*

 *- Авар мацI нужее щай бокьулеб? Авар мацIалъул кинаб кIвар бугеб?*

 *- Исана нилъеца авар мацI камилго лъазабизе байбихьула. Рагье учебникал ва гьезулгун лъай-хъвай гьабе.*

 *- Учебник нужее бокьулищ? Щиб гьениб нужее бокьулеб?*

 II. ЦIалул масъала цебе лъей.

 *- Учебникалда бугеб тIоцебесеб разделалъул цIар цIале.*

 *-* ***Такрар гьаби*** *абураб рагIул магIна кин нужеда бичIчIулеб?*

 *Жакъа нилъеца цоги нухалъ каламалъул хIакъалъулъ бицина. Нилъ ругьунлъизе ккола калам предложениязде биххизеги, предложениял битIун абизеги, хъвазеги.*

 III. ГIадамазул гIумруялъулъ каламалъул бугеб кIваралъулги кIалзул ва

хъвавул каламалъул хаслъабазулги цоги нухалъ бицин.

 Сураталдасан текст гIуцIи (№ 1)[[3]](#footnote-3). Цадахъго ургъизеги ургъун, 3 предложение хъвай, тексталъе цIар кьей.

 *- ЦIалдохъанасул суал цIале. Гьелъие жаваб кье.*

 МугIалимас 5–6 предложениялдасан гIуцIараб кечI яги хабар цIалула.

 *- Тексталъулъ сундул бицунеб?* (Тексталъул тема баян гьабула).

 *- Тексталъулъ чан предложение бугеб?* (МугIалимас текст цоги нухалъ цIалула).

 **-** *Предложениязул къадар кин нужеца чIезабураб?* (Щибаб предложениялъулъ цо сундулниги бицуна, щибаб предложениялъул ахиралда гьаракь гIодоцинабула, лъалхъи гьабула).

 КочIол куплет хъвала (№ 2) ва предложениязде биххизе лъимал тIамула.

 IV. Дарсил хIасил гьаби.

 *- Дарсида цIияб щиб нужеда лъараб?*

 *- ГIадамазе калам сундуе къваригIун бугеб?* (Цоцазда цIиял харбал рицине, цадахъго хIалтIизе, цоцазе кумек гьабизе, цадахъго рохел загьир гьабизе).

 *- Хъвавул калам кIалзулалдасан сундалъун батIалъулеб? Кида нилъеца кIалзул каламалдасан, ва кида хъвавулалдасан пайда босулеб? Мисалал раче.*

 *- Калам сундасан гIуцIун бугеб?*

 V. Рокъобе хIалтIи (№ 3).

 **2 ДАРС**

 **Тема.** Предложениялъул хIакъалъулъ бугеб лъай гIамлъизаби.

 **Дарсил мурад:** цIалдохъабазул предложениялъул хIакъалъулъ бугеб лъай мухIкан гьаби. Хъвавул ва кIалзул каламалъулъ предложениял цоцаздаса ратIа гьаризе бугеб бажари цебетIезаби.

 I. Рокъобе кьураб хIалтIул хал гьаби (№ 3).

 II. ЦIалул масъала лъей.

 МугIалимас доскаялда хъван бахъараб “Предложение” абураб тема рагьула.

 ЦIалдохъабаз гьеб тема, слогалккун рагIун абулаго, доскаялдаса тетрадазда хъвала.

 *- Предложениялъул хIакъалъулъ щиб нужеда лъалеб?* (МугIалим цIалдохъабаз кьурал киналго жавабазухъ гIенеккула).

 *- ЦIалдохъанас нужее кинал суалал лъун ругел?* (ЦIалдохъанасул суал учебникалда балагьула ва цIалула.)

 *- Учебникалда гьеб суалалъе кинаб жаваб кьун бугеб?* (ЦIалдохъабаз учебникалда предложениялъе кьураб определение балагьула ва цIалула.)

 МугIалимас кьураб темаялда тIасан текст гIуцIи. (Кьезе бегьула гьал хадусел темаби: “ГIажаибаб лъугьа-бахъин”, “ГIажаибаб дандчIвай”, “Дир лъикIав гьалмагъ”).

 *- Щай нужеца гьеб текстлъун рикIкIунеб?*

 *- Тексталъулъ чан предложение бугеб?*

 *- Кин нужеца гьел цоцаздаса ратIа гьарурал?*

 III. Учебникгун хIалтIи.

 РагIиялдаги предложениялдаги гьоркьоб бугеб батIалъи бихьизаби (№ 4).

 IV. Текст, предложенияздаги бикьун, хъвай (№ 6). Предложениязда гьоркьоб лъалхъиги гьабун, текст цIали.

 VI. Предложениялъул хIакъалъулъ щвараб лъай гIамлъизаби (№ 7).

 VII. Рокъобе хIалтIи (№ 8).

 **3 ДАРС**

  **Тема.** Текст

 **Дарсил мурад:** цIалдохъабазул тексталъул хаслъиялъул хIакъалъулъ бугеб бичIчIи мухIкан гьаби; тексталъулъ предложениял битIун хIалтIизариялъул бажари цебетIезаби.

 I. Рокъобе кьураб хIалтIул хал гьаби.

 II. Дарсил мурад бицин.

 ЦIалдохъабаз мугIалимас цебеккунго доскаялда хъвараб кIиго предложение цIалула ( *1) Летчикасе ритIучI чIвазе бокьун букIуна. 2) Риидал Рашидил мадугьал шагьаралде ун йикIана.)*

 *- Нужеца хъварал предложенияз текст лъугьинабулищ?* (Гьабуларо.)

 *- Щай нужеца гьедин рикIкIунеб? Жакъа нилъеца ракIалде щвезабила щиб жо кколеб текст.*

 III. Тексталъул хаслъиялъул хIакъалъулъ ракIалде щвезаби. Текст ва ратIатIурал предложениял дандекквей.

 1. РатIатIурал предложениязда дандеккун тексталъулъ жиндирго тема букIинги, гьединлъидал гьелда цIар лъезе бегьулеблъиги цIалдохъабазда бичIчIизаби (№ 9).

 2. Кьураб темаялда тIасан текст гIуцIи (№ 10).

 *- Сундул хIакъалъулъ нужеца текст гIуцIизе бугеб? Тексталда лъураб цIар цIале.*

 МугIалимас цIалдохъаби тIамула жидеда тIадал ишазул хIакъалъулъ ракIалде щвезабизе ва гьез гьел кин тIуралел ругелали бицине. Лъие гьез кумек гьабулеб? Щиб гьезда цIакъ лъикIго бажарулеб? Текст кинаб предложениялдасан байбихьизе лъикIаб бугеб, кинаб предложениялдалъун

лъугIизабизе бегьулеб?

 3. Тексталъул байбихьи цIали, цинги, сураталдеги балагьун, гьеб тIубанго хъван лъугIизаби (№ 11).

 IV. Рокъобе хIалтIи (№ 12).

 **4 ДАРС**

 **Тема.** Предмет, предметалъул гIаламат ва иш бихьизабулел рагIаби.

 **Дарсил мурад**: рагIул хIакъалъулъги нилъер каламалъулъ гьелъул бугеб кIваралъул хIакъалъулъги цIалдохъабазе щвараб лъай мухIкан гьаби.

Суалаздалъун ва магIнаялдалъун рагIаби ратIарахъизеги предложениялъулъ

гьел битIун хIалтIизаризеги цIалдохъабазул бугеб бажари цебетIезаби.

 I. Рокъобе кьураб хIалтIул хал гьаби (№ 12). (Цоцазул хIалтIабазул хал гьаби).

 II. Дарсил мурад бицине.

 *- Рокъоре нужеца рагIабаздасан предложениял гIуцIана. Предложениялдаги рагIиялдаги гьоркьоб кинаб батIалъи бугеб? Щиб жо кколеб рагIи? Жакъа нилъеца ракIалде щвезабилин щиб жо кколеб рагIи ва цо рагIи цогиялдаса сундалъун батIалъулеб бугеб.*

 III. Каламалъул бутIа хIисабалда рагIуда хадуб халкквей.

 МугIалимас батIи-батIиял предметал рихьизарула ва гьел абизе цIалдохъаби тIамула.

 *- Гьел предметал абизе щиб нужеца хIалтIизабураб?* (РагIи.)

 *- Щиб жо кколеб рагIи* (Предметалъул цIар).

 *- РагIуца предметалъул цIар аби гуребги, цоги батIияб хъулухъги тIубала. Воре цо, гьал предметазул кина-кинал гIаламатал ругел?* (ГIурччинаб къалам, хъахIаб мел, халатаб ручка ва гь. ц.)

 *-* *Гьанже дица гьарулел ищазухъ ралагье. Щиб дица гьабулеб?* (кIанцIула, кIутIула, гIодов чIола, тIаде вахъула ва гь. ц.)

 *- Предметазул гIаламаталги дица гьарурал ишалги абизе щиб нужеца хIалтIизабураб?* (РагIи.)

 **ХIасил гьаби:** РагIаби ккола предметазул, гьезул гIаламатазул ва ишазул цIарал.

 ТIехьалда бугеб цIалдохъанасул суал балагьи ва гьелъие кьураб жаваб цIали (№ 13).

 IV. БатIи-батIиял каламалъул бутIабазул рагIаби ратIа гьаризе ругьун гьариялъул хIалтIи (№ 14).

 V. РагIаби тIелазде рикьизе ругьун гьариялъул хIалтIаби (№ № 15, 16).

 VI. РагIул хIакъалъулъ бугеб лъай гIаммлъизаби.

 - *РагIул хIакъалъулъ щиб нужеда лъалеб?*

 VII. Рокъоб хIалтIи (№ 17).

 **5 ДАРС**

 **Тема.** Гьаркьал ва хIарпал. Рагьарал ва рагьукъал гьаркьал. Рагьарал хIарпал ***е, ё, ю, я.***

 **Дарсил мурад:** гьаракь ва хIарп, рагьарал ва рагьукъал гьаркьал цоцаздаса ратIарахъизе бугеб бажари цебетIезаби. Гьаркьалги хIарпалги рагIулъ битIун абиялъул бажари цебетIезаби.

 I. Рокъобе кьураб хIалтIул хал гьаби (№ 17).

 II. Дарсил тема ва мурад баян гьаби.

 ЦIалдохъанас учебникалда лъурал суалазе жавабал ралагьи (№ 18, № 19). ХIасил гьаби: Гьаракь абула ва рагIула. ХIарп хъвала ва бихьула. Рагьарал гьаркьал абулаго, хIухьел эркенго къватIибе уна. Рагьараб гьаракьалъ слог лъугьинабула.

 III. Гьаркьал битIун цIализе ругьунлъи (№ 20).

 IV. РагIаби лъугьинари. Рагьарал гьаркьазда гъоркь хIучч цIай (№ 21).

 12 гьумералда кьураб къагIидаби (правилаби) цIали ва гьениса мисалал

хъвай.

 V. Дарсил хIасил гьаби. ЦIалдохъабазе къагIидабазул хIасилалда тIасан суалал лъей.

 *- Гьаркьидаги хIарпалдаги гьоркьоб кинаб батIалъи бугеб? Хъвавулъ гьаракь кин бихьизабизе кколеб? Рагьараб гьаракь рагьукъалдаса сундалъун батIалъулеб? Авар мацIалда рагьараб гьаракь чан бугеб? ва гь. ц.*

 VI. Рокъобе хIалтIи (№ 22).

 **6 ДАРС**

 **Тема.** Геминатал ва лабиалиял гьаркьал**.**

 **Дарсил мурад:** геминатал ва лабиалиял гьаркьал гъорлъ ругел рагIаби битIун цIалиялъул ва хъвавулъ гьел хIарпаздалъун битIун рихьизариялъул бажари цебетIезаби.

I. Алфавит такрар гьаби (№ 23).

 II. Дарсил тема ва мурад баян гьаби.

 Лъималаз учебникалдаса цIалдохъанасул суал цIалула (“Геминатал ва лабиалиял гьаркьал кин цIалулел ва гьел кинал хIарпаздалъун хъвалел?”) ва гьелъие жаваб кьезе хIалбихьи гьабула; 24 абилеб хIалтIи тIубала. ХIасил гьабула ва 14 абилеб гьумералда кьураб къагIида цIалула.

 III. Геминатал битIун цIализе ва гьел рихьизарулел хIарпал битIун хъвазе бугеб бажари щула гьаби (№ 25).

 IV.26 абилеб хIалтIи тIубала. ХIасил гьабула ва 14 абилеб гьумералда кьураб къагIида цIалула.

 V.Лабиалиял гьаркьал битIун цIализе ва гьел рихьизарулел хIарпал битIун хъвазе бугеб бажари щула гьаби (№ 27).

 VI. *Ццин, квачI* абурал рагIабазул фонетикияб разбор гьаби.[[4]](#footnote-4)

 VII. Дарсил хIасил гьаби.

 *- Геминатал кин цIалулел (абулел) ва гьел кинал хIарпаздалъун хъвалел?*

 *- Лабиалиял гьаркьал кин цIалулел (абулел) ва гьел кинал хIарпаздалъун хъвалел?*

 VIII. Рокъобе хIалтIи (№ 28).

 **7 дарс**

 **Диктант.**

***ХIалуцараб рии***

 *Риидал магIарухъ цIакъ хIалуцун букIуна. Лъилъарулъ киналго магъилъе рахъуна. ХIалухъин рукъалде буссинабизе колхозалъе кумек гьабула. Руччаби лъилъарула, бихьиназ гул къала. Гьелъул гIарал гьарула. Наял гIадин тIаделъун, гIисинал лъималазги кумек гьабула. ГIисиназул цо къокъа букIуна гьитIинал гунзарабазги гул-гуназги магъилъ хIалтIулезе лъим баччулел.*

 *(42 рагIи).*

 **ТIадкъай:** 1. Тексталъулъ предложениязул бугеб къадар бихьизабизе. 2. Геминатал рихьизарулел хIарпал гъорлъ ругел рагIаби ратIаросун хъвазе.

**ПРЕДЛОЖЕНИЕ**

 Тема лъазабиялда церечIарал масъалаби:

 1. Предложениялъул хIакъалъулъ бичIчIи кьей (предложениялъул аслиял гIаламаталлъун ккола: а) тIубараб пикру загьир гьабула; б) предложениялъулъ рагIаби магIнаялъул рахъалъ рухьун рукIуна; в) предложениялъ лъилниги яги сундулниги хIакъалъулъ бицуна; г) предложениялъул хасаб интонация букIуна);

 2. БитIун предложение гIуцIиялъул бажари цебетIезаби;

 3. Интонациялъул рахъалъ предложение битIун абизе ва гьеб битIун хъвазе бугеб бажари камиллъизаби (предложениялъул авалалда кIудияб

хIарп хъвай, ахиралда тIанкI, суалияб ва ахIул ишараби лъей);

 4. Предложениялъулъ битIун рагIаби хIалтIизариялъул бажари лъугьинаби;

 5. Тексталъулъ предложениял, жидеда гьоркьоб бухьенги чIезабун, тартибалде хIалтIизариялъул бажари лъугьинаби.

 Предложениялда тIад хIалтIи тIобитIула, гIицIго программаялда бихьизабураб заманалда гуребги, тIубанго цIалул соналда жаниб. ЦIалдохъабазе гъваридаб лъай щола предложениялъулъ рагIабазда гьоркьоб бугеб бухьеналъулги предложениялъул бетIерал членазулги хIакъалъулъ.

 Цебехун абухъе, лъабабилеб классалда цIалдохъабаз лъай-хъвай гьабула, жидеца бицунеб жоялъул мурадалъухъ ва интонациялъухъ балагьун, рикьулел предложениязул батIи-батIиял тайпабазулгун. Нилъеда лъала, жидеца бицунеб жоялъул мурадалде балагьун, гIадатал предложениял хабариязде, суалиязде ва тIалабиязде рикьулеллъи. Гьаниб цIалдохъабазда бичIчIизабизе ккола бокьараб предложение цо кинаб бугониги мурадалъе абулеблъи.

 Каламалда тIад хIалтIулаго, мугIалимас бихьизабула, абулеб жоялъул мурадалъухъ балагьун, кинаб предложение хIалтIизабизе кколебали.

 Интонациялде балагьун, авар мацIалда ахIул предложениял рукIине

бегьула.

 Хабариял, суалиял ва тIалабиял предложениял абизе бегьула парахатго, хIалхьун яги хIалуцун, рекIел батIи-батIиял хIалал загьир гьарун. РекIел къуватаб асар загьир гьабулеб предложениялда ахIул предложение абула ва гьелъул ахиралда ахIул ишара лъола. Гьединлъидал хабарияб яги тIалабияб предложение, рекIел къуватаб асар загьир гьабун, абуни, гьезул ахиралда тIанкI гуреб, ахIул ишара лъезе ккола, щай гурелъул интонациялъул рахъалъ гьел ахIуллъун рукIуна. Кинабха лъалхъул ишара лъезе кколеб суалияб предложениялъул ахиралда, гьеб рекIел кутакаб асаргун абуни? Пикру гьабуни, гьениб кIиго ишара лъезе кколаан: суалияб ва ахIул. Амма байбихьул классазул программаялъ бихьизабун гьечIо гьединал предложениязул ахиралда цадахъго кIиябго ишара лъезе, гьединлъидал цIалдохъабазда бицуна суалияб предложениялъул ахиралда суалияб ишара лъезе кколеблъи.

 **8 ДАРС**

  **Тема.** Предложение.

 **Дарсил мурад:** предложениялъул бугеб аслияб гIаламат ракIалде щвезаби. Предложениял гIуцIизе ва гьел битIун хъвазе бугеб бажари цебетIезаби.

 I. ГъалатIазда тIад хIалтIи гьаби.

 МугIалимас лъикIал хIалтIаби абула, щай гьел лъикIал ругилан бицуна. ГIемерисез риччарал гъалатIазда тIад хIалтIи гьабула.

 II. Дарсил мурад бицин.

 *- Сунда абулеб предложение?*

 **-** *КIалзул каламалъулъ предложениял цоцаздаса кин ратIа гьарулел?*

 *- Хъвавул каламалъулъ кин ратIа гьарулел?*

 *- Предложение сундасан гIуцIун букIунеб?*

 III. Предложениялъул хаслъабазда хадуб халкквей (№ 29).

 IV. РагIаби рукIине кколеб куцалда хисизарун, предложениял гIуцIи (№ 30).

 - *РатIаго ругел рагIабаздасан предложениял гIуцIизе ккани, щиб гьабизе кколеб?*

 Щибаб предложение цIалдохъабаз цин гIуцIула, цинги хъвала.

 V. Сураталдасан магIнаялъул рахъалъ цоцазда рухьарал предложениял гIуцIи (№ 31).

 VI. Дарсил хIасил гьаби.

 **-** *Предложениялъул хIакъалъулъ щиб нужеда лъараб?*

 VII. Рокъобе хIалтIи (№ 32).

 **9 ДАРС**

 **Тема.** Хабариял, суалиял ва тIалабиял предложениял.

 **Дарсил мурад:** хабариял, суалиял ва тIалабиял предложениязул хас-лъабазулгун цIалдохъабазул лъай-хъвай гьаби.

 I. ЦIияб материал бичIчIизаби.

 МугIалимас цIалдохъаби тIамула цIияб темаялъул цIарги цIалдохъанасул суалги учебникалдаса цIализе. Дарсил мурад бицуна.

 II. Жидеца бицунеб жоялъул мурадалъухъ балагьун, рикьун ругел батIи-батIиял предложениязда хадуб халкквей (№ 33).

 III. Хабариял, суалиял ва тIалабиял предложениял ратIарахъизе ва битIун абизе ругьун гьариялъул хIалтIаби.

 1. ТIалабиял предложениял абиялда хадуб халкквей (№ 34).

 2. ЦIали, суалазе жавабал кьей (бицун) ва лъалхъул ишарабазда хадуб халкквей (№ 35).

 IV. 19, 20 гьумеразда кьурал баяназда тIад хIалтIи гьаби.

 V. Рокъобе хIалтIи (№ 36); хабарияб, суалияб ва тIалабияб предложениязул хIакъалъулъ баянал цIализе.

 **10 ДАРС**

  **Тема.** Хабариял, суалиял ва тIалабиял предложениял.

 **Дарсил мурад:** хабариял, суалиял ва тIалабиял предложениял каламалъулъ хIалтIизаризеги бихьизабураб текст лъугIизабизеги цIалдохъабазе щвараб бажари цебетIезаби.

 I. Рокъобе кьураб хIалтIул хал гьаби (№ 36).

 *- Мурадица гьабураб ишалъе нужеца кинаб къимат кьолеб?*

 *Тексталъулъ чан предложение бугеб? Кин нужеда гьеб лъараб? Жидеца бицунеб жоялъул мурадалъухъ балагьун, гьел предложениял кинал кколел? Цоги кинал рукIунел? Мисалал раче.*

 II. Дарсил мурад бицин.

 III. Лъурал суалазе жавабал кьей ва предложениялъул тайпаби рихьизари (№ 37).

 IV. Текст лъугIизаби ва гьелъул анализ гьаби (№ 38).

 V. Предложениял битIун абизеги лъалхъул ишараби лъезеги цIалдохъаби ругьун гьарулел хIалтIаби. (№ № 39, 40).

 VI. Рокъобе хIалтIи (№ 41).

 **КАЛАМ ЦЕБЕТIЕЗАБИЯЛЪУ 1 ДАРС.**

 **Тема.** ТIабигIаталда экскурсия.

 **Дарсил мурад:** жидеца халккураб жоялда тIасан хабар (текст) гIуцIиялъул бажари цебетIезаби.

 I. Дарсил мурад бицин.

 *- Сон нилъ экскурсиялда рукIана. Щиб нужеда хасго ракIалда чIараб?*

 *- РачIа лъимал, нужер рекIее асар гьабураб жоялъул хIакъалъулъ сочинениялъулъ бицинин.*

 *- Сочинениялъул тема хъвай:* 1) “Хасалихълъиялъул тIабигIат”, 2) “Хасалихълъи”.

 II. Сочинениялъул хIасилал.

 *- Кинал гIаламатазул кьучIалда сочинениялда гьединаб цIар лъун бугеб?*

 *- РакIалде щвезабе, гъутIби кин хисун ругел?* (кIиго-лъабго гъотIол бицуна.)

 *- ТIугьдузул, харил хIакъалъулъ бице.*

 *- Кинал хIанчIал нилъеда рихьарал? Цоги лъица ва сунца нужер кIвар буссинабураб? ТIабигIаталда щиб нужеда рагIараб?*

 III. Сочинениялъул гIуцIиялъул бицин.

 *- Нилъер сочинение гIуцIун букIине ккола лъабго бутIаялдасан: байбихьи, аслияб бутIа, ахир. Кин сочинение байбихьизе бегьулеб?* (Лъималаз бицуна дунял квачаялъулги, хасалихълъи жидеда лъачIого бачIиналъулги хIакъалъулъ.)

 **-** *Аслияб бутIаялъулъ сундул нужеца хъвазе бугеб?* (Гьаниб бицуна гъутIбузул, тIугьдузул, харил, хIанчIазул ва тIабигIаталда ккарал цогидалги хиса-басиязул хIакъалъулъ.)

 *- Кин сочинение лъугIизабизе кколеб?* (Бихьараб жоялда тIаса жидерго пикру загьир гьабула.)

 IV. Словарияб хIалтIи.

 V. Текст гIуцIи ва хъвай.

 **11 ДАРС**

 **Тема.** АхIул предложение.

 **Дарсил мурад:** предложениялъул интонациялъул хIакъалъулъ цIалдохъабазе щвараб лъай гъварилъизаби. АхIул предложениял битIун абиялъул бажари цебетIезаби.

 I. Рокъобе кьураб хIалтIул хал гьаби (№ 41).

 *- Жидеца бицунеб мурадалъухъ балагьун, авар мацIалда кина-кинал предложениял рукIунел?*

 *- Гьал предложениял кин нужеца цIаларал?*

 *- Цин гьаракь борхизабун, хIалуцун цIалана, цинги гьаракь дагьабги гIодоцинабун цIалана.*

 *- Гьезул ахиралда нужеца кинал лъалхъул ишараби лъурал?*

 I. Дарсил мурад бицин.

 АхIул предложениязда хадуб халкквей.

 ЦIалдохъанасул суал цIалула. 42 хIалтIи тIубала. ХIасил гьабула ва 23

гьумералда кьураб теорияб баян цIалула.

 III. Предложениял битIун абизеги гьезул ахиралда лъалхъул ишараби лъезеги ругьун гьариялъул хIалтIаби (№ № 43, 44 (бицун). 24 гьумералда бугеб баян цIали.

 IV. Текст хъвай ва гьелда релълъараб темаялда тIасан предложениял

гIуцIи (№ 45)

 V. Рокъобе хIалтIи (№ 46)

 **12 ДАРС**

 **Тема.** Подлежащее.

 **Дарсил мурад:** каламалъулъ предложениял ратIа гьаризе бугеб бажари цебетIезаби. Подлежащеялъул хIакъалъулъ бичIчIи кьей ва предложениялъулъ гьеб батизе ругьун гьари.

 I. Рокъобе кьураб хIалтIул хал гьаби (№ 46).

 *- Щиб жо кколеб тIехь?*

 *- ТIехьалъ щиб бицунеб бугеб?*

 *- ТIехьалъе щиб гьабизе кколеб?*

 *- Жаваб хIисабалда нужеца хъварал предложениязул ахиралда кинал лъалхъул ишараби лъун ругел? Щай?*

 II. Дарсил мурад бицин.

 III. Текст предложениязда биххи ва предложениялъул членазул разбор гьаби.

 1. Хаслихълъи бачIана. ГъутIбуздасан тIанхал гъуна. ТIугьдул ракъвана. ГIалица хинаб ретIел ретIана.

 *- Чан предложение дица цIалараб?*

 *- Дица ункъо предложение цIалараблъи кин нужеда лъараб?*

 *- ТIоцебесеб предложениялъулъ сундул хIакъалъулъ бицунеб бугеб? Гьеб рагIуе кинаб суал лъезе бугьулеб? Гьелда гъоркь цо хIучч цIай.*

 Гьединабго къагIидаялъ разбор гьабула цогидал предложениязулги.

 2. 47 хIалтIул текст цIали, предложениязде биххи ва, кьурал тIадкъаязда рекъон, гьел предложениязул разбор гьаби, гъоркь хIучч цIарал рагIабазе суалал лъей.

 3. ЦIалдохъанасул суал цIали. Гьелъие учебникалда кьураб жаваб

балагьи (26 гьумер).

 IV. Творческияб хIалтIи(№ 48).

 V. Рокъобе хIалтIи (№ 49).

 **13 ДАРС**

 **Тема.** Сказуемое

 **Дарсил мурад:** сказуемоялъулгун лъай-хъвай гьаби, подлежащее ва сказуемое предложениялъулъ ратизе ругьун гьари; тIурачIел предложениял гIуцIизеги кIиябго бетIераб членалда гъоркь дандекколел хIуччал цIазеги ругьун гьари.

 I. Рокъобе кьураб хIалтIул хал гьаби (№ 49).

 II. Берзул диктант.

 КIкIал накIкIул цIуна. Гъазица оцал рацIана. Ясалъ матIу бацIцIана. Васас тIил буцIана. Эбелалъ гIари буцIцIана.

 III. Дарсил мурад бицин.

 *- Нилъеца жакъа цин лъазабила сказуемое щиб жо кколебали, цинги ругьунлъила гьеб сказуемое предложениниялъулъ балагьизе.*

 IV. 50 хIалтIи тIубай.

 Предложениялги гIуцIун, цин подлежащеял цинги гьезул иш бихьизабулел рагIаби ратула.

 V. Сураталдасан текст гIуцIи (№ 51)

 *- Сураталда нужеда щал рихьулел? Щиб гьез гьабулеб?*

 *- Сураталъе цIар кье.* (Хъизан…)

 *- Сураталдаса 4-5 предложениялдасан гIуцIараб текст хъвай. Гьабулеб иш бихьизабулел рагIабазе суал лъе ва гьезда гъоркь кIиго хIучч цIай.*

 VI. ЦIалдохъанасул суал цIали ва 28 гьумералда кьураб теорияб баяналда

тIад хIалтIи.

 VII. Предложениял гIуцIи (№ 52). МугIалимас цIалдохъаби тIамула

тIоцебесеб 3 предложениялъулъ ругел бетIерал членазда гъоркь дандекколел хIуччал цIазе.

 VIII. Дарсил хIасил.

 *- Цоги нухалъ цIалдохъанасул суал цIале ва гьелъие жаваб кье.*

 IХ. Рокъобе хIалтIи (№ 53)

 **14 ДАРС**

 **Тема.** БитIараб дополнение.

 **Дарсил мурад:** битIараб дополнениялъулгун лъай-хъвай гьаби, бетIерал членал предложениялъулъ ратизе ругьун гьари; тIурачIел предложениял гIуцIиялъул бажари цебетIезаби.

 I. Рокъобе кьураб хIалтIул хал гьаби (№ 53).

 II. ЦIалдохъанасул суал цIали. Предложениязул анализ гьаби (№ 54). 31 гьумералда бугеб теорияб баян цIали.

 III. МагIнаялъул рахъалъ рекъонккарал рагIабиги лъун, предложениял хъвай (№ 55).

 IV. Предложениязул разбор гьаби (№ 56).

 V. Дарсил хIасил гьаби.

 VI. Рокъобе хIалтIи (№ 57). Творческияб хIалтIи.

 **15 ДАРС**

 **Тема.** Предложениялъул бетIерал ва бетIерал гурел членал.

 **Дарсил мурад:** предложениялъул бетIерал ва бетIерал гурел членазул хIакъалъулъ бичIчIи кьей. Предложениялъулъ гьезул бугеб кIваралъулгун лъай-хъвай гьаби. Предложениялъулъ рагIабазда гьоркьоб бухьен чIезабиялъул бажари цебетIезаби.

 I. Рокъобе кьураб хIалтIул хал гьаби (№ 57).

 Интонацияги цIунун, гIуцIарал предложениял цIали. БитIараб дополнение бати ва гьелъие суал лъе.

 II. Сигналиял карточкабаздаса пайдаги босун, диктант тIобитIи: *гъурущ, къурущ, Шамай, шагьи, щуго, щибаб, машина, шифер.*

 III. 31 гьумералда кьураб теорияб баян цIали.

 1. Текст предложениязде биххи ва гьезул анализ гьаби (№ 58).

 2. 31-32 гьумеразда бугеб теорияб баяналда тIад хIалтIи гьаби.

 Предложениялъул разбор гьаби (№ 59).

 *- Предложениялъулъ бетIерал ва бетIерал гурел членал кин ратIарахъулел?*

 (Гьеб хIалтIи тIубалаго, цIалдохъабазда лъала предложениялъул разбор гьабулеб тартиб: щиб гьабизе кколеб ва кинаб тартибалда.)

 IV. Предложениял тIиритIизари ва тIоцебесеб предложениялъул разбор гьаби (№ 60).

 V. Дарсил хIасил гьаби.

 *- Предложениялъул кина-кинал членал рукIунел?*

 *- Предложениялъул кинал членазда бетIерал членал абулеб?*

 *- Предложениялъулъ бетIерал гурел членазул кинаб кIвар бугеб?*

 VI. Рокъобе хIалтIи (№ 61). (ТIиритIарал предложенияздасан тIиритIичIел лъугьинари).

 **16 ДАРС**

 **Тема.** Предложениялъулъ рагIабазда гьоркьоб бугеб бухьен.

 **Дарсил мурад:** предложениялда жанибсуалазул кумекалдалъун рагIабазда гьоркьоб грамматикияб бухьен чIезабизе бугеб бажари цебетIезаби. Предложениялъул бетIерал ва бетIерал гурел членазул хIакъалъулъ цIалдохъабазе щвараб лъай щула гьаби.

 I. Рокъобе кьураб хIалтIул хал гьаби (№ 61).

II. ПредложениялъулбетIерал ва бетIерал гурел членазул хIакъалъулъ теориял баянал такрар гьари.

 *- Подлежащеялъул, сказуемоялъул ва битIараб дополнениялъул хIакъалъулъ учебникалда кьурал теориял баянал цIале. Сундалъун гьел цоцазда релълъун ругел?* (Гьел бетIерал членал ккола.) *Сундулъ гьел цоцаздаса ратIалъулел?* (Подлежащеялъ предложениялда жаниб жинца иш гьабула ялъуни жиндир хIакъалъулъ бицуна, сказуемоялъ подлежащеялъ гьабулеб иш бихьизабула, битIараб дополнениялъ подлежащеялъул иш жинда тIаде ккезабула. Щибаб бетIераб членалъул жидее хасал суалалги рукIуна.)

 *- БетIерал гурел членазул хIакъалъулъ цIале. БетIерал гурел членаз сундуе баян кьолеб? Нужерго мисалалдалъун гьеб бихьизабе.*

 Предложениялъул разбор гьаби (№ 62).

 III. Предложениялъулъ рагIабазда гьоркьоб бухьен чIезабизе ругьунлъи, рагIабазул дандраялгун практикияб къагIидаялъ лъай-хъвай гьаби (№ 63).

 Гьаниб цIалдохъабазда бичIчIизе ккола предложениялъулъ рагIаби цоцазда магIнаялъул рахъалъ рухьун рукIунеллъи ва, гьединаб бухьен гьечIони, предложение лъугьунареблъи. Цояб рагIудаса цогиялде суал лъеялдалъун цоцазда рухьарал рагIаби ратIарахъизе бегьула.[[5]](#footnote-5)

 IV. Учебникалъул 34 гьумералда кьураб теорияб баяналда тIад хIалтIи.

 V. Предложениялъулъ рагIабазда гьоркьоб бухьен чIезабизе бугеб бажари щула гьаби (№ 64).

 VI. Рокъобе хIалтIи (№ 65); 34 гьумералда кьураб теорияб баян лъазаби.

 **17 ДАРС**

 **Тема.** РагIабазул дандрай.

 **Дарсил мурад:** жиндир кIвар бугел гIаламатал лъазариялъул кьучIалда «рагIабазул дандрай» абураб бичIчIи лъугьинаби. (РагIабазул дандрай ккола

магIнаялъул рахъалъцоцазда бухьараб цо ялъуни цо чанго рагIи, гьезда

гьоркьоб цо рагIи цогиялда бараб букIуна.)

 I. Рокъобе кьураб хIалтIул хал гьаби (№ 65).

 *- Нужеца предложениялъул кинал членал тIаде журарал?*

 *- Щибаб предложениялъулъ нужеца тIаде жубараб бетIераб гуреб член сунда бухьун бугеб?*

 *- Гьезда гьоркьоб бугеб бухьен кинаб суалалдалъун чIезабизе бегьулеб?*

 II. Суалазул кумекалдалъун предложениял тIиритIизари (№ 66).

«РагIабазул дандрай» абураб бичIчIиялъулгун лъай-хъвай гьаби.

 ТIубараб хIалтIул хал гьабулаго, цIалдохъабаз мугIалимасул кумекалдалъун предложениязул схемаби гIуцIула. Схемаялъулъ бихьизабула предложениялъулъ рагIабазда гьоркьоб бугеб бухьен.

 Суал лъолеб рагIудаса гьелъие жаваблъун бачIунеб рагIуде чIор бахъула.

 Предложениялъул схемаялъул мисал.

 *Дида цIахIилаб гIанкI бихьана.*

 МугIалимас бицуна цояб цоялда бараб кIиго рагIиялда рагIабазул дандрай абулин.

 *Бихьана* ***щиб?*** *гIанкI*

 *ГIанкI* ***кинаб?*** *цIахIилаб*

Гьал ккола рагIабазул дандраял. Подлежащее ва сказуемое рагIабазул дандраяллъун рикIунаро, щай гурелъул гьез гIуцIула предложениялъул аслу.

 III. МугIалимас учебникалдаса теорияб баян цIалула.

 - *Сунда абулеб рагIабазул дандрай?*

 IV. РагIабазул дандраял гIуцIи (№ 67).

 Гьаниб мугIалимас цоги нухалъ цIалдохъабазул кIвар буссинабула

рагIабазул дандраялъулъ цо рагIи цогиялда бараб букIиналде ва бицуна жиндаса суал лъолеб рагIи аслияб, суалалъе жаваблъун бачIунеб рагIи аслиялда бараб кколин.

 V. РагIабиги рукIкIалиде ккезарун, предложениял (текст) гIуцIи (№ 68).

 VI. Текст рекIехъе хъвай (№ 69).

 VII. Планалда рекъон, рагIабазул дандраялъул хIакъалъулъ щвараб лъай

гIамлъизаби:

 *1). Сунда абулеб рагIабазул дандрай?*

 *2). Предложениялъулъ рагIабазул дандрай кин батIабахъулеб?*

 VIII. Рокъобе хIалтIи (№ 70). 36 гьумералда бугеб теорияб баян лъазаби.

##  КАЛАМ ЦЕБЕТIЕЗАБИЯЛЪУЛ 2 ДАРС

 **Тема.** Ругьунлъиялъул изложение.

 **Дарсил мурад:** тексталъул тема баян гьабизеги гьелъул хIасил, планалда рекъон, тартибалда кьезеги бугеб бажари цебетIезаби.

 ***Дарсил I–себ вариант*.** Изложение хъвазе цадахъго хIадурлъи гьаби.

 I. Тексталъулгун лъай-хъвай гьаби. Гьелъул тема баян гьаби. Гьелда цIар лъей.

 Изложениялъе текст.

 *Цо нухалъ ниж рохьоре ун рукIана. Рохьил рацIцIалъуда цо кIудияб махил гъотIол гьодриниб рузил бусен батана нижеда. Бусада бугоан цо рузил тIинчI. Нижеца гьеб школалде бачана. Школалда рагъидул мокърукь клеткаялда жаниб лъуна нижеца гьеб.*

 *Нахъисеб къоялъ къасиялде эбелаб руз школалда цебе махил гъотIода рещтIана. ГIадамал жанире руссаралго, гурхIуледухъ ахIдезе лъугьана руз. ТIанчIицаги гьелъие жаваб гьабуна.*

 *Гьеб къагIидаялда щибаб сордоялъ боржун бачIун, рогьинегIан жиндирго тIанчIиде ахIдолеб букIунаан. Рузил тIанчIида куркьбал*

*рижаралго, нижеца гьеб эбелгун цадахъ боржине биччана.*

 II. Текст жидецаго цIали. ХIасилалда тIасан накъит гьаби ва рагIизабун тIаса бищун цIали.

 III. Текст аслиял бутIабазде бикьи.

 IV. Мугъ чIвазе бегьулел, аслиял рагIаби ва рагIабазул дандраял ралагьи (*рохьоре ин, рузил тIинчI бати, клеткаялда жаниб лъей, эбелаб руз школалда цебе рещтIи, руз ахIдезе лъугьин ва гь.ц.*

 V. ХIасил бицин.

 VI. Текст хъвазе хIадурлъи. Лексикияб, синтаксисияб ва битIунхъваялъулаб хIалтIи.

 VII. Текст хъвай. Гьелъул хал гьаби.

 ***Дарсил 2 вариант.*** ТIехьалда кьураб 7-леб къагIидаялдаса пайдаги босун, изложение хъвай.

##

## РАГIУЛ ГIУЦIИ

 Школалда рагIул морфемияб гIуцIи лъазабиялде кIудияб кIвар кьола, щай гурелъул рагIул гIуцIи лъаялъ цIалдохъабазе рес кьола гьеб рагIул лексикияб магIна гъваридго бичIчIизе ва каламалъулъ рагIаби мухIканго хIалтIизаризе.

 Нилъеда лъала рагIул щибаб магIнаяб бутIаялъ (морфемаялъ) рагIулъ цо чIванкъотIараб хъулухъ тIубалеблъи. Кьибил ккола рагIул бетIераб морфема, щай гурелъул гьелъ кумек гьабула рагIул аслияб магIна загьир гьабизе. Аффиксаз (суффиксалъ, ахиралъ) тIаде журарал, кумекалъулал (ай рагIи лъугьиналъул ва грамматикиял) магIнаби загьир гьарула.

 Масала, *бетIергьанас* абураб рагIулъ *бетIер* кьибилалъ рагIул гIаммаб лексикияб магIна кьола, *-гьан* суффиксалъ цо сунданиги лъиданиги квершел

гьаби бихьизабула, *-ас* ахиралъ цолъул форма, актив падеж бихьизабула.

 Байбихьул классазул программаялъ цIалдохъабазухъа тIалаб гьабуларо батIи-батIиял каламалъул бутIабазул суффиксал лъазаризе. Амма лъималазул кIвар буссинабула рагIул лексикияб магIнаялдаги гьелъул морфемияб гIуцIиялдаги гьоркьоб бухьен чIезабиялде.

 РагIул морфемияб гIуцIи лъазабиялъ цIалдохъабазе кумек гьабула битIунхъваялъул бажари лъугьинабизеги. Масала, суффикс, аслу (кьибил) лъазабулаго, цIалдохъабаз тIадчIей гьабула ***д, т*** гьаркьал гьоркьоса тIагIиналде, рагьукъал ва рагьарал гьаркьазулъ кколел хисабазде.

 Лъабабилеб классалъул программаялда рекъон, лъималазда бажарула рагIул гIуцIиялъул разбор гьабизе. Гьаниб абизе ккола битIун ва бичIчIун рагIул анализ гьаби рагIи лъугьиналъул къагIида цIалдохъабазда бичIчIиялда бараб буго. Цо чIванкъотIараб моделалъул рагIи лъугьунеб къагIидаялдалъулгун цIалдохъабаз лъай-хъвай гьабурабго, гьел тIамула гьебго моделалъул рагIул гIуцIиялъул разбор гьабизе.

 **18 ДАРС**

 **Тема.** МагIна гIагарал рагIаби.

 **Дарсил мурад:** магIна гIагарал рагIабазул хаслъабазулгун лъай-хъвай гьаби, рагIаби дандекквеялъул бажари цебетIезаби. РагIаби хъваялъулъ ва хIалтIизариялъулъ, предложениял гIуцIиялъулъ ккарал гъалатIал ритIизариялъул бажари цебетIезаби.

 I. Бищунго лъикIал изложениязулгун цIалдохъабазул лъай-хъвай гьаби.

 II. ГъалатIазда тIад цадахъго хIалтIи.

 1. ХIасилалъул гъалатIал: темаялда хурхичIеб материал, бициналъулъ (хъваялъулъ) тартиб цIуничIолъи.

 2. Изложение гIуцIиялъулъ риччарал гъалатIал: цо кинаб бугониги бутIа ками, цого цо пикру кIиго нухалъ такрар гьаби ва гь. ц.

 3. Предложениял гIуцIулаго, риччарал гъалатIал.

 4. Лексиялгин стилистикиял гъалатIал (рагIи хашго хIалтIизаби, цого цо рагIи такрар гьаби).

 5. БитIунхъваялъул ва лъалхъул ишараби лъеялъул гъалатIал.

 III. МагIна гIагарал рагIабазулгун лъай-хъвай гьаби.

 ЦIалдохъанасул суал цIали ва гьелъие кьураб жаваб балагьи.

 Жидер гIаммаб бутIаги гIаммаб магIнаги бугел рагIабазда магIна гIагарал рагIабиян абулелъул, лъикI букIинаан, гьеб кIиябго гIаламат бихьизабизе, гьединал рагIабазулгун цIалдохъабазул лъай-хъвай гьабуни.

 Масала, мугIулимас цIалдохъабазда цIехола:

 *- Щиб жо кколеб тукен?* (Лъималаз жаваб кьун хадуб, *тукен* абураб рагIи доскаялдаги тетрадаздаги хъвала.)

 *- Тукадаса къайи биччулев чиясда кин абулеб?* (Доскаялдаги тетрадаздаги

хъвала *тукенчи* абураб рагIи.)

 Гьединаб къагIидаялъ цIалдохъабаз *бетIергьан*, *вацгIал* абурал рагIабазулги баян гьабула.

 РагIаби хъвазе ккола хIубал гьарун:

 *тукен бетIер вац*

 *тукенчи бетIергьан вацгIал*

 Гьедин чIезабула рагIул лексикияб магIнаялдаги гьелъул морфемияб гIуцIиялдаги гьоркьоб бугеб бухьен. МугIалимас цIалдохъабазда цадахъ материал хIасилалъе хIадур гьабула. ЦIалдохъабаз жидецаго хIасил гьабула, мугIалимасул гьал хадусел тIадкъаял тIуралаго:

 *- Щибаб хIобода ругел рагIаби дандеккве ва сундулъ гьел релълъарал ругилан бице.* (ЦIалдохъабаз жаваб кьола щибаб хIобода ругел рагIабазул гIаммаб (цогояб) бутIа бугин ва гьел магIнаялъул рахъалъ релълъарал ругин.)

 МугIалимас лъималаз кьураб жаваб гIамлъизабула ва гьезул цIияб бичIчIиялъулгун лъай-хъвай гьабула: «ГIаммаб бутIа ва гIаммаб магIна бугел

рагIабазда магIна гIагарал рагIаби абула.»

 Лъималаз учебникалда кьураб теорияб баян цIалула.

 IV. МагIна гIагарал рагIаби ратIа гьариялъул хIалтIи (№ 72).

 V. ГIаммаб бутIа ва гIаммаб магIна бихьизаби (№ 73).

 VI. Рокъобе хIалтIи (№ 74).

 **19 ДАРС**

 **Тема.** Кьибил, кьибил цоял рагIаби.

 **Дарсил мурад:** «Кьибил», «Кьибил цоял рагIаби» абурал бичIчIиязулгун лъай-хъвай гьаби; кьибил ва кьибил цоял рагIаби ралагьиялъул ва ратIа росиялъул бажари лъугьинаби.

 I. Рокъобе кьураб хIалтIул хал гьаби (№ 74).

 *- Кинал рагIабазда магIна гIагарал рагIабиян абулеб?* (ЦIалдохъабаз хIужжабаздалъун чIезарула 74 хIалтIулъ *рохь, рохьихъан* абурал рагIаби магIна гIагарал кколеллъи.)

 *- МагIна гIагарал рагIабазул гIаммаб бутIа бихьизабе.*

 II. Кьибилалъулгун ва кьибил цоял рагIабигун лъай-хъвай гьаби.

 ЦIалдохъабаз учебникаялдаса темаялъул цIар ва цIалдохъанасул суал цIалула. 75 хIалтIи тIубала. Кьибилалъе ва кьибил цоял рагIабазе кьураб теорияб баян цIалула (41 гь.), магIна гIагарал рагIабазе кьураб баян ракIалде щвезабила.

 III. Кьибил цоял рагIаби ралагьи, кьибил бихьизаби (№ 76, 77, 78).

 IV. Дарсил хIасил гьаби

 *- Кинал рагIабазда кьибил цоял рагIаби абулел? Нужерго мисалал раче.*

 *- Щиб жо кколеб кьибил? РагIулъ гьеб кин бихьизабулеб?*

 V. Рокъобе хIалтIи (№ 79).

 **20 ДАРС**

 **Тема.** РагIул ахир.

 **Дарсил мурад:** рагIул ахиралъулгун лъай-хъвай гьаби ва предложениялъулъ рагIул ахиралъул бугеб кIвар бичIчIизаби.

 I. Рокъобе кьураб хIалтIул хал гьаби (№ 79).

 Кьибил цоял рагIабиги гьезул кьибилги битIун рихьизарун ругищали хал гьабула.

 II. РагIул ахиралъул хIакъалъулъ бичIчIи кьей.

 МугIалимас, доскаялда цебеккунго хъвараб гьаб хадусеб текст цIализе, цIалдохъаби тIамула.

 *Асма рохьое ана. (Асма) гIурдахIан батана.(Асма) гьеб бакIарана. (Асма) гIурдахIан цIакъ бокьулаан. (Асма) эбелалъ гIурдахIаналъул цIакъ гьуинаб квен гьабулаан.*

 *- Щиб гьабизе кколеб, лъимал, предложениял магIна* *бичIчIулеллъун лъугьинаризе?* Предложениялъул магIнаялда рекъон, цIалдохъабаз *Асма* абураб рагIи хисула. МугIалимас скобкаби рагьула ва батIияб кьералъул мелалъ ахирал (рагIул хисулеб бутIа) хъвала. Цинги рагIул хисулеб бутIа ахир кколин абула.

 III. Ахир рагIул хисулеб бутIа букIин бихьизаби (№ 80).

 IV. Цого цо рагIул формаби батIи-батIиял рукIин бичIчIизаби (№ 81).

 V. Предложениялъулъ рагIул ахиралъул бугеб кIваралъухъ балагьи. РагIабаздасан предложениял гIуцIи (№ 82).

 *-* ***ТIехь, эбел*** *абурал рагIаби щай хисизаризе ккарал? Сундуе ахир къваригIун бугеб, нилъер каламалъулъ кинаб хъулухъ гьелъ тIубалеб?* (43 гьумералда бугеб теорияб баян цIали).

 VI. Суалаздалъун дарсил хIасил гьаби.

 *- Щиб жо кколеб ахир?* (РагIул хисулеб бутIа.)

 *- Предложениялъулъ ахиралъ кинаб хъулухъ тIубалеб?* (Ахиралъ предложениялъулъ рагIаби цоцазда рекъезарула.)

 VII. Рокъобе хIалтIи (№ 83).

 **21 ДАРС**

 **Тема.** РагIул ахир ва аслу.

 **Дарсил мурад:** аслуялъулгун ва гьелъул хаслъиялъулгун лъай-хъвай гьаби. Предложениялъулъ рагIаби цоцазда рекъезариялъул мурадалда ахир хисулеблъи бихьизаби.

 I. Рокъобе кьураб хIалтIул хал гьаби (№ 83).

 II. Аслуялъул хIакъалъулъ бичIчIи кьей.

 ЦIалдохъабаз чIегIер хъвара рагIаби, магIнаялъул рахъалъ рекъон кколедухъ, хисизарун, 84 хIалтIи хъвала ва рагIул ахир батIа гьабула. МугIалимас, ахир нахъе рехун, хутIараб рагIул бутIаялда аслу абулеблъи бичIчIизабула, 44 гьумералда бугеб теорияб баян цIализе лъимал тIамула.

 III. РагIаби гIицIго аслуялдасанги аслугун ахиралдасанги гIуцIарал рукIунеллъи бихьизаби (№ 85).

 IV. ПасихIго цIали. РагIаби суалазул кумекалдалъун хисизари (№ 86).

 V. ХIасил гьаби.

 VI. 87 хIалтIулъ кьураб тIоцебесеб лъабго предложение членазде биххи.

 VII. Рокъобе хIалтIи (№ 88).

###  КАЛАМ ЦЕБЕТIЕЗАБИЯЛЪУЛ 3 ДАРС

 **Тема.** Сураталдаса сочинение хъвай.

 **Дарсил мурад:** сураталдасан хабар гIуцIизе, гьелда цIар лъезе, гьелъул тема баян гьабизе бугеб бажари цIебетIезаби.

 I. Сураталъулгун лъай-хъвай гьаби; гьелъул тема, аслияб пикру загьир гьаби; гьелда цIар лъей.

 *- Сураталъухъ кIвар кьун ралагье* (№ 89).

 **-** *Художникас щиб гьаниб бихьизабун бугеб?* (Лъималаз сураталда тIасан

батIи-батIияб пикру загьир гьабула.)

 *- Сураталъул тема кинаб бугеб? Гьелда кинаб цIар* *лъезе бегьулеб?* (Масала: “Чанахъаби”, “Чанаве ин”.)

 *- Сураталъул аслияб пикру загьир гьабизин. Гьеб сураталдалъун художникасе щиб бицине бокьун бугеб? Жинца бихьизабураб жоялде кинаб бербалагьи гьесул бугеб?* (Аслияб пикру гьадин загьир гьабизе бугьула: “Гьоялъ чанахъанасе цIакъ кIудияб кумек гьабула”.)

 II. Хабар гIуцIиялъул тартиб.

 *- Текст сундасан байбихьани, лъикI букIунеб?* (Аслияб пикру загьир гьабураб предложениялдасан байбихьизе бегьула. Гьелъ рес кьола хутIарал цогидал предложениял аслияб пикру рагьиялда хурхинаризе.)

 *- Аслияб бутIаялъулъ нужеце сундул хIакъалъулъ бицунеб бугеб?* (Чанахъанасулги гьоялъулги хIакъалъулъ бицине ккола.)

 *- Текст кин лъугIизабизе кколеб?* (Сураталда тIаса цIалдохъанасул пикру загьир гьабиялдалъун. Масала: Дие гьаб сурат цIакъго бокьула. Чанахъанасул гIажаибго лъикIаб гьой буго….)

 Текст батIияб къагIидаялъги бицине (хъвазе) бегьула: тексталъул байбихьуда хасел бачIиналъул, хасалихъ тIабигIаталъул бицуна; аслияб

бутIаялъулъ чанахъабазул хIакъалъулъ бицуна; текст лъугIизабула аслияб

пикру загьир гьабураб предложениялдалъун.

 III. Сочинение хъвай. Гьелъул хал гьаби.

 **22 ДАРС**

 **Тема.** Суффикс.

 **Дарсил мурад:** суффиксалъул хIакъалъулъ бичIчIи кьей. РагIулъ суффикс бихьизабиялъул бажари лъугьинаби. РагIулъ суффиксалъул бугеб кIваралъулгун лъай-хъвай гьаби.

 I. Рокъобе кьураб хIалтIул хал гьаби (№ 88).

 II. Дарсил мурад бицин. Суффиксалъул хIакъалъулъ бичIчIи кьей, цIиял рагIаби лъугьинаризе гьелъул бугеб кIвар бичIчIизаби, рагIулъ гьелъ кколеб бакI бихьизаби.

 ЦIалдохъабаз 90 хIалтIулъ ругел кьибил цоял рагIаби цIалула. Гьел рагIабазул кьибил ва ахир батIа гьабула. ХутIараб рагIул бутIа суффикс кколин мугIалимас абула ва цIалдохъаби тIамула суффиксалъ ккураб бакI бихьизабизеги кьибилалда тIаде щиб гьабизе гьеб жубарабали пикру гьабизеги. Цинги лъималаз учебникалъул 47 гьумералда бугеб теорияб баян цIалула.

 III. ЦIиял рагIаби лъугьинаризе ругьун гьариялъул хIалтIаби (№ № 91, 92, 93).

 IV. Кьибилги суффиксги цоцаздаса ратIа гьаризе ругьун гьариялъул хIалтIи (№ 94).

 V. Дарсил хIасил гьаби.

 **-** *Жакъа нужеда щиб цIияб лъараб? Сундуе ругьунлъарал?*

 VI. Рокъобе хIалтIи (№ 95).

 **23 ДАРС**

 **Тема.** РагIул аслуялъулъ гьаркьазул хиси.

 **Дарсил мурад:** цо-цо рагIабазул кIиго батIияб аслу букIин бичIчIизаби, рагIул аслуялъулъ рагьарал гьаркьал хисулел къагIидабазулгун лъималазул лъай-хъвай гьаби.

 I. Рокъобе кьураб хIалтIул хал гьаби (№ 95).

 II. Дарсил мурад бицин. РагIул форма хисулаго, аслуялъулъ гьаркьазул хиси кколеблъи ва гьел хисухъе хъвазе кколеблъи бичIчIизаби.

 Лъималаз учебникалдаса цIалдохъанасул суал цIалула ва 96 хIалтIи тIубала.

 *- ТIоцебесеб хIобода ругел рагIаби цIале. Гьезул аслу* *батIа гьабе.*

(Киналго рагIаби гIицIго аслуялдасан гIуцIарал руго.)

 *- КIиабилеб хIобода ругел рагIаби цIале. Щиб гьезие* *лъугьун бугеб? Аслу бате. Гьезулъ ругел рагьарал гьаркьазе щиб лъугьун бугеб?*

 Учебникалъул 49 гьумералда бугеб тIоцебесеб теорияб баян цIали.

 III. РагIабазул диктант (№ 97). Учебникалъул тIадехун бихьизабураб гьумералдаса кIиабилеб теорияб баян цIали.

 IV. РагIаби битIун хисизаризе ругьун гьари (№ № 98, 99).

 V. Дарсил хIасил гьаби.

 VI Рокъобе хIалтIи (№ 100).

 **24 ДАРС**

 **Тема.** РагIул аслуялъулъ гьаркьазул хиси.

 **Дарсил мурад:** рагIул аслуялъулъ рагьарал ва рагьукъал гьаркьал битIун хисизаризе ругьун гьари. РагIул гIуцIиялъул разбор гьабизе ругьун гьари.

 I. Рокъобе кьураб хIалтIул хал гьаби (№ 100).

 II. БицанкIабазе жавабал рати (№ 101).

 III. Cуалазе жаваблъун кколедухъ, рагIаби хисизари (№ 102).

 IV. РагIаби хисизари ва рагIабазул дандраял гIуцIи (№ 103).

 V. РагIул гIуцIиялъул разбор гьаби (№ 104).

 VI. Рокъобе хIалтIи (104 хIалтIи лъугIизаби).

###  КАЛАМ ЦЕБЕТIЕЗАБИЯЛЪУЛ 4 ДАРС

 **Тема.** Тексталъул гIуцIи. Суалазда рекъон, изложение хъвай.

 **Дарсил мурад:** хабарияб тексталъул гIуцIиялъул хIакъалъулъ бугеб

лъай мухIкан гьаби; суалазда рекъон, тексталъул хIасил бициналъул бажари цебетIезаби.

 I. Тексталъулгун лъай-хъвай гьаби.

**Изложениялъе текст**

***БацIги гIакаги.***

 *ГIачиязул рехьед гIалахалда кваналеб букIана. Цо гIака бечегун цадахъ кIкIалал рагIалдегIан ана. Гьеб кIкIалахъ бахчун букIана бацI.*

 *БацIида гIакаги бечеги бихьана. КIкIалахъан кIанцIун бачIана гьеб ва бачида тIаде бортана. Амма гIакдаца жиндирго бече цIунана. Гьелъ бече гъотIодехун ккезабуна, ва, бацIидехун бегIерал лълъурдулги руссинарун, чIана. БацI кинаб рахъалдасан кIанцIаниги, гIака гьелдехун буссун чIолаан.*

 *ГIакдал гIергIеди гIухьбузда рагIана. Гьел, гьойги бачун, гьенире рортана. БацIида гIухьби рихьана. Гьеб кIкIалахъе тIурун ана.*

 Гьал хадусел суалазе жаваб кьезе хIадурлъе:

 *1. ГIака бечегун цадахъ кибе араб?*

 *2. Гьениб щиб букIараб?*

 *3. ГIакдаца бече кин цIунараб?*

 *4. БацI щай тIурун араб?*

 ЦIалдохъабаз текст цIалула ва суалазе жавабал кьола.

 *- Щай тексталда “БацIги гIакаги” абураб цIар лъун бугеб?*

 Суалазе жавабал кьолаго, рагIабазул дандраял ва рагIаби мухIканго хIалтIизариялде кIвар кьола: *кIкIалал рагIалдегIан ана, кIкIалахъан кIанцIун бачIчIана, гъотIдехун ккезабуна, буссун чIолаан, гIергIеди, кIкIалахъе* *тIурун ана.*

 Цо-цо рагIи ва рагIабазул дандрай, лъималаз мугъ чIвазе, мугIалимас доскаялда хъвала. Хъвазе бегьула цо-цо предложениеги: *Гьелъ бече гъотIодехун ккезабуна, ва,* *бацIидехун бегIерал лълъурдулги руссинарун, чIана.*

 II. Лъабго бутIаялдасан гIуцIун букIин хIисабалдеги босун, тексталъул анализ гьаби. (байбихьи (тIоцебесеб ва кIиабилеб суал), аслияб бутIа

(лъабабилеб суал), ахир (ункъабилеб суал).)

 III. Текст цоги нухалъ цIали ва битIун хъваялде кIвар кьезе кколел рагIабазда тIад хIалтIи гьаби.

 IV. Текст хъвай.

 V. Тексталъул хал гьаби.

 **25 ДАРС**

 **Тема.** РагIул гIуцIиялъул хIакъалъулъ щвараб лъай гIамлъизаби.

 **Дарсил мурад:** кьибил цоял рагIабазулги рагIул магIнаял бутIабазулги хIакъалъулъ щвараб лъай камил гьаби; рагIул гIуцIиялъул разбор гьабизе бугеб бажари цебетIезаби.

 I. Изложениялъулъ риччарал гъалатIазда тIад хIалтIи гьаби.

 II. Тексталъул анализ гьаби ва рагIул гIуцIиялъул разбор гьаби (№ 105, 106).

 II. КечI пасихIго цIали. РагIаби магIнаял бутIабазде риххи (№ 107). (Бицун.)

 III. РагIаби битIун хисизари (№ 108). (Бицун.)

 IV. Дарсил хIасил гьаби (№ 109).

 **26 ДАРС**

 **Тема.** Контролияб диктант.

 **Дарсил мурад:** аслуялъулъ гьаркьазул хиси ккарал рагIабиги геминатал гъорлъругел рагIабиги битIун хъвазе бугеб бажариялъул хал гьаби.

# *Сапар*

 *Хасалихълъи букIана. Нухда хIарщ ва гIисинал хIорал рукIана. ГъутIбуздаса тIанхал гъунел рукIана. ГIурччинго хутIараб жо цIини букIана. Ункъо километр нухлул тана. Рахине ккана цо кIичI-кIичIараб нухдасан. Чодаги хIалица бахине кIолеб букIана. КъотIана рохьосан. РикIкIадасан бацIил рурудулеб гьаракь рагIулеб букIана. Цо гIанкIил тIуриялдасанги кеп*

 *босана. Рохь лъугIана. Нахъеги ккана битIараб байданалде. РукIкIиналде*

*росдал рагIалде щвана.*

 **ТIадкъаял.** 1. КIиабилеб предложениялъулъ бетIерал членазда гъорлъ дандекколел хIуччал цIай. 2. Геминатал гъорлъ ругел рагIаби, ратIа росун, хъвай. 3. Жал хисулаго, аслуялъулъ гьаркьал хисарал рагIаби, ратIа росун, хъвай ва, **щиб?** абураб суалалъе жаваблъун кколедухъ, хиси.

**КАЛАМАЛЪУЛ БУТIАБИ**

 Щибаб каламалъул бутIаялъул букIуна гIамлъизабураб лексикияб магIна, морфологиял гIаламатал ва синтаксисиял хаслъаби. Кинаб бугониги рагIи цо чIванкъотIараб каламалъул бутIаялда гъорлъе ккезабулаго, хIисабалде росула гьеб рагIул киналго гIаламатал, ай гьелъул лексикияб магIна ва грамматикиял хаслъаби.

 Каламалъул бутIаби рикьула жалго жидедаго чIараздеги кумекалъулаздеги.

 Жалго жидедаго чIарал каламалъул бутIабазда гъорлъе унел рагIабазул лексикияб ва грамматикияб магIнаги букIуна, ва предложениялъулъ гьел цо

кинаб бугониги бетIераб яги бетIераб гуреб членлъунги хIалтIизарула.

 Кумекалъулал каламалъул бутIабазда гъорлъе уна гIицIго грамматикияб магIнаги бугел ва предложениялъул членаллъунги рукIунарел рагIаби.

 Байбихьул классазул программаялъ бихьизабун гьечIо кумекалъулал каламалъул бутIабазулгун цIалдохъабаз лъай-хъвай гьабизе кколеблъи. Лъималаз лъазарула жалго жидедаго чIарал каламалъул бутIабилъун кколел предметияб цIар, прилагательное, глагол, рикIкIен ва цIарубакI. Гьединго цIалдохъабазда лъала предметияб цIар, прилагательное, глагол предложениялъул членаллъун ккезе бегьулеблъи. («Каламалъул бутIаби» абураб тема лъазабулаго, кIиабилеб ва лъабабилеб классазда цере чIарал

масъалабиги гьел лъазариялъул тартибги цебехун бихьизабун буго.)

 **27 ДАРС**

 **Тема.** Каламалъул бутIабазул хIакъалъулъ бичIчIи.

 **Дарсил мурад:** каламалъул бутIабазул гIаламатазулгун лъай-хъвай гьаби; каламалъул бутIаби цоцаздаса ратIа рахъизе ругьун гьари.

 I. Дарсил мурад цебе лъей. 110 хIалтIи тIубай.

 *- Нужеца кина-кинал рагIаби хъварал?* (Предметал рихьизарулел, гьезул гIаламатал ва ишал рихьизарулел рагIаби хъвана.)

 *- РагIабаз щиб бихьизабулеб?* (Предметал, гьезул гIаламатал ва ишал.)

 *- Предметал, ишал, гIаламатал рихьизарулел рагIаби кина-кинал суалазе жаваблъун рачIунел?*

 *- МацIалъулъ рагIаби цIакъго гIемер руго ва каламалъулъ жидедаса бигьаго пайда босизе гьел рикьун руго батIи-батIиял тIелазде. Балагьизин, кинал тIелазде гьел рикьун ругел?*

 II. 55 гьумералда кьураб теорияб баян цIали. Таблица гIуцIи.

|  |  |  |  |
| --- | --- | --- | --- |
| Каламалъул бутIаби | Предметияб цIар | Прилагательное | Глагол |
| СуалалЩиб бихьизабулеб? |  |  |  |

 III. Таблицаялъулъ рагIаби хъвай (№ 111).

 IV. ХIасил гьаби.

 *- Кинал хаслъабаздалъун нужеца рагIаби тIелазде рикьарал?* (Суалазде ва рагIабаз рихьизарурал гIаламатазде балагьун).

 V. Каламалъул бутIаби цоцаздаса ратIа гьариялъул хIалтIаби (№ 112, 113).

 *- РагIи кинаб каламалъул бутIалъун кколебали лъазе* *щиб гьабизе кколеб?*

(56 гьумералда бугеб баян цIали.)

 VI. Рокъобе хIалтIи (№ 114); РагIабазул дандраял гIуцIи.

 **28 ДАРС**

 **Тема.** Каламалъул бутIаби ва предложениялъул членал.

 **Дарсил мурад:** предметияб цIар, прилагательное, глагол цоцаздаса ратIа рахъизеги, предложениял членазде риххизеги, предложенииялъулъ батIи-батIиял каламалъул бутIаби битIун хIалтIизаризеги бугеб бажари цебетIезаби.

 I. Рокъобе кьураб хIалтIул хал гьаби (№ 114).

 *1. Цо каламалъул бутIа цогидалдаса кин батIабахъизе кколеб? Нжерго мисалаздалъун гьеб бихьизабе.*

 *2.* [***сс***]***,*** [***цц***]***,*** [***цIцI***] *геминатал рихьизарулел хIарпал гъорлъ ругел рагIаби хъвай.*

 ЦIалдохъабаз рагIаби иргадал абула. Гьезул битIунхъваялъул хал гьабула карточкабазул кумекалдалъун.

 II. ТIанкIазул бакIалда хIарпалги лъун, текст хъвай, каламалъул бутIаби рихьизари (№ 115).

 III. Щибаб мухъида ругел рагIабаздасан предложениялги гIуцIун, текст

 хъвай. Щибаб бетIераб членлъун кинаб каламалъул бутIа ккун бугебали хал гьаби (№ 116).

 IV. Предложениялъулъ батIи-батIиял каламалъул бутIаби хIалтIизариялда хадуб хал кквей (№ 117).

 V. Дарсил хIасил.

 *- Подлежащее, сказуемое ва битIараб дополнение щал* *кколел?* (Предложениялъул членал ккола.)

 *- Предметияб цIар, прилагательное, глагол щал кколел?* (Каламалъул

бутIаби ккола.)

 VI. Рокъобе хIалтIи (№ 118) (Лъурал суалазе жавабал хъвай.)

 **29 ДАРС**

 **Тема.** Хабарияб текст (гIаммаб бичIчIи). Хабарияб тексталъулизложение.

 **Дарсил мурад:** хабарияб тексталъул хаслъабазулгун лъай-хъвай гьаби;

тексталда цIар лъезеги бутIабиккун гьеб бицинеги бугеб бажари цебетIезаби.

 I. Дарсил мурад бицин.

 - Цогидаздаса рагIараб жоялъулги, жинца цIаларалъулги, жинда бихьаралъулги хIакъалъулъ гIумруялда жаниб инсанас чанцIулго бицуна. Гьедин гьабизеги ккола, гьабичIони, нуж лъиданиги ричIчIуларо. ЦIалул дарсида нуж ругьунлъула текст кIалзул формаялда бицине. Жакъа дарсида нилъеца текст хъван бицина. Учебникалда цIалдохъанас кинаб суал лъун бугеб? ЦIале.

 II. Хабарияб тексталъул хаслъабазда хадуб хал кквей.

 Лъималаз учебникалъул 58 гьумералда бугеб цIалдохъанасул суалги хабарияб тексталъул хIакъалъулъ баянги цIалула ва гьеб тексталъул хаслъабазул хIакъалъулъ бицуна.

 *- Текст кинал суалазе жаваблъун бачIунеб?*

 *- Тексталъул сундул бицунеб?* (Цо кинаб бугониги лъугьа-бахъиналъул хIакъалъулъ бицуна.)

 *- Текст кинал бутIабаздасан гIуцIун бугеб?* (КъваригIуни, теорияб баян цоги нухалъ цIалула.)

 III. Тексталъул анализ гьаби (№ 119).

 *- Текст цIале. Щай гьеб хабарияблъун рикIкIине кколеб?*

 IV. Изложение хъвазе хIадурлъи.

 ЦIалдохъабаз учебникалда кьурал тIадкъаял (59 гьумер) тартибалда тIурала: тексталъул тема баян гьабула, тексталъе цIар кьола ва гьал хадусел бутIабазде биххула: байбихьи, аслияб бутIа, ахир.

 V. Словарияб хIалтIи.

 VI. БитIун хъвазе захIматал рагIабазда тIад хIалтIи.

 VII. Текст цоги нухалъ цIали.

 VIII. Хабар хъвай.

 IХ. Учебникалда рекъон, хал гьаби.

 Х. Рокъобе хIалтIи (№ 120).

## Предметияб цIар

 «Предметияб цIар» абураб тема лъазабулаго, церечIарал масъалаби:

 1. «Предметияб цIар» абураб грамматикияб бичIчIи кьей;

 2. Предметияб цIаралъе битIун суалал лъей;

 3. ГIаммал ва хасал цIаразул хIакъалъулъ бичIчIи кьей. Хасал цIаразул бетIералда кIудияб хIарп хъвазе бугеб бажари камил гьаби;

 4. Предметияб цIаралъул жинсалъулгун лъай-хъвай гьаби;

 5. Предметиял цIарал формабазде хисизаризе; жинс, форма бихьизабизе бугеб бажари цебетIезаби;

 6. Цогидал рагIабигун цолъизарулаго, предметиял цIаразул ахирал

хисиялда тIад халкквей (предметиял цIарал падежазде свериялъул хIакъалъулъ авалияб бичIчIи кьей);

 7. ЦIиял предметиял цIараздалъун цIалдохъабазул рагIабазул нахърател бечелъизаби, каламалъулъ гьел (ай предметиял цIарал) хIалтIизаризе бугеб бажари лъугьинаби.

 Щибаб масъала, батIа-батIаго гуреб, цадахъго, цоцазда бухьун, тIубала. Амма темаялда тIад хIалтIи гьабулаго, цо чIванкъотIараб заманалда гьел масъалабазул цоялде цIикIкIун кIвар кьола.

 Каламалъул бутIа хIисабалда предметияб цIаралъулгун лъай-хъвай гьабулаго, цIалдохъабазда бихьизабизе ккола гьелъул аслияб магIна, гьелъие хасиятал грамматикиял гIаламатал ва каламалъулъ гьелъ тIубалеб хъулухъ.

 **30 ДАРС**

 **Тема.** Предметияб цIар.

 **Дарсил мурад:** предметияб цIаралъул лексикияб магIнаялъулгун ва гьелъие лъолел суалазулгун лъай-хъвай гьаби, предметияб цIаралъул хIакъалъулъ бичIчIи лъугьинаби.

 I. Рокъобе кьураб хIалтIул хал гьаби (№ 120).

 II. Нилъер мацIалъулъ предметиял цIараз тIубалеб хъулухъалда хадуб

халкквей.

 МугIалимас бицуна жакъасеб дарсида лъималаз цIияб тема лъазабизе байбихьулин ва гьел тIамула дарсил темаги цIалдохъанасул суалги цIализе. ЦIалдохъабаз хIалбихьи гьабула гьеб суалалъе жаваб кьезе.

 *- Гьеб суалалъе жаваб нилъеца кьелин, 121 хIалтIи тIубан хадуб.* (ХIалтIи тIубала.)

 *- Цогидал каламалъул бутIабаздаса предметияб цIар кин нужеца батIа бахъулеб?*

 III. Предметиял цIаразе битIун суалал лъеялда хадуб халкквей.

 Лъималаз цIалдохъанасул кIиабилеб суал цIалула ва 122 хIалтIи тIубала.

 *- Предметияб цIар кина-кинал суалазе жаваблъун бачIунеб?*

 IV. Предметиял цIарал тIелазде рикьизе ругьун гьариялъул хIалтIи (№ 123).

 V. ГIамлъизаби.

 *- РагIабазул кинал тIелал нужеца хъварал? Гьел киналго цоцазда сундулъ релълъун ругел?* (Гьез киназго предмет бихьизабула ва ***щив? щий? щиб? щал?*** абурал суалазе жаваблъунги рачIуна. Гьел ккола предметиял

цIарал.)

 VI. Предложениялъулъ предметияб цIараз тIубалеб хъулухъ бихьизаби.

 ЦIалдохъабаз, 123 хIалтIулъ кьурал рагIабаздаса жидее бокьараб рагIиги гъорлъе ккезабун, предложениял гIуцIула. КIиго бищунго лъикIаб предложение тIасаги бищун, гьел предложениялъул членазде риххула ва хъвала.

 VII. ГIамлъизаби.

 ЦIалдохъабаз, жалго жидедаго чIун, гьал хадусел суалазе жавабал кьезе хIадурлъи гьабула: 1). Сунда абулеб предметияб цIар? 2). Гьелъ щиб бихьизабулеб? 3). Кинал суалазе жаваблъун бачIунеб? 4). ГIемерисеб мехалъ предложениялъулъ кинаб членлъун гьеб букIине бегьулеб?

 VIII. Рокъобе хIалтIи (№ 124).

 **31 ДАРС**

 **Тема.** *Щив? щий? ва щиб?* абурал суалазе жаваблъун рачIунел рагIаби.

 **Дарсил мурад:** *щив? щий? ва щиб?* абурал суалазе жаваблъун рачIунел рагIаби цоцаздаса ратIа рахъиялъулги предложениял гIуцIиялъулги бажари цебетIезаби.

 I. Рокъобе кьураб хIалтIул хал гьаби (№ 124).

 *- Лъугьарал рагIаби предметиял цIарал кколеллъи кин нужеца*

*чIезарулел?*

 II. Предметиял цIаразул гIемер магIна букIин бихьизаби. *БетIер, мацI* абурал рагIабигун предложениял гIуцIи. (Масала: *ГIалил бетIер унтун буго. ТIехьалъул тIоцебесеб бетIер ПатIиматица цIалана. МагIарул мацIалда хъварал гIезегIан тIахьал руго нижер школалъул библиотекаялда. ГIумарил мацIалдаса би бачIунеб буго.*) Цого цо рагIул лексикиял магIнаби дандекквей. МугIалимас цIалдохъабазул кIвар буссинабула гIезегIанго предметиял цIаразул цо чанго магIна букIиналде.

 III*. Щив? щий? ва щиб?* абурал суалазе жаваблъун рачIунел рагIабазул хаслъабазда хадуб халкквей (№ 125).

 IV. Лъималаз учебникалдаса цIалдохъанасул суалги теорияб баянги цIалула (62 гьумер).

 V. Предложениял гIуцIи (№ 126).

 VI. Диалог цIали ва предметиял цIарал суалаздалъун ратIа гьари (№ 127).

 VII. Дарсил хIасил гьаби.

 *- Кинал предметиял цIарал* ***щив? щий?*** *абурал суалазе жаваблъун рачIунел? Мисалал раче.*

 *- Кинал предметиял цIарал* ***щиб?*** *абураб суалалъе жаваблъун рачIунел? Мисалал раче.*

 VIII. Рокъобе хIалтIи (№ 128).

 **32 ДАРС**

 **Тема.** ГIаммал цIарал.

 **Дарсил мурад:** гIаммал цIаразулгун лъай-хъвай гьаби; рагIаби тIелазде рикьизе бугеб бажари цебетIезаби.

 I. Рокъобе кьураб хIалтIул хал гьаби (№ 128).

 Жидер кумекалдалъун цIиял рагIаби лъугьарал предметияб цIаралъул суффиксал доскаялда хъвазе.

 II. РагIаби тIелазде рикьи (№ 129).

 ЦIалдохъанасул суал цIали ва гьелъие учебникалда жаваб балагьи.

 III. Словарияб хIалтIи (№ 130).

 IV. БицанкIаби чIвай ва гIаммал цIарал ратIароси (№ 131).

 V. Рокъобе хIалтIи (№ 132).

 **33 ДАРС**

 **Тема.** Хасал цIарал.

 **Дарсил мурад:** хасал предметиял цIаразулгун лъай-хъвай гьаби (сунда яги лъида лъурал цIарал гьел кколел ва нилъер каламалъулъ щай къваригIунел?), хасал цIаразул бетIералда кIудияб хIарп хъвазе кколеблъи ракIалде щвезаби.

 I. Рокъобе кьураб хIалтIул хал гьаби (№ 132).

 II. ГIаммал ва хасал предметиял цIарал дандекквей (№ 133.)

 ЦIалдохъабаз тIоцебесеб текст цIалула.

 МугIалимас кIиабилеб хисараб текст цIалула ва гьеб тIоцебеселда дандекквезе цIалдохъаби тIамула.

 *- КIиябго тексталда гьоркьоб кинаб батIалъи бугеб?* (КIиабилеб текст цо дагьабги дурусаб буго, щай гурелъул гьенир мугIрузул, гIоразул, шагьаразул, росабазул ва гIадамазул цIарал кьун руго.)

 *- МугIрузда, гIоразда, шагьаразда, росабазда, гIадамазда лъурал цIарал цоги нухалъ нужецаго цIале.*

 *- Кинаб каламалъул бутIалъун гьел рагIаби кколел?*

 МугIалимас гьединал предметиял цIарал хасал кколилан бицуна ва

учебникалдаса цIалдохъанасул суалалги, гьелъие кьураб жавабги (ай теорияб баянги) цIализе лъимал тIамула.

 *- Щай хасал цIаралилан абулеб?* ( Щибав чиясда ва щибаб мегIералда, шагьаралда, росдада, гIоралда цогидал чагIаздаса, мугIруздаса, шагьараздаса, росабаздаса, гIораздаса ратIа гьаризе цIарал лъола. Гьелги жидее хасал, гIицIго жалго бетIергьанал цIарал ккола.)

 ЦIалдохъабаз кIиабилеб текст, мугIалимас абун, хъвала (диктант).

 *- Хасал цIарал нужеца кин хъварал? Гьезда гъоркь хIучч цIай.*

 II. ХIайваназул цIараздаги ва хIайваназда лъурал тIокIцIараздаги гьоркьоб бугеб батIалъи бихьизаби (№ 134).68 гьумералда бугеб теорияб баян цIали.

 III. Предложениял гIуцIи (№ 135).

 IV. Дарсил хIасил гьаби.

 *- Кинал цIаразда хасал абулел?*

 *- Хасал цIаразул бетIералда кинаб хIарп хъвалеб?*

 V. Рокъобе хIалтIи.

 Хасал цIаралги гъорлъе ккезарун, дурго росдал хIакъалъулъ 4-5 предложениялдасан гIуцIараб хабар (текст) хъвай (№ 136).

 **34 ДАРС**

 **Тема.** Хасал цIарал

 **Дарсил мурад:** гIаммал цIараздаса хасал цIарал ратIа гьаризеги хасал цIаразул бетIералда кIудияб хIарп хъвазеги бугеб бажари цебетIезаби.

 I. Рокъобе кьураб хIалтIул хал гьаби (№ 136).

 II. Словарияб диктант.

 *Бесизе–бессизе, сан–ссан, си–сси, бичIана–бичIчIана, речIана–речIчIана, чIвад–чIчIвад, сак–свак.*

 III. ГIаммал ва хасал цIарал ратIа гьаризе ругьун гьариялъул хIалтIи (№ 137).

 IV. Цо-цо рагIул магIнаялъул батIалъи бихьизабизе ругьун гьариялъул

хIалтIи (№ 138).

 69 гьумералда кьураб теорияб баян цIали.

 V. Дарсил хIасил гьабиялъул хIалтIи (№ 139).

 VI. Рокъобе хIалтIи (№ 140).

 **35 ДАРС**

 **Тема.** Предметияб цIаралъул жинс.

 **Дарсил мурад:** предметияб цIаралъул жинс бихьизабиялъул къагIидабазулгун лъай-хъвай гьаби.

 I. Рокъобе кьураб хIалтIул хал гьаби (№ 140).

 II. Предметияб цIаралъул жинсалъулгун лъай-хъвай гьаби.

 1. БатIи-батIиял предметиял цIарал цоцаздаса ратIа гьаризе ругьун гьариялъул хIалтIаби (№ 141, 142).

 2. Учебникалъул 70, 71 гьумеразда кьурал теориял баяназда тIад хIалтIи.

 III. Предметияб цIаралъул жинс бихьизабизе ругьун гьариялъул хIалтIи (№ 143).

 IV. Сураталъулаб диктант.

 МугIалимас предметиял суратал рихьизарула. ЦIалдохъабаз гьезул цIарал абула, хъвала ва жинс бихьизабула.

 V. Предметиял цIаразе суалал лъезе ругьун гьариялъул хIалтIи (№ 144).

 VI. Дарсил хIасил гьаби.

 *- Предметиял цIарал кина-кинал жинсалъул рукIунел? Предметияб цIаралъул жинсал ратIарахъизе сунца квербакъулеб?*

 VII. Рокъобе хIалтIи (№ 145).

 **36 ДАРС**

 **Тема.** Предметияб цIаралъул жинс

 **Дарсил мурад:** предметияб цIаралъул жинс бихьизабизе бугеб бажари цебетIезаби.

 I. Рокъобе кьураб хIалтIул хал гьаби (№ 145).

 II. Предметиял цIарал тIелазде рикьи ва жинс бихьизаби (№ 146).

 III. Сураталде балагьун, текст гIуцIи (№ 147).

 IV. Текст хъвай ва гьелъул анализ гьаби (№ 148).

 V. Рокъобе хIалтIи. ЦIияб сонги баркун, эбелалъухъе яги вацасухъе (яцалъухъе), ялъуни бищунго лъикIав гьалмагъасухъе кагъат хъвай.

 **37** **ДАРС**

 **Тема.** Предметияб цIаралъул жинc.

 **Дарсил мурад:** чIужуялъул ва чиясул жинсаздаги лъабабго жинсалдаги хIалтIизарулел рагIабазул жинс баян гьаби, гьединал рагIабигун предложениял битIун гIуцIизе ругьун гьари.

 I. Рокъобе кьураб хIалтIул хал гьаби.

 II. Лъабабго жинсалда хIалтIизарулел рагIабазда хадуб халкквей.

 1. 149 хIалтIи тIубай.

 2. Учебникалъул 73 гьумералда кьураб теорияб баяналда тIад хIалтIи гьаби.

 III. РагIабигун предложениял ургъи (№ 150).

 IV. Жинсиял гIаламатазда хадуб халкквей (№ 151).

 V. БицанкIабазе жавабал рати (№152).

 VI. Рокъобе хIалтIи (№ 153).

##  КАЛАМ ЦЕБЕТIЕЗАБИЯЛЪУЛ 5 ДАРС

 **Тема.** Ругьунлъиялъул изложение.

 **Дарсил мурад:** хIасилалъулъ гъалатIал риччачIого, хабарияб текст хъвазеги батIи-батIиял каламалъул бутIабазул рагIаби мухIканго хIалтIизаризеги ругьун гьари.

 I. Дарсил мурад бицин.

 Тексталъулгун лъай-хъвай гьаби (№ 154).

 II. Изложение хъвазе хIадурлъи (8 абилеб къагIидаялдаса пайда боси).

 III. Текст хъвай.

 IV. Учебникалда рекъон хал гьаби.

 V. Рокъобе хIалтIи (№ 155).

 **38 ДАРС**

 **Тема.** Предметияб цIар формабазде хиси.

 **Дарсил мурад:** магIнаялде ва суффиксазде балагьун, цолъул ва гIемерлъул формаялда ругел рагIаби ратIа гьариялъулги каламалъулъ цIикIкIун хIалтIизарулел предметиял цIарал цолъул ва гIемерлъул формабазде хисизариялъулги бажари цебетIезаби.

 I. Рокъобе кьураб хIалтIул хал гьаби (№ 155).

 II. Предметиял цIарал формабазде хисулеллъи бихьизаби

 ***I-себ вариант****.* МугIалимас цо предмет бихьизабула ва цIалдохъаби тIамула гьеб предметалъул цIар хъвазе (масала: *тIехь, гъветI ва гь.ц.*). Цинги гьединалго предметал кIиго яги цо чанго бихьизабула ва цIалдохъаби тIамула гьезулги цIарал хъвазе. *(тIахьал, гъутIби.)*

 *- ТIехь, гъветI ва тIахьал, гъутIби абурал рагIаби дандеккве. Сундулъ гьел релълъарал ругел?* (*тIехь-тIахьал, гъветI-гъутIби* абурал рагIаби цого цо предметазул цIарал ккола.) *Сундулъ гьел релълъунарел?* (*гъветI, тIехь* абурал рагIабаз цо предмет; *тIахьал, гъутIби* абурал рагIабаз цо чанго предмет бихьизабула ва гьезул гIуцIиги батIи-батIияб буго.).

 ЦIалдохъабазул жавабаздасан гьадинаб хIасил гьабула:

 Предметияб цIаралъул цолъул ва гIемерлъул форма букIуна.

 Цолъул формаялъ цо предмет бихьизабула.

 ГIемерлъул формаялъ цо чанго яги гIемерал предметал рихьизарула.

 Цолъул формаялдаса гIемерлъул форма лъугьуна суффиксазул кумекалдалъун: *тIех-тIахьал, гъветI-гъутIби.*

 ***2-леб вариант****.* Лъималаз цIалдохъанасул суал цIалула ва гьелъие жаваб балагьизе хIалбихьи гьабула (№ 156). Цинги учебникалъул 76 гьумералда бугеб теорияб баяналда тIад хIалтIула.

 II. Предметиял цIарал формабазде хисизе ругьун гьариялъул хIалтIи (№ 157).

 III. Цолъул ва гIемерлъул формаялъул предметиял цIаразе битIун суалал

лъезе ругьун гьариялъул хIалтIи (№ 158).

77 гьумералда кьураб теорияб баяналъулгун лъай-хъвай гьаби.

 IV. Хасалил тIабигIаталъул хIакъалъулъ 5-6 предложениялдасан хабар гIуцIи (№ 159).

 V. Рокъобе хIалтIи (№ 160).

 **39 ДАРС**

 **Тема.** Предметияб цIар формабазде хиси.

 **Дарсил мурад:** предметиял цIарал формабазде битIун хисизаризе бугеб бажари камил гьаби.

 I. Рокъобе кьураб хIалтIул хал гьаби (№ 160).

 ХIай «Лъил кьер (ряд) бергьунеб» яги «Дур кьер (ряд) гуккуге»

 Щибаб кьералдаса цо-цо цIалдохъан доскаялде ахIула. Класссалъ рокъобе кьураб хIалтIудаса цолъул формаялда ругел рагIаби цIалула. Цере рахъарал цIалдохъабаз, гьел рагIаби гIемерлъул формаялдеги хисун,

доскаялда хъвала. Цинги классалъ битIун хъван ругищали хал гьабула.

Риччарал гъалатIалги хIисабалде росун, хIаялъул хIасил гьабула.

 II. Тексталъул анализ гьаби ва рагIаби цолъул формаялде лъей (№ 161).

 III. КечI пасихIго цIали ва предметиял цIарал гIемерлъул формаялда лъей (№ 162).

 IV. КечI гIуцIи ва предметиял цIарал гIемерлъул формаялда лъей (№163).

 V. Тексталъул анализ гьаби ва предметиял цIарал цолъул формаялда лъей (№ 164) (КIалзул формаялда.).

 VI. Рокъобе хIалтIи (№ 165).

 **40 ДАРС**

 **Тема.** Предметияб цIар падежазде свери (падежазде свериялъул хIакъалъулъ гIаммаб бичIчIи).

 **Дарсил мурад:** батIи-батIиял рагIабигун рухьунаго, предметиял цIаразул

ахирал хисулеллъи бихьизаби; предметиял цIарал падежазде сверизаризе ругьун гьари.

 I. ХIай «Кинаб кьер бергьунеб»

 - Предметиял цIарал гIемерлъул формаялда лъей.

 МугIалимас 166 хIалтIудаса цолъул формаялда ругел рагIаби абула. ЦIалдохъабаз гьел рагIабаздаса жидер кумекалдалъун гIемерлъул форма лъугьунел суффиксал тIаде хъварал карточкаби эхеде рорхула. ЦIикIкIун карточкаби эхеде рорхараб кьералъ бергьенлъи босула.

 II. Предложениялъулъ рагIабазда гьоркьоб грамматикияб бухьен букIунеблъи ракIалде щвезаби.

 *Гьалмагъ* абураб рагIи подлежащеелъун, *вачIизе, вокьизе, вихьизе* абурал рагIаби сказуемолъун ккезарун, предложениял гIуцIула.

 *- Щай гьел предложенияллъун рикIкIунел?*

 *- Предложениялъулъ подлежащееги сказуемоеги бате.*

 *- Подлежащеялъул ахирал щай нужеца хисарал?*

 III. Дарсил мурад бицин.

 *-Жакъа нилъеца предметиял цIарал падежазде свериялъул хIакъалъулъ бицина. Учебникаялдаса цIияб темаялъул цIар цIале.*

 IV. Предметиял цIаразул ахирал хисиялда хадуб халкквей.

 1.167 хIалтIи тIубай.

 2. 81 гьумералда бугеб теорияб баян цIали.

 V. Предметиял цIарал падежазде сверизаризе цIалдохъаби ругьун гьариялъул хIалтIаби (№ 168, 169, 170).

 VI. Дарсил хIасил гьаби.

 *- Сунда абулеб падежазде свери? Чан падеж нужеда лъалеб? Гьезул цIарал абе.*

 *- Аслияб падежалда ругел рагIаби кинал суалазе жаваблъун рачIунел?*

*ва гь.ц.*

 VII. Рокъобе хIалтIи (№ 171).

 **41 ДАРС**

 **Тема.** Предметияб цIар падежазде свери**.**

 **Дарсил мурад:** Предметиял цIарал падежазде сверизабизе бугеб бажари цебетIезаби; падеж чIезабиялъул (лъазабиялъул) къагIидабазулгун лъай-хъвай гьаби.

 I. Карточкабазул кумекалдалъун, рокъобе кьураб хIалтIул хал гьаби (№ 171).

 II. Дарсил мурад бицин.

 *- Жакъа нуж ругьунлъизе ккола предметиял цIаразул падежал цоцаздаса ратIа рахъизе (ай щибаб падеж бихьизабизе). Щай нилъеда падежал лъазе кколел?*

 *- Гьал хадусел предложениял дандеккве: Дица цIалдохъанасе тIехь*

 *сайгъат гьабуна. Дица цIалдохъанасул тIехь сайгъат гьабуна. МагIнаялъул рахъалъ сундулъ гьел ратIалъулел ругел?* (ТIоцебесеб предложениялъулъ тIехь лъие сайгъат гьабун бугебали бицуна, кIиабилеб предложениялъулъ лъил тIехь сайгъат гьабун бугебали бицуна.)

 *ЦIалдохъанасе, цIалдохъанасул* абурал рагIабазда гьоркьоб кинаб батIалъи бугеб? (Гьезул батIи-батIияб падежги батIи-батIиял ахиралги руго.)

  *- Пикру мухIканго загьир гьабизе, лъикIго падеж лъазе ккола.*

 III. Падежазул хаслъабазда хадуб халкквей.

 - ЦIалдохъабаз доскаялдаса предложениял хъвала: *ХарибакIалда Къурбанида лъукъараб къункъра батана. Унтараб къункъраялъе Къурбаница гьекъезе лъим кьуна.*

 *- ТIоцебесеб предложениялъулъ подлежащее бате. Гьелда гъоркь хIучч цIай.*

 *- Подлежащее кинаб каламалъул бутIалъун ккун бугеб? Гьелъул падеж*

*бихьизабе.*

 ***-*** *Подлежащеелъун ккараб предметияб цIаралъул падеж бихьизабизе, цин нилъеца гьелда бухьараб рагIи балагьила ва гьелдасан суал лъела. Гьединаб рагIи балагье ва суал лъе (батана* ***лъида?*** *Къурбанида).*

 *- Нужецаго предложениялъулъ къункъра абураб предметияб цIаралда бухьараб рагIи бате ва гьелдаса суал лъе.*

 - ХIасил, предметияб цIаралъул падеж бихьизабизе, къваригIуна гьеб предметияб цIаралда бухьараб рагIи батизе ва гьелдаса суал лъезе.

 *- КIиабилеб предложениялъул мисалалдалъун нужецаго гьеб бихьизабе.* (*Къункъраялъе, Къурбаница, лъим* абурал предметиял цIаразул падеж чIезабула ва учебникалъул 83 абилеб гьумералда ругел цIалдохъанасул суалги теорияб баянги цIалула.)

 IV. Предметияб цIаралъул падеж бихьизабизе ругьун гьариялъул хIалтIаби (№ 172, 173).

 V. РагIаби падежазде сверизаризе ругьун гьариялъул хIалтIи (№ 174).

 Доскаялда вахъула ункъо цIалдохъан: тIоцевесес предметиял цIарал абула (эмен ва гь. ц.), кIиабилес гьезул падеж бихьизабула (аслияб падеж ва гь.ц.), лъабабилес гьел предметиял цIаразе суалал лъола (щив? лъица? ва гь.ц.), ункъабилес ахир батIа гьабула (-ца ва гь.ц.).

 VI. Рокъобе хIалтIи (№ 175).

 **42 ДАРС**

 **Тема.** Предметияб цIар падежазде свери.

 **Дарсил мурад:** суалаздалъун падеж бихьизабиялъул бажари цебетIезаби; батIи-батIиял падежазул формабазда ругел предметиял цIаразул предложениялъулъ бугеб кIваралъулгун лъай-хъвай гьаби.

 I. Рокъобе кьураб хIалтIул хал гьаби (№ 175).

 II. Дарсил мурад бицин. Учебникалъул 85 гьумералда бугеб

цIалдохъанасул суал цIали.

 III. ЦIалдохъанасул суалалъе жаваб балагьи (176 абилеб хIалтIи тIубай ва учебникалъул 85 гьумералда бугеб теорияб баян цIали).

 IV. Подлежащеелъун ккараб предметияб цIаралъул падеж бихьизабизе

бугеб бажари цебетIезаби (№ 177).

 V. Предложениял кколеб тартибалдаги лъун, текст гIуцIи (№ 178).

 VI. Предметияб цIаралъул форма, жинс, падеж бихьизабиялъул бажари камил гьаби (№ 179). (Бицун.)

 VII. Рокъобе хIалтIи (№ 180).

 **43 ДАРС**

# Диктант.

***Дагъистаналъул тIабигIат.***

####  *Хунзахъе унаго, нухда бихьула ЦIада росу. Гьеб буго кидаго нилъеда кIочене гьечIев кIудияв поэт ЦIадаса ХIамзатил росу. Гьенисан бихьула Гъуниб ва КьилимегIерги. Росдада цебесан буго Болъихъ, ЦIумада, ГIахьвахъ, Гумбет районазде унеб шагьра нух.*

 *Гъуниб магIардасан бихьула ункъо герой вахъараб МохIоб росу. Гьелда аскIор руго СалтIа, КIкIуяда росаби. Гъуниб районалъул церетIурал колхозал руго ЧIохъ ва Сугъралъ росабазул.*

 ***ТIадкъаял.*** I. Тексталдаса хасал предметиял цIарал, ратIа росун, хъвай.

## Прилагательное

 «Прилагательное» абураб тема лъазабулаго, церечIарал масъалаби.

 1. Хъвавул ва кIалзул каламалъулъ прилагательноял мухIканго

хIалтIизариялъул бажари лъугьинаби; сверухъ бугеб тIабигIаталъул хIакъалъулъ цIалдохъабазе щвараб лъай гIатIилъизаби; предметазул батIи-батIиял гIаламатал рихьизаризе, гьезда хадуб халкквезе бугеб бажари цебетIезаби;

 2. Прилагательноялъул хIакъалъулъ гIаммаб бичIчIи лъугьинаби;

 3. Прилагательноязе битIун суалал лъезе ругьун гьари;

 4. Прилагательноял, жинсгун формаялъулъги рекъезарун, предметиял цIаралгун рухьинаризе ругьун гьари;

 Гьеб ункъабго масъала тIубала цадахъго. Прилагательноял лъазариялъул къагIидаби (методика) чIезабулаго, бищунго цебе хIисабалде босула гьезул гьаб хадусеб хаслъи: лексикияб магIнаялдалъунги грамматикиял гIаламатаздалъунги прилагательноял предметиял цIаралгун рухьун рукIуна. Гьединлъидал къваригIуна лъималазда гьединаб бухьен букIин бичIчIизабизе. Предметияб цIаралда прилагательное бараб букIунеблъи цIалдохъабазда дагь-дагьккун лъала. Цин лъималазда прилагательное предметияб цIаралда магIнаялъул рахъалъ бараб букIунеблъи бихьизабула: прилагательноялъ предметалъул гIаламат бихьизабула (ай жибго жиндаго чIараб гIаламат гуреб, цо чIванкъотIараб предметалъул гIаламат); гьелдалъун прилагательное предметияб цIаралдаса батIалъула.

 Цинги цIалдохъабазда бихьизабула прилагательное грамматикияб рахъалъ предметияб цIаралда бараб букIунеблъи. Гьебги гьезда лъала, предметияб цIаралъул жинсалдаги формаялдаги бан, прилагательноялъул жинс ва форма хисулеблъи бичIчIун хадуб.

 Прилагательное лъазабулаго, кIудияб кIвар кьола цIалдохъабазул калам синонимаздалъун, антонимаздалъун бечелъизабиялдеги.

 **44 ДАРС**

 **Тема.** Каламалъул бутIа хIисабалда прилагательноялъул хIакъалъулъ

гIаммаб бичIчIи.

 **Дарсил мурад:** прилагательноялъул гIаламатазулгун лъай-хъвай гьаби; жинда прилагательное бухьараб предметияб цIар батизеги тексталъулъ прилагательноял ратIа гьаризеги бугеб бажари цебетIезаби.

 I. Каламалъулъ прилагательнояз тIубалеб хъулухъалда хадуб халкквей.

***I -себ вариант.*** ХIай «Щиб гьаб кколебали лъазаби».

 МугIалимас цIалдохъабазул цояв цеве вахъула, цо кинаб бугониги предметалъул сурат гьесухъе кьола ва гьеб предметалъул хIакъалъулъ (жибго предметалъул цIарги абичIого), сипат-сурат гъорлъ ккезабун, бицине тIамула.

 (ХутIарал цIалдохъабазда гьеб предметияб сурат бихьуларо). Цинги кIиго-лъабго цIалдохъанас гьебго сураталъул сипат-сурат гьабула. ЦIалдохъабаз рицарал харбал дандекквела.

 *- Кинав цIалдохъанасул хабаралъ нилъее кумек гьабураб сураталда бугеб предмет мухIканго лъазе? Предметалъул сипат-сурат гьабулаго, гьес бищунго гIемер кинаб каламалъул бутIа хIалтIизабураб ва щай?* (Прилагательное, щай гурелъул предметалъул гIаламатал гьес абуна.)

 Предметалъул гIаламатазда тIаса цадахъго кIалъайги гьабун, цIалдохъабаз ункъо-щуго предложениялдасан гIуцIараб текст хъвала ва гьелъие цIар кьола.

***2 -леб вариант.*** ЦIалдохъабаз учебникалъул 88 гьумералда бугеб цIалдохъанасул суал цIалула ва гьелъие жаваб кьезе хIалбихьи гьабула.

 Каламалъулъ прилагательнояз тIубалеб хъулухъ бихьизабизе, пайда босула 181 хIалтIудаса. Гьеб хIалтIи тIубаялдалъун цIалдохъабазда якъинлъула прилагательнояз, предметазул гIаламатал абулелъул, нилъер калам жеги мухIкан гьабулеблъи. Текст хъвала, ва гьелъие цIар кьола. Цинги цIалдохъабаз 88 абилеб гьумералда бугеб теорияб баян цIалула.

 II. Тексталъулъ прилагательноял рихьизаризе ругьун гьариялъул хIалтIи

 (№ 182)

 Прилагательноял гьоркьор риччараб ва прилагательноял гъорлъ ругеб текст дандекквей.

 *-Цогидал каламалъул бутIабаздаса прилагательное кин* *батIабахъулеб?* (РагIуе суал лъезеги ва гьеб рагIуца щиб бихьизабулеб бугебали лъазеги ккола.)

 **-** *Прилагательное кинаб каламалъул бутIагун бухьун букIунеб? Кин нужеда ракIалда кколеб, щай?*

 III. Схемабазда рекъон, предложениял гIуцIи ва, планалда рекъон, прилагательноялъул хIакъалъулъ бицин (№ 184).

 IV. ХIай «ЦIодорго рукIа».

 Доскаялда гьал хадусел рагIаби хъван рукIуна: кьер, тIагIам, роцен (къадар), гIеблъи, борхалъи, форма. МугIалимас предметияб сурат ялъуни жибго предмет бихьизабула. ЦIалдохъабаз предметияб цIар хъвала. Цинги мугIалимас доскаялда хъварал рагIабазул цояб бихьизабула, масала: тIагIам. ЦIалдохъабаз предметияб цIаралда аскIоб магIнаялъул рахъалъ рекъон кколеб суалгун цадахъ прилагательное хъвала. Масала: *гIеч (кинаб?) – цIекIаб, багIараб, гургинаб, кIудияб.*

 *- Прилагательнояз чиясул гIамал-хасиятги бихьизабула.*

 *Нужецаго гьединал прилагательноязул мисалал раче. (Масала: лъикIав, аваданав, узданав, вацIцIадав ва гь.ц.)*

 V. Суалаздалъун дарсида щвараб лъай гIамлъизаби: 1). Щиб жо кколеб прилагательное? 2). Щиб гьелъ бихьизабулеб? 3). Кинал суалазе жаваблъун бачIунеб? 4). Кинаб каламалъул бутIаялда бухьун букIунеб? 5). Каламалъулъ нилъеца кинаб мурадалъе прилагательноял хIалтIизарулел?

 VI. Рокъобе хIалтIи (№ 185).

 **45 ДАРС**

 **Тема.** Прилагательноялгун предметиял цIарал рухьун рукIин.

 **Дарсил мурад:** предложениялъулъ рагIабазда гьоркьоб бухьен чIезабиялъул бажари цебетIезаби; предметияб цIаралда прилагательное бараб букIин цIалдохъабазе мухIкан гьаби.

 I. Рокъобе кьураб хIалтIул хал гьаби (№ 185). (ЦIалдохъабаз жидецаго цоцазул хIалтIабазул хал гьабула.)

 II. Рагьукъал хIарпалги лъун, прилагательноял лъугьинари (№ 186). (Бицун.)

 III. 187 хIалтIи тIубай.

 *- Кинаб каламалъул бутIаялда прилагательное бухьун бугеб?*

 IV. Щибаб прилагательноялда хадуб магIна рекъон кколел предметиял цIарал хъвай (№ 188).

 V. РагIабазул дандраял гIуцIи (№ 189).

 VI. Рокъобе хIалтIи (№ 190).

##  КАЛАМ ЦЕБЕТIЕЗАБИЯЛЪУЛ 6 ДАРС

 **Тема.** ГIелмияб тексталъул изложение (планалда рекъон).

 **Дарсил мурад:** планалда рекъон, гIелмияб тексталъул изложение хъвазеги текталъулъ прилагательноял хIалтIизаризеги бажари.

 I. Тексталъул хIасилалъулгун (содержаниялъулгун) лъай-хъвай гьаби (№ 191). Киназго цадахъ план гIуцIи (бицун).

 Словаралдаса рагIи: *страус.*

 II. Текст хъвазе хIадурлъи.

 ГIелмияб тексталъул хаслъаби баян гьари.

 Доскаялда план хъвай:

 I. ВаранихIинчI дунялалда тIад бищунго кIудияб хIинчI ккей;

 2. ВаранихIинчIалъул къаркъалаялъул борхалъи;

 3. ВаранихIинчIалъул хоно;

 4. ВаранихIинчI цIакъго къуватаб хIинчI букIин;

 5. ВаранихIинчI, рукъалъул хIинчI гIадин, фермабазда хьихьи.

 III. Цоги нухалъ текст цIали.

 IV. Планалда рекъон, текст хъвай.

 V.Текст битIун хъван бугищали хал гьаби.

 **46 ДАРС**

 **Тема.** Цого яги гIага-шагараб магIнаялъулги гIаксаб магIнаялъулги прилагательноял.

 **Дарсил мурад:** синонимазул ва антонимазул хIакъалъулъ цIалдохъабазул бугеб лъай гъварид гьаби, каламалъулъ гьел битIун хIалтIизариялъул бажари цебетIезаби.

 I. Тексталъул хIасил (содержание) кьеялъулъги, предложениял гIуцIиялъулъги, предложениязулъ рагIаби хIалтIизариялъулъги, рагIабазул

битIунхъваялъулъги риччарал гъалатIазда тIад хIалтIи.

 II. ГIаксаб магIнаялъул прилагательноязда хадуб халкквей (192 абилеб хIалтIи тIубай ва 93 абилеб гьумералда бугеб теорияб баян цIали).

 *- Щай нилъеца каламалъулъ цо предмет цогиялда данде* *кколеб?* (Щибаб предметалъул бугеб хаслъи лъазе.)

 III. ГIаксаб магIнаялъул прилагательноял дандекквей (№ № 193, 194).

 IV. Цого яги гIага-шагараб магIнаялъул прилагательноязда хадуб халкквей (№ 195).

 V. Рокъобе хIалтIи (№ 196).

 **47 ДАРС**

 **Тема.** Сипатияб текст.

 **Дарсил мурад:** сипатияб тексталъул хаслъабазулгун лъай-хъвай гьаби; сипатияб текст гIуцIизе ругьун гьари.

 I. Рокъобе кьураб хIалтIул хал гьаби (№ 196).

 *- Прилагательноял-синонимал абе. МагIнаялъул рахъалъ сундулъ гьел релълъунел ругел? Гьел цоцаздаса сундулъ ратIалъулел ругел?*

 II. Дарсил мурад бицин.

 *- Жакъа нилъеда лъазе ккола щиб жо кколебилан сипатияб текст. Нуж ругьунлъизе руго сипатияб текст гIуцIизеги.*

 III. Сипатияб тексталъул хаслъиялда хадуб халкквей (197 абилеб хIалтIи тIубай ва учебникалъул 95 абилеб гьумералда бугеб теорияб баян цIали).

 IV. ГIалхул хIайваналъул сипат гьабураб тексталъулгун лъай-хъвай гьаби (№ 198).

 V. Цо кинаб бугониги гIалхул хIайваналъул сипат-сурат гьабун, къокъаб сочинение хъвай (№ 199).

 VI. Сочинениялъул хал гьаби.

 VI. Рокъобе хIалтIи (№ 200).

 **48 ДАРС**

 **Тема.** Прилагательноял жинсазде хиси.

 **Дарсил мурад:** прилагательное, жинсалде балагьун, хисулеб букIин цIалдохъабазда бичIчIизаби; предметиял цIаразул жинс бихьизабиялъул бажари цебетIезаби.

 I. Сочинениялъул анализ гьаби. ГъалатIазда тIад хIалтIи.

 II. Предметиял цIаразул жинс бихьизаби.

 МугIалимас абун, гьал хадусел рагIабазул дандраял хъвала: *цIодорай яс, вицатав чи, цIакъав вас, кепаб хабар,* *хехаб гIор, разияй эбел.*

 *- Предметияб цIаралъул жинс бихьизабе.*

 *- Предметияб цIаралъул жинс кин лъазабизе бегьулеб?*

 III. Дарсил мурад бицин.

 Жакъа нуж ругьунлъула прилагательноязул жинс бихьизабизе, гьединго

нужеда лъала прилагательноял жинсазде хисулеллъиги.

 *- Прилагательноялъул жинс кин чIезабизе бегьулеб?* Хъварал рагIабазул дандраязул анализги гьабун, хIасил гьабула.

 IV. Прилагательное жинсазде хисиялда хадуб халкквей. (201 абилеб хIалтIи тIубала ва 96 гьумералда бугеб теорияб баян цIалула).

 V. Таблицаялда тIад хIалтIи гьаби. Лъурал суалазе жавабал кьей ва тIадкъаял тIуразари (№ 202).

 VI. БицанкIабазе жавабал рати (№ 204).

 VII. Рокъобе хIалтIи (№ 205). РагIабазул дандраял гIуцIи ва хъвай.

 **49 ДАРС**

 **Тема.** Прилагательноял формабазде хиси.

 **Дарсил мурад:** прилагательноялъул цолъул яги гIемерлъул форма чIезабиялъул бажари цебетIезаби; предметиял цIаралгун прилагательноязул рагIабазул дандраял гIуцIизе ругьун гьари.

 I. Рокъобе кьураб хIалтIул хал гьаби (№ 205).

 II. Словарьгун хIалтIи.

 - Словаралдаса чиясул, чIужуялъул ва гьоркьохъеб жинсалъул кIи-кIи

предметияб цIар тIасабищи. МагIнаялъул рахъалъ дандекколел прилагательноялгун гьел хъвай. (Масала: *ХIеренаб рас* ва гь. ц.)

 *- Прилагательноязулъ кинал суффиксал нужеца хъварал ва щай? Цолъул формаялда гьел рукIин кин нужеца чIезарурал? Гьел гIемерлъул формаялда лъе.*

 III. Дарсил мурад бицин.

 - Цолъул ва гIемерлъул формаялда, гIицIго предметиял цIарал гурелги, прилагательноялги хисула. Жакъа дарсида нужеда лъала прилагательное цолъул ва гIемерлъул формаялда кин хисулебали ва прилагательноязул гьеб форма кин чIезабулеб бугебали.

 IV. Прилагательноял формабазде хисиялда хадуб халкквей.

 Лъималаз жидецаго цIалдохъанасул суал цIалула, 206 хIалтIи гьабула ва учебникалъул 99 гьумералда кьураб теорияб баяналъулгун лъай-хъвай гьабула.

 V. Предметиял цIаралгун прилагательноязул рагIабазул дандраял гIуцIизе ругьун гьариялъул хIалтIи (№ 208).

 VI. Предметиял цIаразулгун прилагательноязул форма бихьизаби (№209, 210).

 VII. Дарсил хIасил гьаби.

 *- Прилагательное кинаб формаялда бугебали лъазе ккани щиб гьабизе кколеб?*

 VIII. Рокъобе хIалтIи (№ 211).

 **50 ДАРС**

 **Тема.** Контролияб диктант.

 **Дарсил мурад:** прилагательноялъул хIакъалъулъ щвараб лъаялъул хал гьаби.

***ЦIад бан хадуб***

 *ТIадагьал хъахIал накIкIал раккана. Гьезул залимаб, чIегIераб накIкIул парча лъугьана. Цинги зобго цIуна. Мехалде щвезегIан тамахаб цIад бана. Къечараб ракьалъ* *регьел лазаталда къулчIана. Киналго рижулел жалаз кутакаб рохел гьабуна. Сварал хурдул цIилъана. РечIарал тIугьдуз бутIрул рорхун ккуна. Хаган букIараб ролъ гIурччинлъана.*

 *ХIалимав кIудада, гъудал рикIизе, бакъалде вахъана.* *ХIалтIуде хIасратай эбел магъилъе ана.* (52 рагIи.)

 ***ТIадкъаял.*** 1. Предложение членазде биххизе **(*I-себ******вариант****–*щуабилеб предложение, ***2-леб вариант****–*анлъабилеб предложение). БетIерал членазда гъоркь хIучч цIазе, рагIабазул дандраял ратIа гьаризе. 2. ГIакса магIнаялъул прилагательноял ургъизе (***I-себ вариант****-гьетIараб тIил-…; тIуцал рукъзал-…;* ***2-леб вариант–****къокъаб хабар-…; чIедераб нух-…).*

## РикIкIен

 Тема лъазабулаго, церечIарал масъалаби:

 I. РикIкIеналъул хIакъалъулъ бичIчIи кьей (предметалъул къадар яги ирга бихьизабулеб каламалъул бутIа);

 2. Къадаралъул ва иргадул рикIкIеназе битIун суал лъей;

 3. РикIкIенал битIун хъваялъул бажари лъугьинаби.

 Цебехун абухъе, лъабабилеб классалъул цIалдохъабазда къадаралъул рикIкIеназул ахиралда **-о**, иргадул рикIкIенгун суффикс хIисабалда **абилеб** рекIун, тарихазда цадахъ бугони, батIаго хъвазе лъани, гIола.

 4. РикIкIенал предметиял цIаралгун рухьинаризеги (авар мацIалда къадаралъул рикIкIеналда хадуб предметияб цIар кидаго цолъул формаялда букIуна) тарихал гьоркьор ругеб текст битIун цIализеги ругьун гьари (рикIкIен хъвазе бегьула тарихаздалъунги рагIабаздалъунги, цогидал каламалъул бутIаби гIицIго рагIабаздалъун хъвала).

 РикIкIен цIалдохъабазда цIакъ хехго бичIчIула. Лъабабилеб классалъул цIалдохъаби, малъизе бугеб темаги бицинчIого, тексталги цIалун, рикIкIенал ратизе тIамуни, цо гьоркьоб течIого, ратула. Амма гьезда кIоларо цоял рикIкIеназ предметалъул къадар бихьизабулин, цогидаз ирга бихьизабулилан абизе. Кинаб рикIкIен жидеда цебе букIаниги, цIалдохъабаз абула рикIкIен бихьизабулилан. Гьединлъидал тIоцебесеб дарсидаго цIалдохъабазда рикIкIеназ, предметал рикIкIунаго, гьезул къадар ва ирга бихьизабулеблъи бичIчIизабизе ккола. Цоги цIалдохъабазда, предметияб цIар цадахъ гьечIони, рикIкIеназ гьезул я къадар, я ирга бихьизабулареблъиги бичIчIизабизе ккола.

 **51 ДАРС**

 **Тема.** РикIкIен.

 **Дарсил мурад:**рикIкIеналъул хIакъалъулъ бичIчIи кьей, рикIкIеналъул лексикияб магIнаялъулгун ва гьелъие лъолел суалазулгун лъай-хъвай гьаби, тексталъулъ рикIкIенал битIун хъвазе ругьун гьари.

 I. ГъалатIазда тIад хIалтIи.

 2. Диктанталда щварал къиматал аби.

 2. Бищунго гIемер риччарал гъалатIазда тIад хIалтIи.

 II. Дарсил мурад бицин. РикIкIеналъул хаслъиялдаги каламалъулъ гьелъ тIубалеб хъулухъалдаги хадуб халкквей.

 МугIалимас бицуна жакъа лъималаз цIияб тема лъазабизе бугилан, цинги гьес лъимал тIамула, учебникалъул 102 гьумералдаса темаялъул цIарги, цIалдохъанасул суалги, 102 гьумералдаса теорияб баянги цIализе. Хадуб 212 хIалтIиги тIубан, хIасил гьабула.

 III. Предложениял гIуцIизеги рикIкIенал битIун хъвазеги ругьун гьари.

 ЦIалдохъабаз цин 103 гьумералда бугеб теорияб баян цIалула, цинги 213, 214 абилел хIалтIаби тIурала.

 IV. Дарсил хIасил гьаби.

 *- РикIкIеналъ щиб бихьизабулеб? РикIкIенал кинал суалазе жаваблъун рачIунел? Къадаралъул ва иргадулал рикIкIенал кин хъвалел?*

 V. Рокъобе хIалтIи (№ 215).

 **52 ДАРС**

 **Тема.** РикIкIеналъул хIакъалъулъ щвараб лъай гIамлъизаби.

 **Дарсил мурад:** тексталъулъ рикIкIенал ратизе ругьун гьари; рикIкIенал

битIун хъваялъул бажари цебетIезаби.

 I. Рокъобе кьураб хIалтIул хал гьаби (№ 215).

 II. РикIкIенал предметиял цIаралгун рухьун рукIунеллъи бичIчIизаби (№ 216).

 III. РикIкIеналгун предложениял гIуцIи (№ 217).

 IV. БицанкIабазе жавабал рати (№ 218).

 V. Къадаралъул рикIкIеналда хадуб предметияб цIар кидаго цолъул формаялда букIин бичIчIизаби (№ 219).

 VI. Рокъобе хIалтIи (№ 220).

## Глагол

 Глагол лъазабулаго, церечIарал масъалаби:

 Глаголалъул хIакъалъулъ бичIчIи лъугьинаби.

 Глаголалъул хIакъалъулъ бичIчIи кьолаго, батIи-батIияб лексикияб магIна бугел (ай предметалъул ахIвал-хIал, гIаламат, предметазул гьоркьоблъи ва гь. ц. бихьизабулел) глаголаздаса пайда босула. Лъималазда бичIчIизабизе ккола гьез киназго предметазул иш бихьизабулеблъиги ва *щиб гьабулеб? щиб гьабилеб? щиб гьабураб? щиб лъугьараб? щиб хIалалда бугеб? щиб бугеб?* абурал суалазе жаваблъун бачIунеблъиги;

 2. ЦIалдохъабазул калам глаголаздалъун бечед гьаби, каламалъулъ глаголал мухIканго хIалтIизариялъул бажари цебетIезаби.

 Гьеб масъала тIубаялъул мурадалда цого магIнаялъул ва гIакса магIнаялъул глаголалги каламалъулъ хIалтIизаризе цIалдохъаби ругьун гьарула.

 **53 ДАРС**

 **Тема.** Каламалъул бутIа хIисабалда глаголалъул хIакъалъулъ бичIчIи кьей.

 **Дарсил мурад:** глаголалъул лексикияб магIнаялъулгунги гьелъие лъолел суалазулгунги лъай-хъвай гьаби; нилъер каламалъулъ глаголалъ тIубалеб

иш бихьизаби.

 I. Каламалъул бутIабазул хIакъалъулъ щвараб лъай такрар гьаби.

 **-** *Кина-кинал каламалъул бутIаби нужеда лъалел?*

 *- Каламалъул бутIаби цоцаздаса кин нужеца ратIа рахъулел?*

 *- Щибаб каламалъул бутIаялъул хIакъалъулъ щиб нужеда лъалеб?*

 МугIалимас дарсил мурад бицуна.

 II. Учебникалъул 107 гьумералда бугеб цIалдохъанасул тIоцебесеб суалалъе жаваб балагьи (№ 221).

 III. Каламалъул бутIа хIисабалда глаголалъул хаслъабазда хадуб халкквей (107 гьумералда бугеб цIалдохъанасул суал цIали, 222 хIалтIи тIубай ва теорияб баяналъулгун лъай-хъвай гьаби).

 IV. Каламалъулъ глаголалъул бугеб кIвар бихьизаби (№ 223).

 ЦIалдохъабаз гьеб хIалтIуе кьурал тIадкъаял тIурала ва гIуцIараб предложение цин глаголалгун, цинги глаголалги гьоркьор риччан, цIалула.

 **-** *Нилъер каламалъулъ глаголал щибизе къваригIун ругел?*

 V. Суалаздалъун дарсил хIасил гьаби:

 1. Сунда абулеб глагол?

 2. Глаголал кинал суалазе жаваблъун рачIунел?

 3. Глаголаз щиб бихьизабулеб?

 VI. Рокъобе хIалтIи (№ 224).

##  КАЛАМ ЦЕБЕТIЕЗАБИЯЛЪУЛ 7 ДАРС

 **Тема.** Сураталдаса сочинение.

 **Дарсил мурад:** мугIалимас, лъурал суалазда рекъон, сураталдасан хабар гIуцIизеги хабаралда (тексталда) цIар лъезеги бажари.

 I. Суруталъулгун лъай-хъвай гьаби, гьелъул тема, аслияб пикру загьир гьаби; гьелда цIар лъей.

 *- Сураталъухъ кIвар кьун ралагье* (№ 225).

 *- Художникас гьаниб щиб бихьизабун бугеб?* (Лъималаз сураталда тIасан батIи-батIиял пикраби загьир гьарула.)

 *- Сураталъул тема кинаб бугеб? Гьелда кинаб цIар лъезе бегьулеб?*

(Масала: “КIудадагун гара-чIвари” яги “Васгун гара-чIвари”.)

 *- Сураталъул аслияб пикру загьир гьабизин. Жиндирго сураталдалъун художникасе щиб бицине бокьун бугеб? Жинца бахъараб сураталдехун гьесул кинаб бербалагьи бугеб?* (Аслияб пикру гьадин загьир гьабизе бегьула: “Огь, дир ккараб гъалатI”.)

 II. Хабаралъул гIуцIи бихьизаби.

 *- Текст сундаса байбихьизе бегьулеб?*

 (Текст байбихьизе бегьула жиндилъ аслияб пикру загьир гьабураб предложениялдаса. Гьелъ рес кьола хутIарал киналго предложениял аслияб пикру рагьиялде руссинаризе.)

 *- Аслияб бутIаялъулъ сундул хIакъалъулъ бицине кколеб?* (ТIабигIат цIуниялда тIаса кIудадалги васасулги ккараб гара-чIвариялъул хIакъалъулъ

бицине ккола.)

 **-** *Текст кин лъугIизабизе кколеб?*

 (Сураталда тIаса жиндирго пикру загьир гьабиялдалъун.)

 Текст батIияб къагIидаялъги хъвазе бегьула: тексталъул байбихьуда их бачIиналъул, ихдалил тIабигIаталъул бицуна; аслияб бутIаялъулъ васасул ккараб гъалатIалъулги гьелда сверухъ кIудадаги васасдаги гьоркьоб ккараб гара-чIвариялъулги бицуна; текст лъугIизабула васасул ккараб гъалатIалда тIаса жиндирго пикру загьир гьабиялдалъун.

 **54 ДАРС**

 **Тема.** Предложениялда жаниб глаголалъ тIубалеб хъулухъ.

 **Дарсил мурад:** глаголал каламалъулъ хIалтIизаризеги предложениял членазде риххизаризеги ругьун гьари.

 I. Цогидал каламалъул бутIабаздаса глагол батIа бахъизе ругьун гьариялъул хIалтIи. (ХIалтIи тIубала кIалзул формаялда.)

 МугIалимас гьаб хадусеб кочIол куплет цIалула ва кинал рагIабаздалъун

авторасда иш бихьизабизе бажарабилан баян гьабула.

 Роол заман букIана,

 НакIкI зодобе бахана.

 ТIолабго нижер росу

 РагIдукье ккезабуна.

 *- Глаголал рихьизаре.* (МугIалимас текст предложениялккун кIиабизеги цIалула.)

 - *Цогидал каламалъул бутIабаздаса глагол сундалъун батIалъулеб?*

 II. Рокъобе кьураб хIалтIул хал гьаби (№ 224).

 Цо чанго цIалдохъанас жидецаго ургъарал предложениял цIалула, глаголал рихьизарула ва гьезие суалал лъола.

 III. Глаголалъ предложениялда жаниб тIубалеб хъулухъалда хадуб халкквей. (109 гьумералда бугеб цIалдохъанасул суал цIали, 226 хIалтIи тIубай ва теорияб баяналъулгун лъай-хъвай гьаби.)

 III. Предложениял гIуцIи (№ № 227, 228).

 IV. Рокъобе хIалтIи (№ 229). Кицабазул магIнаялъе баян кьезе.

 **55 ДАРС**

 **Тема.** Глаголал-синонимал ва глаголал-антонимал.

 **Дарсил мурад:** цого яги гIага-шагараб магIнаялъул глаголалги гIаксаб магIнаялъул глаголалги каламалъулъ хIалтIизаризе ругьун гьари.

 I. Рокъобе кьураб хIалтIул хал гьаби (№ 229).

 II. Дарсил мурад бицин.

 - Жакъа дарсида нуж ругьунлъизе руго каламалъулъ глаголал мухIканго хIалтIизаризе. Нилъер мацIалъулъ гIемер дандчIвала гIага-шагараб магIнаялъулги гIаксаб магIнаялъулги глаголал. Гьединал глаголазул нилъеца бицине буго.

 III. Глаголал-синонимал тIасарищи (№ 230). Гьезул цо-цоязулгун предложениял гIуцIи.

 IV. Кьурал глаголазе цого яги гIага-шагараб магIнаялъул глаголал ургъи (№ 231).

 V. Глаголал-антонимазул хаслъи баян гьаби (№ 232).

 VI. Учебникалъул 112 гьумералда бугеб теорияб баян цIали ва 233 хIалтIи тIубай.

 VII. Рокъобе хIалтIи (№ 234). ГIаксаб магIнаялъул глаголал ратизе, гьезул цо-цоязулгун предложениял гIуцIизе.

 **56 ДАРС**

 **Тема.** Цо ва гIемер магIнаялъулги битIараб ва хъвалсараб магIнаялъулги глаголал.

 **Дарсил мурад:** цо ва гIемер магIнаялъулги битIараб ва хъвалсараб магIнаялъулги глаголал жидер каламалъулъ хIалтIизаризе цIалдохъаби ругьун гьари.

 I. Рокъобе кьураб хIалтIул хал гьаби (№ 234). (ЦIалдохъабаз жидецаго цоцазул хIалтIаби хал гьарула).

 II. ГIемер магIнаялъул глаголазда хадуб халкквей (№ 235).

 III. 113 гьумералда бугеб теорияб баяналда тIад хIалтIи. Мисалазул анализ гьаби.

 IV. Глаголал батIи-батIиял магIнабаздаги ккезарун, предложениял гIуцIи (№ 236).

 V. Хъвалсараб магIнаялъул глаголал хIалтIизариялда хадуб халкквей (№ 237).

 VI. КечI рекIехъе хъвай (№ 238).

 VII. Рокъобе хIалтIи (№ 239).

 **57 ДАРС**

 **Тема.** Пикрияб текст.

 **Дарсил мурад:** пикрияб тексталъул хаслъабазулгун лъай-хъвай гьаби; тексталъулъ глагол хIалтIизабиялъул бажари цебетIезаби.

 I. Рокъобе кьураб хIалтIул хал гьаби (№ 239).

 II. Хъвалсараб магIнаялда глаголал хIалтIизаризе бугеб бажари цебетIезаби (№ 240).

 *- Кинал предложениязулъ глаголал хъвалсараб магIнаялда хIалтIизарун ругел?*

 *- Кинаб мурадалъе нилъеца предложениялъулъ рагIаби хъвалсараб магIнаялда хIалтIизарулел? Мисалал раче.* (Гьеб суалалъе цIалдохъабазда жаваб кьезе захIмалъани, мугIалимас жинцаго бицуна.)

 III. Хабариял ва сипатиял текстал такрар гьари. Дарсил мурад бицин.

 *- Жакъаги нилъеца глаголазул бицина. Нуж ругьунлъизе ккола тексталъулъ глаголал мухIканго хIалтIизаризе. Кинал текстал нужеда лъалел?* (Хабарияб текст, гьелъ цо кинаб бугониги ахIвал-хIалалъул бицуна ва ***щиб лъугьараб? щиб ккараб?*** абурал суалазе жаваблъунги бачIуна; сипатияб текст, гьелъ цо кинабниги ахIвал-хIалалъул, батIи-батIиял предметазул сипат-сурат кьола ва ***кинаб?*** абураб суалалъе жаваблъунги бачIуна.)

 Текстал, хабариял ва сипатиял гурелги, пикриялги рукIуна.

####  МугIалимас лъимал тIамула цIалдохъанасул суал ва теорияб баян цIализеги пикрияб тексталъул хаслъиялда хадуб халкквезеги (№ 241, 242)

 Гьаниб мугIалимас цIалдохъабазул кIвар буссинабула пикрияб тексталъул гIуцIиялъул хаслъабазде.

 *- Цин нужеца абизе ккола, далил бачун, бихьизабизе (чIезабизе) кколеб жо. Цинги,* ***щай гурелъул*** *абураб рагIигун предложениялдаса пайдаги босун, гьеб жо хIужжабаздалъун чIезабула.*

 IV. Дарсил хIасил гьаби.

 **-** *Пикрияб тексталъул хIакъалъулъ щиб нужеда лъалеб?*

 V. Рокъобе хIалтIи (№ 243).

##  КАЛАМ ЦЕБЕТIЕЗАБИЯЛЪУЛ МИКЬАБИЛЕБ ДАРС

 **Тема.** Ругьунлъиялъул изложение.

 **Дарсил мурад:** цадахъго гIуцIараб планалда рекъон, хабарияб тексталъул хIасил (содержание) бицине бугеб бажари цебетIезаби.

 I. Изложение хъвай, тексталъулгун лъай-хъвай гьаби (№ 244).

 Текст цин мугIалимас, цинги цIалдохъабаз цIалула ва хIасилалда тIасан цоцазе суалал кьола; тIехьалдаса суалал цIалула.

 II. Хабаралъул анализ гьаби ва цадахъго план гIуцIи.

 *- Текст лъабго бутIаялде бикье. Щибаб бутIаялда цIар лъе.*

 **Мисалияб план.**

 1. ЛъарахIинчI бачIин;

 2. ГьитIинаб гьобол;

 3. Их.

 III. Лексикиябгин синтаксисияб хIалтIи.

 IV. БитIун хъвазе захIматал рагIабазда тIад хIалтIи (лъарахIинчI, гордо, гIурччинаб).

 V. Текст цоги нухалъ цIали.

 VI. Изложение хъвай.

 VII. Хал гьаби.

 **58 ДАРС**

 **Тема.** Глаголазул заманал.

 **Дарсил мурад:** глаголазул заманазулгун ва гьезие лъолел суалазулгун лъай-хъвай гьаби.

 I. ГъалатIазда тIад хIалтIи.

 II. МугIалимас кьураб темаялда тIасан предложениял гIуцIи ва, баянги кьун, хъвай.

 *- Нилъеца жакъа тIабигIаталда батIи-батIияб заманалда ккараб лъугьа-бахъиналъул хIакъалъулъ предложениял гIуцIила.*

 *- Цебего, нилъ гьелда тIасан кIалъалелде, тIабигIаталда кинал хиса-басиял ккун ругел? (ГIазу биун буго. (ГIазу биана.) ХIанчIал тIад руссун рачIана.)*

 *- ГьабсагIаталда, нилъ кIалъалеб заманалда, тIабигIаталда кинал хиса-басиял кколел ругел?* *(Киса-кибего гъутIби тIегьалел руго.)*

 *- Нилъ кIалъан хадуб тIабигIаталда кинал хиса-басиял* *ккезе ругел?* *(ГъутIбузда пихъ бижизе буго. ( ГъутIбузда пихъ бижила.))*

 *- Авар мацIалда глаголал заманазде хисула. Глаголалъул заман ункъо буго: араб, гьанже, бачIунеб ва гIахьалаб заман. Араб заманалъул глаголаз цебего, нилъ кIалъалелде лъугьараб иш бихьизабула. Нужеца хъварал предложениязулъ кинал глаголаз цебего, нилъ кIалъалелде лъугьараб иш бихьизабулеб? (биун буго, биана, рачIана.) Гьел рагIаби кинал суалазе жаваблъун рачIунел?*

 *- Кинал глаголаз гьабсагIат, нилъ кIалъалеб мехалъ лъугьунеб иш бихьизабулеб? (тIегьалел руго.) Гьеб глагол кинаб суалалъе жаваблъун бачIунеб? Нилъ кIалъалеб мехалъ лъугьунеб иш гьанже заманалъ бихьизабула.*

 *- Кинал глаголаз нилъ кIалъан хадуб лъугьунеб иш бихьизабулеб? (бижизе буго, бижила.) Гьел глаголал кинал суалалъе жаваблъун рачIунел? Нилъ кIалъан хадуб лъугьунеб иш бачIунеб заманалъ бихьизабула.*

 *- Авар мацIалда гIахьалаб заманги буго. Гьелъги цо хасаб заман гьечIого, иш бокьараб заманалда (цебеги, гьанжеги, хадубги) лъугьунеблъи бихьизабула ва* ***щиб гьабулеб бугеб?*** *абураб суалалъе жаваблъунги бачIуна.*

 III. Глагол заманазде хисараб куцалдеги гьезие лъурал суалаздеги кIвар кьей (№ 245); 117 гьумералда кьураб теорияб баяналда тIад хIалтIи.

 IV. Глаголалъул заманал рихьизаризе ругьун гьариялъул хIалтIаби (№ 247, 248).

 *- Глаголалъул заман кин лъазабизе (чIезабизе) бегьулеб?* (Суалаздалъун.)

 V. Рокъобе хIалтIи (№ 249).

 **59 ДАРС**

 **Тема.** Глаголалъул араб заман.

 **Дарсил мурад:** суалазул кумекалдалъун араб заманалъул глаголал ратIа гьаризе ва хисизаризе ругьун гьари; гIадатал ва составиял араб заманалъул глаголал каламалъулъ битIун хIалтIизариялъул бажари лъугьинаби.

 I. Рокъобе кьураб хIалтIул хал гьаби (№ 249).

 *- Нужеца хисарал глаголазда гьоркьоб магIнаялъул рахъалъ кинаб батIалъи бугеб?*

 II. Суалаздалъун араб заманалъул глаголал ратIа гьаризе ругьун гьариялъул хIалтIи (№ 250).

 III. Предложениял гIуцIизеги глаголал хисизаризеги ругьун гьариялъул хIалтIи (№ 251). (Бицун.) Теорияб баян цIали.

 IV. Таблицаялда рекъон, глаголал хисизари (№ 252).

 V. Араб заманалъул глаголал каламалъулъ битIун хIалтIизаризе ругьун гьариялъул хIалтIи (№ 253).

 VI. Дарсил хIасил гьаби.

 *- Глаголалъул заман кин лъазабизе (чIезабизе) кколеб?*

 *- Араб заманалъул глагол кинал суалазе жаваблъун бачIунеб? Мисалал раче.*

 VIII. Рокъобе хIалтIи (№ 254).

 **60 ДАРС**

 **Тема.** Глаголалъул бачIунеб заман.

 **Дарсил мурад:** бачIунеб заманалъул глаголал ратIа гьаризе ва, суалазда рекъон, гьел хисизаризе бугеб бажари лъугьинаби.

 I. Рокъобе кьураб хIалтIул хал гьаби (№ 254).

 ЦIалдохъабаз тексталъулъ ругел глаголал абула, гьезие суалал лъола ва заман бихьизабула.

 II. БачIунеб заманалъул глаголал каламалъулъ битIун хIалтIизаризеги гьезие суалал лъезеги ругьун гьариялъул хIалтIи (№ 255).

 III. Предложениял гIуцIизе ва бачIунеб заманалъул гIадатал ва составиял формаби лъугьинаризе ругьун гьариялъул хIалтIи (№ 256).

 IV. БачIунеб заманалъул глаголал лъугьинариялъул бажари цебетIезаби (№ 257). (Бицун.)

 V. Предложенияздасан текст гIуцIи (№ 258).

 VI. Теорияб баян цIали.

 VII. Рокъобе хIалтIи (№ 261).

 **61 ДАРС**

 **Тема.** Глаголалъул гIахьалаб заман.

  **Дарсил мурад:** гIахьалаб заманалъул глаголал ратIа гьаризеги гьезие суалал лъезеги бажари; гIахьалаб заманалъул глаголал каламалъулъ битIун хIалтIизаризе бажари.

 I. Рокъобе кьураб хIалтIул хал гьаби (№ 261).

 II. Дарсил мурад бицин ва 124 гьумералда бугеб теорияб баян цIали.

 III. ГIахьалаб заманалъул глаголазе битIун суал лъей ва гьел ратIа гьари (№ 262).

 IV. Суалазда рекъон, хабар гIуцIи (№ 263).

 V. ГIахьалаб заманалъул глаголал каламалъулъ битIун хIалтIизари (№

264, 265).

 VI. Рокъобе хIалтIи (№ 266).

##  КАЛАМ ЦЕБЕТIЕЗАБИЯЛЪУЛ 9 ДАРС

 **Тема.** Изложение.

 **Дарсил мурад:** планалда рекъон, гъалатIал риччачIого, изложение хъвазеги батIи-батIиял каламалъул бутIаби мухIканго хIалтIизаризеги бажари.

 I. Тексталъулгун лъай-хъвай гьаби (№ 267).

 Цин мугIалимас, цинги цIалдохъабаз жидецаго текст цIалула. Хадуб цIалдохъабаз тексталъул хIасилалда тIаса цоцазе суалал кьола.

 II. ТIехьалдаса план цIали ва, гьелда рекъон, хабар бицин.

 III. Текст хъвай.

 IV. Хал гьаби.

 **62 ДАРС**

 **Тема.** Глаголалъул гьанже заман.

 **Дарсил мурад:** суалазул кумекалдалъун гьанже заманалъул глаголал ратIа гьаризеги цогидал заманаздаса гьел лъугьинаризеги бажари. ЦIалул бажари борхизаби ва калам цебетIезаби.

 I. ГъалатIазда тIад хIалтIи гьаби. Дарсил мурад бицин.

 II. Гьанже заманалъул глаголал *щиб гьабулеб бугеб? щиб лъугьунеб бугеб?* абурал суалазе жаваблъун рачIунеллъи бихьизаби (№ 268, теорияб баян цIали).

 III. Сураталде балагьун, текст гIуцIи (№ 269).

 IV. Гьанже заманалъул глаголал лъугьинари (№ 270).

 V. Рокъобе хIалтIи (№ 271).

 **63 ДАРС**

 **Тема.** Глаголал заманазде хиси.

 **Дарсил мурад:** глаголал заманазде хисизе бугеб бажари цебетIезаби.

 I. Рокъобе кьураб хIалтIул хал гьаби (№ 271).

 II. Дарсил мурад бицин.

 III. Глаголал заманазде хисиялда хадуб халкквей (№ 272).

 ЦIалдохъабаз, таблицаялда рекъон, *ине, кIанцIизе* абурал глаголал заманаздехисула ва, баян кьолаго, хъвала.

 IV. Суалазда рекъон глаголалъул заман бихьизабизе ругьун гьари (№ 273).

 V. Глаголалги бачIунеб заманалде хисун, текст, тIаде балагьун, хъвай (№ 274).

 VI. Эркенаб диктант (№ 275).

 МугIалимас текст тIубанго цIалула.

 *- Гьаб текст хабариябищ яги сипатиябищ бугеб?*

 *- Тексталъулъ гIанкIил сипаталъул кина-кинал хаслъаби рихьизарун ругел?*

 МугIалимас текст кIиабизеги цIалула ва цIалдохъаби гьелъулъ глаголал ратизеги гьезул заман бихьизабизеги тIамула.

 МугIалимас текст, бутIабаздеги бикьун, цIалула, цIалдохъабаз хъвала ва глаголазда гъоркь хIучч цIала.

 VII. Рокъобе хIалтIи (№ 276).

 **64 ДАРС**

 **Тема.** Глаголал предметияб цIаргун рекъон ккей.

 **Дарсил мурад:** жинсиял глаголазулгун лъай-хъвай гьаби; предложениялъулъ рагIаби рекъон ккезаризе бугеб бажари цебетIезаби.

 I. Рокъобе кьураб хIалтIул хал гьаби (№ 276).

 II. Жинсиял глаголазулгун лъай-хъвай гьаби (№ 277).

 III. Предложениял членазде риххи ва рекъонккарал рагIаби рихьизари (№ 278). Теорияб баян цIали.

 IV. Предложениялъулъ рагIаби рекъон ккезаризе ругьун гьари (№ 279). (Бицун.)

 V. ГъалатIалги ритIизарун, текст хъвай (№ 280).

 VI. Дарсил хIасил гьаби.

 - *Предметиял цIаралгун глаголал кин рекъон кколел?*

 VII. Рокъобе хIалтIи (№ 281).

 **65 ДАРС**

 **Тема.** Контролияб диктант.

 **Дарсил мурад:** Глаголалъул хIакъалъулъ щвараб лъаялъул хал гьаби.

***ЦIунцIраги миккиги.***

 *ЦIунцIра лъарахъе ана. Гьулчун бачIараб карачелалъ гьеб лъелъе ккезабуна. Миккиялда цIунцIра гъанкъулеб бихьана. Миккиялъ гьелъие кумекалъе гъотIодаса тIамах рехана. ЦIунцIра тIанхиде бахана. Гьелъул кумекалдалъун къватIибе борчIана.*

 *Гьелдаса хадуб чанахъанас цIалкIу гъуна. Микки цIалкIикье ккезехъин букIана. ЦIунцIра чанахъанасул хIатIиде бахана ва хIанчIана. Чанахъанас*

*хIетIе хъасана. ЦIалкIида бухьун букIараб квар цIазе кIочана. Миккиги*

*боржана.*

 ***ТIадкъаял.*** 1. Щуабилеб предложение членазде биххизе. 2. Ункъабилеб предложениялдаса глаголал жал рекъон ккарал предметиял цIаралгун, ратIа росун, хъвазе.

**ЛЪАГIАЛИДА ЖАНИБ МАЛЪАРАБ МАТЕРИАЛ ТАКРАР ГЬАБИ**

 **66 ДАРС**

 **Тема.** Предложениялъул хIакъалъулъ щвараб лъай гIамлъизаби.

 **Дарсил мурад:** каламалъулъ предложениялъул ва рагIул бугеб кIваралъул хIакъалъулъ щвараб лъай мухIкан гьаби; каламалъулъ предложениял битIун хIалтIизариялъул бажари цебетIезаби.

 I. «Предложение» ва «РагIи» абурал бичIчIиял дандекквей (№ 282).

 ЦIалдохъабаз суалал цIалула, жалго жидедаго чIун, гьезие жавабал кьола, ва, жаваб битIун кьун бугищали хал гьабизе, учебникалда ралагьула. ТIехьалдаса мисалал хъвала, жидецагоги рачула.

 II. Предложениял членазде риххи (предложениялъул синтаксисияб разбор) № 283).

 **-** *Предложениялъулъ магIнаялъул рахъалъ цоцазда рухьарал рагIаби кин ратулел?* (Цояб рагIудаса цогиялда суал лъеялдалъун.)

 *- Сунда абулеб рагIабазул дандрай?*

 III. Предложениял гIуцIи, гIакса магIнаялъул рагIаби ургъи (№ 284).

 IV. Рокъобе хIалтIи (№ 285).

 **67 ДАРС**

 **Тема.** Тексталъул хIакъалъулъ щвараб лъай гIамлъизаби. РагIул магIнаял бутIаби.

 **Дарсил мурад:** тексталъул хаслъабазул хIакъалъулъ цIалдохъабазе

щвараб лъай мухIкан гьаби; рагIул магIнаял бутIабазул (морфемабазул) хIакъалъулъ щвараб лъай гIамлъизаби.

 I. Рокъобе кьураб хIалтIул хал гьаби (№ 285). Дарсил мурад бицин.

 II. Тексталъул хаслъабазул хIакъалъулъ щвараб лъай такрар гьаби (№ 286).

 III. Тексталъул план гIуцIи (№ 287).

 IV. РагIул магIнаял бутIабазул щвараб лъай гIамлъизаби (№ 288).

 V. Суффиксазул кумекалдалъун цIиял рагIаби лъугьинари (№ 289).

 VI. Рокъобе хIалтIи (№ 290).

  **68 ДАРС**

 **Тема.** Каламалъул бутIабазул хIакъалъулъ щварал баянал такрар гьари.

 **Дарсил мурад:** предметияб цIаралъул, прилагательноялъул, глаголалъул хIакъалъулъ цIалдохъабазе щвараб лъай гIамлъизаби; гьел цоцаздаса ратIарахъизеги каламалъулъ гьездаса пайда босизеги бугеб бажари цебетIезаби.

 I. Диктант хъвай. Тексталъулъ каламалъул бутIаби рихьизари (№ 291).

 II. Тексталъулъ глаголал рате. Гьел кинаб заманалда хIалтIизарун ругелали бихьизаби (№ 292).

 III. Текст гIуцIи, предметияб цIар ва прилагательное гъорлъ ругел рагIабазул дандраял рати (№ 293).

 IV. Заман хутIани, 294. 295 хIалтIаби тIурай. (Бицун.)

**БутIрул**

Курсалъул гIелмиябгин методикиял кьучIал…………………….

Грамматикияб дарсида калам цебетIезаби………………………..

Авар мацIалъул дарсидехун рукIине кколел тIалабал………….

Календариябгин тематикияб план…………………………………

3 классалъул авар мацIалъул курс лъазабиялъ щвезе

ракIалда ругел хIасилал……………………………………………

3 классалъул курс лъазабун лъугIун хадуб кьолел

 хIасилал (напсиял, метапредметиял ва предметиял)………………..

Дарсазул методикиял малъ-хъваял………………………………..

 КIиабилеб классалда малъараб материал такрар гьаби……………

 Предложение…………………………………………………………….

 РагIул гIуцIи…………………………………………………………...

 Каламалъул бутIаби……………………………………………………

 1. Предметияб цIар……………………………………………………..

 2. Прилагательное………………………………………………………

 3. РикIкIен………………………………………………………………

 4. Глагол…………………………………………………………………

ЛъагIалида жаниб малъараб материал такрар гьаби…………….

1. С. З. Алиханов. Лъабабилеб классалъе авар мацІалъул учебникалъе методикиял малъа-хъваял. МахІачхъала, 1980. [↑](#footnote-ref-1)
2. КІиабилеб классалъул учебникалда берцинго хъваялъул бажари камиллъизабизе хасал хІалтІаби рокъоре гьаризе кьун руго. Лъабабилеб классалда гьеб хІалтІи цогидал хІалтІабазда цадахъ тІубала. [↑](#footnote-ref-2)
3. Гьанибги хадубги скобкабазда жанир кьун руго учебникалда ругел х1алт1абазул номерал. [↑](#footnote-ref-3)
4. РагIул фонетикияб разбор гьабулеб къагIида учебникалда кьун буго (4 номер). [↑](#footnote-ref-4)
5. “РагIабазул дандрай” абураб бичIчIиялъулгун цIалдохъабаз хадусеб дарсида лъай-хъвай гьабула. [↑](#footnote-ref-5)